
ROKOKO-KUNST 


GEnnem  en  nærmere  Undersøgelse  af  Kunsten  fra  Midten  af  det  at- 
tende Aarhundrede  viser  der  sig  et  ejendommeligt  Forhold  i  de  snevre 
Grænser,  der  vare  trukne  for  dens  Bevægelser.  Aarsagen  dertil  maa 
ikke  alene  søges  i,  at  Datidens  Kunst  omtrent  altid  fremstod  paa  Bestil- 
ling, og  at  Kunstneren  saaledes  var  bunden  af  Køberens  Ønsker. 
Erfaringen  lærer,  at  Kunstnerne  trods  alle  saadanne  Baand  kan  hævde 
en  betydelig  Frihed.  Den  afgørende  Skranke  sattes  af  det  Rets-  og 
Skønhedsideal,  som  havde  gennemsyret  hele  Samfundet.  Medens  Indi- 
videts Frihed  var  den  Ide,  som  man  under  Renaissancen  søgte  Frelse  i, 
saa  var  i  Enevældens  Glansperiode  Enhed  og  Helhed  Fanen,  man  sam- 
ledes om.  Paa  Kunsten  øvede  dette  Forhold  en  meget  indgribende  Virk- 
ning. I  Enevældens  Kunst,  Barokken  og  Rokokoen,  er  en  imponerende 
og  ubetinget  Helhedsvirkning  det  store  Maal;  skøndt  pompøs  og  festlig 
som  ingen  Sinde  før  eller  senere,  fik  Kunsten  et  uniformt  Præg.  Gennem 
en  Sammenligning  af  Bygninger  fra  den  »gotiske  Renaissance«  som 
Kronborg,  Frederiksborg  og  Rosenborg  med  Barok-  og  Rokokobyg- 
ninger som  Frederiksberg  Slot,  det  første  Christiansborg  og  Amalien- 
borg viser  det  sig  tydeligt.  Mest  typisk  træder  det  maaske  frem  ved  at 
sammenstille  Kronborg  og  Amalienborg. 

Overalt  i  Kronborgs  Facader  faar  den  individuelle  Følelse  Lov  at 
gøre  sig  gældende  i  en  Mængde  Detailler  og  Uregelmæssigheder,  intet 
Sted  har  man  kunnet  bøje  sig  for  det  skematiske;  der  er  en  Mangfol- 
dighed af  ejendommeligt  udformede  Taarne,  Spir  og  Gavle;  medens 
Portenes,  Dørenes  og  Vinduernes  Indfatninger  ere  rigt  dekorerede. 
Den  friske  Inspiration,  som  præger  disse  mange  Forskelligheder,  røber, 
at  hverken  Bygmestrene  eller  Haandværkerne  har  følt  det  som  et  Pligt- 
arbejde at  udfinde  dem;  saa  megen  Friskhed  kan  kun  forklares  af  en 
glødende  Iver  efter  at  naa  den  bedste  Løsning,  den  mest  indholds- 
rige Form  for  hver  enkelt  Detaille ;  i  Kraft  af  en  indre  Trang  har  man 

maattet  prøve  om  ikke  denne  eller  hin  Forandring  vilde  give  et  mere 
udmærket  Resultat.  Samtidig  tyder  dog  meget  i  Bygningens  Anlæg  paa, 
at  man  har  haft  Forstaaelse  af  Symmetriens  Betydning.  Man  har  øjen- 
synlig baade  ved  Kronborg  og  endnu  mere  ved  de  noget  yngre  Slotte 
som  Frederiksborg  og  Rosenborg  tilstræbt  Regelmæssighed ;  men,  naar 
det  kom  til  Stykket,  og  Bygningens  praktiske  Brug  stillede  sine  Krav, 
og  Lysten  til  at  gøre  Forsøg  meldte  sig,  saa  kunde  man  ikke  bøje  sig 
for  dens  Fordringer.  Den  smukke  Helhed,  der  er  over  disse  Bygninger, 
synes  at  være  kommen  ret  umiddelbart ;  overalt  præges  de  af  samme 


Kronborg. 


klare  og  rene  Aand,  og  samme  Begejstring  for  visse  Arter  af  Former; 
og  overalt  er  der  det  samme  overdaadige  Lune.  Helheden  er  bygget  af 
et  Utal  af  Enkeltheder. 

Ganske  anderledes  ved  Amahenborg.  I  sin  inderste  Kærne  er  Kun- 
sten her  skematisk.  Til  Fordel  for  Helheden  er  Detaillernes  Antal  blevet 
reduceret;  og  for  at  gøre  Virkningen  saa  imponerende  som  mulig,  er 
der  arbejdet  med  store  Flader  og  Former.  Den  strengeste  Symmetri  er 
gennemført  i  Anlæget.  De  fire  Palæer  dannede  oprindelig  en  fuldstæn- 
dig regelmæssig  Ottekant,  og  de  enkelte  Palæer  vare  den  Gang  hinanden 
ganske  lig,  selv  Husene  i  begge  Amaliegader  maatte  i  Kraft  af  Servitut- 
ter, som  man  lagde  paa  Grundene,  rette  sig  efter  Helhedens  Fordringer; 
de  endnu  tildels  gennemløbende  Vindueshøjder  bevare  en  Mindelse 
derom.  For  de  Vilkaarligheder,  som  Kronborg  er  saa  rigt  udstyret  med. 

er  her  ingen  Plads.  Rummenes  Anvendelse  har  kun  i  ringe  Grad  præ- 
get Facaderne.  Et  Forhold,  der  dog  træder  mere  skarpt  frem  ved  Fre- 
deriksberg Slot  og  ved  Afbildningerne  af  det  ældste  Christiansborg.  I 
det  førstnævnte  Slot  er  der,  som  bekendt,  i  Hovedbygningens  østre 
Fløj  en  ret  stor  Kirke,  der  gaar  gennem  flere  Etager,  uden  at  Bygnin- 
gen udvendig  bærer  Spor  af  Mærke  deraf.  Ved  det  ældste  Christians- 
borg laa  Slotskirken  paa  samme  Sted  som  nu,  adskilt  fra  Hovedbyg- 
ningen ved  en  lavere  Mellembygning;  men  dens  Facader  havde  den 
Gang  samme  Inddeling  og  Udsmykning  som  Hovedbygningens;  dens 


Christian  den  syvendes  Palæ  paa  Amalienborg. 


særlige  Anvendelse  var  skjult.  Hvilken  Forskel  fra  Kronborg  og  Frede- 
riksborg, hvor  Kirkefløjene  udvendig  bære  meget  stærke  Vidnesbyrd  om 
deres  Bestemmelse. 

I  øvrigt  er  det  i  denne  Forbindelse  værd  at  erindre,  at  Facaderne 
paa  Renaissancens  Bygninger  ere  inddelte  med  vandrette  Baand,  der 
markere  de  indvendige  Etagelag;  medens  de  Pilastre,  som  af  Barok-  og 
Rokoko-Arkitekturen  i  stor  Udstrækning  anvendes  ved  den  udvendige 
Udsmykning,  oftest  ere  uden  Forbindelse  med  Bygningens  Indre. 

Hvor  stærkt  man  i  Barokken  og  Rokokoen  i  Modsætning  til  Re- 
naissancen  bøjede  sig  for  den  tilstræbte  Helheds  Krav,  illustreres  ende- 
lig paa  en  karakteristisk  Maade  af  Kronborgs  og  Amalienborgs  Til- 
blivelseshistorie. Det  første  blev  bygget  af  Frederik  den  anden ;  havde 
han  villet  en  regelmæssig  Helhed,  havde  Symmetri  været  hans  Alfa  og 

Omega,  saa  havde  det  været  ham  en  forholdsvis  let  Sag  at  naa  sit  Maal ; 
intet  kunde  lægge  ham  virkelige  Hindringer  i  Vejen,  det  var  en  Nybyg- 
ning, der  opførtes  paa  en  regulær  Byggeplads.  Ved  Amahenborg  var 
Forholdene  ganske  anderledes  vanskelige,  her  var  der  fire  Bygherrer; 
hver  skulde  bygge  sit  eget  Hus,  men  alle  gav  de  villigt  Afkald  paa  deres 
specielle  Ønsker  til  Fordel  for  Helhedsvirkningen. 

Vender  man  sig  fra  Exteriørerne  til  Interiørerne  i  disse  to  Perioders 
Bygninger,  genfinder  man  det  samme  Forhold.  Blandt  de  bevarede  Ro- 
koko-Interiører indtager  Riddersalen  i  Chr.  VIl's  Palæ  en  fremragende 
Plads.  Dens  Holdning  er  i  høj  Grad  pompøs  og  festlig.  Ved  Afsatser  og 
Lister  ere  Væggene  inddelt  i  store  Flader;  de  forskellige  Bygningsdele, 
som  Døre  og  Kaminer,  ere  symmetrisk  anbragte  og  i  en  paafaldende 
Grad  gjorte  til  Led  af  Helheden,  idet  de  ere  passede  ind  i  Væggenes 
Inddelinger,  samtidig  med  at  deres  specielle  Virkning,  saavidt  mulig, 
er  modereret  ved,  at  man  til  deres  Forsiring  har  benyttet  Profiler  og 
Ornamenter,  som  ere  i  nøje  Samklang  med  dem,  der  anvendtes  til 
Væggenes  og  Lofternes  Udsmykning.  For  frithængende  Malerier  er  der 
ingen  Plads.  De  Billeder,  som  findes,  ere  afpassede  efter  de  store  Felter, 
som  Arkitekten  har  beregnet  for  dem,  og  Lærrederne  ere  satte  ind  i 
Væggene,  saa  at  de  nærmest  virke  som  Tapeter. 

I  Renaissance-Interiøret,  saaledes  som  man  delvis  kender  det  fra 
Kronborg  og  Rosenborg,  er  Kaminernes  og  Dørenes  Ejendommelig- 
hed paa  ingen  Maade  trængt  tilbage  for  Helhedsvirkningens  Skyld,  de 
gør  sig  som  Regel  med  deres  Søjler  og  hele  monumentale  Udstyrelse 
ikke  mindre  selvstændigt  gældende  end  ethvert  i  det  paagældende  Rum 
opstillet  Møbel.  Paa  Væggene  er  der  som  oftest  rigelig  Plads  til  Ophæng- 
ning af  tilfældige  Billeder.  Ganske  vist  kan  Audienssalen  paa  Rosen- 
borg ligesom  mange  andre  Rum  fra  samme  Periode  ved  en  flygtig  Be- 
tragtning synes  noget  at  modbevise  dette ;  Væggenes  Inddeling  og  Ud- 
smykning er  som  bekendt  her  i  den  Grad  overførte  paa  Dørene,  saa 
disse,  naar  de  ere  lukkede,  ikke  kunne  skelnes  fra  Væggene.  Men  ved 
Siden  af  denne  ret  kraftige  Reguleren  gør  en  individuel  Smag  sig  dog 
stærkt  gældende ;  Kaminen  er  meget  fremtrædende,  noget  helt  for  sig ; 
Loftet  virker  med  sine  forholdsvis  store  Flader  vidt  forskelligt  fra  Væg- 
gene; Salens  mange  Malerier  ere  rigtignok  afpassede  og  malte  til  den, 
men  ved  Motivernes  Behandling  og  den  Maade,  de  ere  indrammede 
paa,  have  de  dog  bevaret  deres  Karakter  af  selvstændige  Staffelibilleder; 
og  de  præges  desuden,  ligesom  Søjlernes  Fodstykker,  af  den  for  Tidsrum- 
met saa  ejendommelige  Individualisering  af  Detaillerne.  Alt  i  alt  be- 

kræfter  dog  et  saadant  Interiør,  at  man,  som  antydet  ved  Omtalen  af 
Facaderne,  havde  Sans  for  den  regulære  Helhedsvirkning;  men  endnu 
laa  den  i  Svøb.  Først  i  Løbet  af  det  følgende  Aarhundrede  udvikledes 
og  kulminerede  Smagen  i  denne  Retning.  Et  interessant  Vidnesbyrd 
om,  i  hvilken  Grad  dette  var  Tilfældet,  har  man  i  Holbergs  første 


Riddersalen  i  Christian  den  syvendes  Palæ. 


Brev  om  sit  Levned,  Han,  der  ellers  kun  yderst  sjældent  udtaler  sig  om 
Billedkunst  og  Arkitektur,  er  næsten  i  Extase  over  Turins  Dejhghed, 
som  fristede  ham  til  et  flere  Dages  Ophold;  han  skriver  om  den:  »Turin 
er  den  allersmukkeste  Bye,  jeg  nogen  Tiid  har  set.  I  den  Deel  af  Staden, 
som  kaldes  den  nye,  og  indbefatter  den  halve  Deel  af  heele  Byen ,  ere 
alle  Huusene  saa  nette  og  velproportionerede,  saa  at  man  ikke  skulde 
sige,  at  det  var  Huuse  man  saae,  men  snarere,  at  det  var  et  heel 
stort  og  langt  Palais ;  Thi  Huusene  kand  man  ikke  kiende  fra  hinan- 

den,  uden  allene  ved  Tegnene,  eller  Opskriften  over  Dørene«^.  —  Ret 
et  Pust  fra  Enevældens  Glanstid.  I  Enhedens  og  Ensartethedens  impo- 
nerende Masseudfoldelse  fandt  selv  Tidens  klareste  Aander  Hvile;  be- 
vidst og  ubevidst  reagerede  man  paa  alle  Omraader  mod  den  gamle 
Individualisme. 

*  * 
* 

Efter  at  Renaissancens  Bygningskunst  havde  kulmineret,  gled  den 
jævnt  over  i  Barokken.  Gennem  en  ret  betydelig  litterær  Virksomhed, 
som  i  de  ledende  Kulturlande  voksede  frem  paa  Grundlag  af  Vignola's 
berømte  Værk  »Regola  delle  cinque  ordini  d'architettura«,  udvikledes 
en  Række  skematiske  Bygningsregler,  I  populære  Skrifter,  der  nærmest 
vare  beregnede  for  den  arbejdende  Arkitekt  og  Haandværker,  fandtes 
ikke  alene  Afbildninger  af  de  almindelig  fastslaaede  Hovedformer  for 
Vinduer,  Døre,  Porte,  Rækværker  o.  s.  v.,  men  ogsaa  af  de  Varianter, 
som  særlig  vare  paa  Mode;  desuden  var  der  angivet  de  Forhold,  som 
Erfaringen  havde  udpeget  som  heldigst  mellem  de  forskellige  Bygnings- 
led.  Som  Exempler  hentede  fra  et  af  disse  Værker  ^  kan  anføres,  at  Kvist- 
vinduerne skulde  gøres  ^/s  smallere  end  selve  Bygningens  Vindiier,  og 
at  de  fik  IV2  Gang  deres  Bredde  til  Højde.  Mezzanin  eller  Halvvinduer 
skulde  i  Almindelighed  være  kvadratiske,  men  kunde,  naar  de  vare 
særlig  højt  anbragte,  blive  gjorte  fra  Vs  til  højere.  Balustrader 
gjordes  3— 3V2  Fod  høje.  Højden  deltes  i  7  å  8  Dele;  1  Del  toges  til 
Brystning,  1  Del  til  Fodstykke,  Resten  til  Balustrene  o.  s.  v.  Grundlaget 
for  alle  Hovedforholdene  var  de  fem  Søjleordener,  den  toskanske,  den 
doriske,  den  joniske,  den  korintiske  og  den  romerske.  Havde  man  be- 
stemt sig  for  en  af  disse  Ordener  og  fastslaaet  vedkommende  Søjles  Mo- 
dulus, blev  Bygningens  øvrige  Led,  selv  om  ingen  Søjler  anvendtes, 
konstruerede  ved  Hjælp  af  den.  En  Bygmestrenes  Kanon,  som  næsten 
udelukkede  et  mere  personligt  Syn,  men  som  til  Gengæld  hindrede  de 
grove  Fejltagelser,  som  hyppigt  skæmmer  moderne  Bygninger. 

Rokokoen  tog  disse  Regler  i  Arv;  og  man  lærte  at  bevæge  sig  med 
Frihed  og  Lethed  indenfor  deres  Rammer.  Medens  der  over  Barok- 
tidens Bygningskunst  kan  være  en  vis  Tunghed,  bringer  Rokokotiden 
mange  dristige,  ja  kaade  Indfald;  man  beherskede  til  Fuldkommenhed 
Reglerne;  men  man  holdt  sig  altid  paa  Overfladen,  man  søgte  ikke  at 
uddybe  Motiverne;  hvor  der  fremkom  en  vanskeligere  Opgave,  klarede 
man  sig  med  en  ofte  bedaarende  Frejdighed  og  nogle  elegante  Kruse- 

duller;  man  elskede  det  livlige,  det  bevægede,  det  effektfulde.  Disse  For- 
hold træder  nok  saa  tydeligt  frem,  om  man  sammenligner  et  Par  af 
Københavns  udprægede  Barok-  og  Rokokofacader,  til  Exempel  Rigs- 
dagsbygningens  og  Vor  Frelsers  Kirkes  med  Amalienborgs.  Hvor  forskel- 
lige de  to  førstnævnte  end  indbyrdes  ere,  saa  have  de  dog  en  vis  marv- 
fuld arkitektonisk  Holdning  tilfælles.  Deres  pompøse  Virkning  er  ude- 
lukkende naaet  ved  rent  arkitektoniske  Midler,  ved  store  virkningsfulde 


Audienssalen  paa  Rosenborg. 

Forhold  i  Murflader  og  Vinduesinddehnger,  ved  kraftige  Pilastre,  som 
i  alle  Ledføjninger  ere  energisk  udformede,  og  ved  den  brede  Frise, 
der  med  sin  stærkt  udviklede  Gesims  yder  et  væsenthgt  Bidrag  til  det 
heldige  Resultat.  Gennemgaar  man  Detaillerne,  er  Indtrykket  dog  ikke 
fuldt  saa  tilfredsstillende ;  den  umiddelbare  Friskhed  og  Finhed,  som 
udmærker  Renaissancens  Bygningskunst,  er  fortrængt  af  en  anmas- 
sende Storhed,  som  næsten  altid  virker  temmelig  tom,  og  som  ofte  slaar 
over  i  det  bombastiske. 

Vender  man  sig  til  Amahenborg-Palæerne,  bliver  man  let  opmærk- 
som paa  disses  ringere  arkitektoniske  Holdning.  Pilastrene  og  Gesim- 

serne  ere  uden  Kraft,  og  de  forskellige  Profiler  i  Dør-  og  Vinduesram- 
mer, i  Baser  og  Kapitæler  ere  vagt  formede;  det  arkitektonisk  menings- 
løse har  faaet  Lov  at  brede  sig;  Søjler,  hvis  naturlige  Bestemmelse  er 
at  være  bærende  Led  i  en  Bygning,  ere  reducerede  til  Sirater;  Balustra- 
der, der  bør  være  Rækværker  paa  Platformer  og  Terrasser,  ere  anvendte 
foran  stejle  Tage  som  Værn  for  Tagrender.  Man  har  heller  ikke  kunnet 
klare  sig  alene  med  arkitektoniske  Midler;  i  en  udstrakt  Maalestokhar 
man  maattet  tage  Billedhuggerkunsten  til  Hjælp  og  vel  at  mærke  paa 
en  ret  vilkaarlig  Maade.  Den  Udsmykning,  man  ad  denne  Vej  har  til- 
ført Bygningerne,  er  ikke  som  i  Renaissance- Arkitekturen  en  finere 
Udformning  af  enkelte  konstruktive  Led ;  det  er  Palmegrene,  Vaaben 
og  Instrumenter,  der  ere  ophængte  paa  Murflader,  Dør-  og  Vindues- 
karme uden  organisk  Forbindelse  med  disse;  og  det  er  en  dristig, 
højst  elegant,  men  ganske  ulogisk  Udstyrelse  af  Frontonpartierne  med 
Genier,  Krukker  og  Guirlander.  Men  hvor  mange  Indvendinger,  der 
end  kan  fremføres,  de  kunne  dog  ikke  forhindre,  at  man,  naar  Op- 
mærksomheden rettes  paa  Helheden ,  rives  med  af  den  Festlighed  og 
den  Overlegenhed,  hvormed  Anlæget  er  komponeret.  I  Modsætning  til 
Barokken,  der  tog  tungt  paa  Tingene,  forstod  Rokokoen  at  spøge  ikke 
mindst  med  Helhedsvirkningen ;  men  paa  en  saadan  Maade,  at  denne 
aldrig  tog  Skade. 

Om  andre  af  Tidens  fremtrædende  Bygninger  gælder  noget  lignende. 
Hvad  enten  man  glæder  sig  over  Marmorbroens  Elegance,  smukke 
Forhold  og  yndefulde  Buer,  eller  man  forfriskes  af  Fantasien  i  de  til- 
stødende Portpavilloner  og  den  Dristighed,  hvormed  deres  Tage  ere 
omdannede  til  Sæder  for  allegoriske  Figurer,  eller  man  beundrer  Spiret 
paa  Vor  Frelsers  Kirke  med  den  bizare  Snoning,  saa  vil  det  dog  falde 
vanskeligt  paa  noget  Punkt  i  disse  Arbejder  at  paavise  en  alvorlig  Ud- 
dybelse af  et  arkitektonisk  Motiv ;  en  løssluppen  Fantasi  forbinder  sig 
i  dem  alle  med  en  dyb  Respekt  for  det  en  Gang  vedtagne;  en  Kombi- 
nation, som  kun  kan  tænkes,  hvor  man  i  Bund  og  Grund  er  konven- 
tionel. 

Med  Hensyn  til  Rokoko-Arkitekturens  Udsmykning  af  Interiørerne, 
gælder  i  alt  væsentligt  det  samme.  Dog  viser  dens  Dristighed  og  dens 
Mangel  paa  Logik  sig  nok  saa  tydeligt  her,  hvor  Bygningens  konstruk- 
tive Fordringer  lægger  mindre  Baand  paa  de  frie  Rørelser.  Men  hvor- 
meget  end  Rokokoen  muntrer  sig  med  at  svaje  hver  Linie  og  udstyre 
hver  Ledføjning  med  dristige  Sving,  hvormeget  den  end  kan  forlyste 
sig  med  at  forme  dekorative  Elementer  som  Skyer,  Røg  og  Lysstraaler, 

hvor  vidt  den  end  gaar  i  sine  sære  Indfald,  saa  har  den  dog  altid  en 
indre  Konsekvens,  en  Væren  sig  selv.  Naar  undtages  dens  Liebhaveri 
for  det  kinesiske,  lader  den  sig  aldrig  forlede  til  at  efterligne  andre 


Vor  Frelsers  Kirke. 

Stilarter,  og  navnlig  svinger  den  ikke  som  den  moderne  Arkitektm-  snart 
i  én  og  snart  i  en  anden  Retning.  Alt  hvad  den  beskæftiger  sig  med, 
paatrykker  den  sit  bestemte  Stempel. 

Dommen  over  Rokoko-Arkitekturen  har,  som  alt  antydet,  til  Tider 
været  meget  streng.  Grunden  dertil  maa,  efter  det  her  anførte,  ikke  søges 
i,  at  den  ikke  har  gode  Egenskaber,  men  i,  at  man  hos  den  har  søgt 

efter  saadanne  gode  Egenskaber,  som  den  manglede,  og  da  navnlig 
efter  en  Renhed  og  Strenghed  i  Stilen,  der  stod  i  Modstrid  med  dens 
Natur. 

Om  man  lod  sig  friste  til  at  inddele  al  Kunst  i  tre  Hovedklasser,  den 
religiøse,  den  etiske  og  den  æstetiske,  en  Inddeling,  der  maatte  tages  med 
stor  Varsomhed,  idet  den  meste  Kunst  ejer  noget  af  hvert,  vilde  Roko- 
koen komme  i  en  udpræget  æstetisk  Klasse.  Den  har  ikke  den  gotiske 
Stils  dybe  religiøse  Følelse;  det  er  utænkeligt,  at  en  Rokokobygning 
kunde  rumme  det  Brus  af  Højhed  og  Storhed,  der,  ligesom  baaret  af 
tusinde  Sjæles  Sang,  kan  møde  En  i  en  gotisk  Katedral;  ejheller  kan 
man  i  den  genfinde  den  etisk  strenge  Aand,  den  mægtige  Stræben  efter 
det  Fuldkomne,  som  udmærker  den  bedste  græske  Kunst.  Men  som 
ingen  anden  Stil  bringer  Rokokoen  Fest  og  Livsnydelse  med  sig.  Den 
forstod  at  indrette  sine  Bygninger,  saa  at  Livet  kunde  udfolde  sig  i  hele 
sin  Glans.  Trapperne,  som  i  den  gotiske  Renaissance  vare  henviste  til 
de  smalle  mørke  Taarne,  bleve  under  dens  Ledelse  overordentlig  store 
og  lyse,  ofte  forsynede  med  brede  Marmortrin  og  kostbare  Smedejerns- 
Rækværker.  I  dens  højloftede  Sale  med  de  brede  Fløjdøre  var  der  den 
Plads  og  Bekvemhed,  som  maa  til,  hvor  Selskabslivet  skal  udvikle  sig 
rigt  og  festligt.  Baroktidens  Allongeparykker  og  dens  tunge,  ret  mørke 
og  højtidelige  Paaklædning  var  bleven  afløst  af  de  pudrede  Haarpunge 
og  af  de  lette,  dristige  Silkedragters  lyse  Farver. 

*  * 
* 

Indenfor  den  muntre,  elegante,  noget  overfladiske  Ramme,  som  Ro- 
koko-Arkitekturen dannede,  skulde  Malerne  og  Billedhuggerne  udfolde 
deres  Kunst.  Det  bør  derfor  i  denne  Forbindelse  erindres,  at  Rokoko- 
Arkitekturen  har  faaet  Prædikatet  malerisk^.  Taget  i  Ordets  direkte 
Betydning,  er  det  ikke  med  Rette.  Den  har  faktisk  aldrig  som  Gotikken 
i  særlig  Grad  fængslet  Malerne,  og  jævnlig  afgivet  Motiver  for  deres  Bille- 
der. Men  indirekte  ligger  der  i  denne  Betegnelse  en  retfærdig  Antydning 
af,  at  den  yndede  at  benytte  andre  end  rent  arkitektoniske  Virkemidler 
og  maaske  særlig  saadanne,  som  i  Følge  deres  Natur  bør  være  forbe- 
holdt Malerkunsten.  Der  tænkes  paa  det  bevægede  i  Bygningernes  mange 
Ledføjninger,  og  navnlig  paa  den  Dristighed,  hvormed  det  logiske,  saa- 
ledes  som  i  Amalienborg-Frontonerne  og  i  Pavillonerne  ved  Marmor- 
broen skubbes  til  Side,  skjønt  Bygningskunsten  arbejder  med  Realiteter 
og  ikke  som  Malerkunsten  med  Illusionen, 

I  Overensstemmelse  med  den  Enhed,  der  var  oparbejdet  mellem  de 
forskellige  Kunstarter,  blev  Malerkunsten  udpræget  malerisk.  I  dens 
Værker  er  den  arkitektoniske  Symmetri  og  Strenghed  banlyst,  og 
den  »maleriske  Uorden«  eller  Frihed  altbeherskende.  Billedfladen  føles 
ikke  og  maa  ikke  føles.  Kompositionerne  mangle  som  Regel  bestemt 
Afgrænsning.  I  Dybden  aabner  sig  uendelige  Perspektiver.  Lys  og 
Skyggevirkningerne  ere  hyppigt  effektfulde.  Figurernes  Rumvirkning 
understreges ;  er  der  flere,  anbringes  de  i  forskellige  Planer ;  deres  Be- 
vægelser ere  stærke,  og  hvor  Lejlighed  byder  sig,  gaa  de  i  de  forskellig- 


Marmorbroen. 


ste  Retninger.  For  at  fremhæve  det  bevægede  bliver  Handlingen  arran- 
geret helt  eller  delvis  skævt  for  Beskueren,  saa  at  Bifledets  Tyngdepunkt 
forskubbes  til  en  af  Siderne.  De  enkelte  Genstande  eller  Figurer  faa 
sjældent  Lov  at  tegne  sig  i  deres  fulde  Skikkelse,  snart  dækkes  de  delvis 
af  andre  Genstande,  snart  overskæres  de  af  Rammen,  og  snart  fortabe 
de  sig  i  det  ubestemte.  Der  er  en  sand  Mani  for  dristige  Forkortninger, 
samtidig  med  at  Skyer  og  andre  Luftfænomener  samt  mægtige  Draperier 
spille  en  fremtrædende  Rolle.  Alt  i  alt  kan  der  neppe  nævnes  det  særlig 
maleriske  Virkemiddel,  som  Rokoko-Malerkunsten  ikke  benytter.  Det 
var,  som  om  de  mange  Baand,  den  var  spændt  i,  frembragte  et  Højtryk. 
Den  viste  paa  sit  Omraade  en  betydelig  Dristighed,  og  den  ejede  en  Fart 
og  Lethed,  som  er  enestaaende  i  Kunstens  Historie.  Vi  har  karakteriseret 
Rokokoen  som  den  mest  æstetiske  Kunst ;  dette  bør  suppleres  med,  at  den 

i  sin  Nyden  ikke  var  contemplativ,  men  i  høj  Grad  aktiv.  Det  bevægede, 
det  overraskende  var  uundværligt  for  den  og  i  Overensstemmelse  med 
dens  inderste  Natur.  I  Portrættet  saavel  som  i  sine  øvrige  Arbejder  skød 
den  det  personlige  Følelsesliv,  Studiet  og  den  bestemte  Naturiagttagelse 
til  Side,  og  lagde  i  en  fremtrædende  Grad  Vægt  paa  Foredraget;  det  er 
ikke,  hvad  der  bliver  sagt,  men  hvordan  det  bliver  sagt,  der  for  den  er 
det  afgørende. 

Herhjemme  blev  i  denne  Periode  den  største  Dygtighed  udfoldet  paa 
Portrætkunstens  Omraade;  udenfor  dette  synes  kun  et  Par  enkelte 
Kunstnere  at  have  frembragt  noget  nævneværdigt.  De  mest  typiske  Por- 
trætter skyldes  afgjort  den  svenskfødte  Maler  Carl  Gustav  Pilo.  I  alle 
hans  Billeder  træder  det  umiskendeligt  frem,  at  hans  fornemste  Maal 
har  været  at  faa  dem  til  at  glide  som  kvikke  og  velafpassede  Led  ind  i 
de  Omgivelser,  de  vare  bestemte  for.  Om  Glansen  og  det  letlevende  i 
Datidens  Selskabsliv  bære  de  ofte  træffende  Vidnesbyrd.  Blandt  hans 
større  Arbejder  indtager  det  kongelige  Teaters  Portræt  af  Kong  Fre- 
derik den  femte  en  fremskudt  Plads.  Dets  Farveholdning  er  med  Held 
stemt  efter  et  festligt  Interiør;  Penselføringen,  Tegningen  og  Modellerin- 
gen er  flot  og  bred,  uden  paa  noget  Punkt  at  gøre  Rede  for  de  virke- 
lige Forhold.  Karaktergivningen  følger  Trop;  det  individuelle  er  saa  vidt 
mulig  skudt  til  Side.  Ved  Gengivelsen  af  Kongens  Ansigtstræk  har  der 
dog  for  Lighedens  Skyld  selvfølgelig  været  nødvendigt  at  holde  sig  noget 
til  Virkeligheden,  men  med  en  sikker  Følelse  for,  hvor  lidet  stemmende 
med  den  selskabelige  Tone  en  uforbeholden  Skildring  vilde  være,  er  en 
mere  indgaaende  Redegørelse  saa  temmelig  undgaaet.  Hvor  bevidst 
der  her  er  handlet,  viser  sig  tydeligt  i  Skildringen  af  Kongens  Figur. 
Selve  Stillingen,  den  konventionelle  Parade,  er  som  bekendt  laant  fra 
Hyancinthe  Rigaud's  Maleri  af  Ludvig  den  fjortende.  Tidens  mest 
yndede  Mønster  for  Portrætter  af  enevældige  Monarker. 

Hvor  konventionelt  Pilo,  og  forøvrigt  ogsaa  hans  Kolleger,  tog  paa 
Fremstillingen  af  deres  Khenters  Figurer,  mærkes  dog  endnu  tyde- 
ligere ved  Tidens  Dameportrætter,  hvis  Buster  altid  synes  drejede  efter 
en  Skabelon,  passelig  fyldig  efter  vedkommendes  Alder. 

Selvfølgelig  vare  Pilos  Portrætter  bestemte  for  meget  uensartede 
Rum.  Det  ses  let,  at  han  har  taget  Hensyn  dertil.  Malte  han  kongelige 
Personer  og  Rigets  Fornemme,  var  hans  Pensel  af  de  flotteste.  Farven 
lys  og  festlig,  og  det  Sejrssmil,  som  han  næsten  altid  udstyrede  sine 
Modeller  med,  af  de  mest  overlegne.  Skildrede  han  velstillede  Borger- 
folk, var  Fremstillingen  farvekraftig,  men  dog  mere  jævn,  ligesom  ogsaa 

Smilet  var  mindre  dominerende.  Endelig  forstod  han  i  sine  Portrætter 
af  Akademiprofessorerne  Saly  og  le  Clerc  og  i  sit  eget  Selvportræt  at 
stemme  Tonen  betydelig  dybere.  Navnlig  er  Karakteristikken  i  Billedet 


Pilo :  Frederik  den  femte. 

af  le  Clerc  nok  saa  indgaaende,  ligesom  ogsaa  dets  Virkning  er  roligere 
og  solidere  end  ved  de  tidligere  nævnte  Arbejder,  alt  i  god  Overensstem- 
melse med  den  alvorlige  Forsamlingssal  paa  Kunstakademiet,  for  hvil- 
ken det  var  bestemt. 

I  Samklang  med  at  Pilo  er  den  af  Portrætmalerne,  som  ubetinget  er 

baaret  af  den  rette  Rokokoaand,  og  som  derfor  med  største  Frihed  og 
Elegance  bevæger  sig  paa  sit  Omraade,  faar  det  rent  menneskelige  kun 
sparsomt  Lov  at  gøre  sig  gældende  i  hans  Arbejder;  det  er  kun  sjældent, 
at  man  i  hans  Kunst,  saaledes  som  i  hans  Selvportræt  og  i  Billedet  af 
le  Clerc,  møder  en  virkelig  Karakteristik.  Hans  jævnaldrende  blandt 
Malerne,  den  svenskfødte  Hørner,  den  danskfødte  Beenfeldt  og  den 
noget  ældre  tyskfødte  J.  S.  Walil  og  flere  andre  habile  Kunstnere,  havde 
ikke  hans  usvigelige  Sikkerhed ;  de  toge  tungere  paa  Tingene,  de  vare, 
om  man  vil,  solidere;  Ejendommelighederne  hos  deres  Klienter  kom  i 
deres  Arbejder  stærkere  frem.  Et  Forhold,  som  dog  sikkert  hverken  de 
selv  eller  Samtiden  har  fundet  rosværdigt. 

I  Modsætning  til ,  hvad  der  gælder  for  Portrætkunsten,  findes  der 
kun  et  meget  mangelfuldt  Materiale  til  en  Karakteristik  af  det  af  Tiden 
saa  meget  yndede  allegorisk-historisk-dekorative  Maleri.  Af  de  mange 
Arbejder  af  denne  Art,  som  bleve  udførte  i  denne  Periode,  har  meget 
faa  haft  større  kunstnerisk  Værd,  og  af  disse  faa  er  vistnok  intet  bleven 
bevaret;  med  det  ældre  Christiansborgs  Brand  og  Nedrivningen  af  Hørs- 
holm ere  de  blevne  tilintetgjorte.  Men  trods  dette  uheldige  Forhold  vil 
en  nærmere  Betragtning  af  Emnet  være  ønskelig;  thi  denne  Side  af 
Malerkunstenyder  et  betydningsfuldt  Bidrag  til  Forstaaelsen  af  Rokoko- 
Kunsten. 

Blandt  de  typiske  dekorative  Arbejder  fra  denne  Periode  indtager 
J.  Fabris  (1689— 1761)  Dekorationer  i  Havesalen  paa  Fredensborg  en 
karakterfuld  Plads.  Baade  i  de  store  Vægbilleder  og  i  de  mindre  Dør- 
stykker er  der  fremstillet  arkitektoniske  Motiver,  der  alle  aabner  ret 
uendelige  Perspektiver.  Desværre  give  disse  Arbejder,  der  ere  temmelig 
haandværksmæssig  udførte,  kun  et  ringe  Begreb  om  den  Ynde,  denne 
Kunst  kunde  rumme.  Paa  lignende  Maade  gaar  det  med  Hendrik 
Krocks  (1671 — 1738)  i  stor  Udstrækning  bevarede  Malerier,  der  desuden 
i  Overensstemmelse  med  den  Tid  de  blev  malede  paa,  i  en  fremtrædende 
Grad  præges  af  Barokkens  Tunghed.  Som  et  Arbejde,  der  dog  i  visse 
Maader  giver  en  Forestilling  om  denne  Malerkunsts  udprægede  maleri- 
ske Holdning,  gengives  her  hans  Billede :  Venus  bringer  lægende  Urter  til 
den  saarede  Æneas;  et  Forarbejde  til  en  af  Vægdekorationerne  i  den 
store  Sal  paa  Hørsholm  Slot.  Skønt  det  hører  til  de  mere  moderate,  er 
der  dog  ikke  sparet  paa  stærke  Bevægelser,  vanskelige  Forkortninger, 
Skyer  og  mærkelige  Lysvirkninger. 

Den  betydeligste  af  de  Malere,  som  har  virket  herhjemme  paa  dette 
Omraade,  er  ubetinget  Marcus  Tuscher  (1705 — 1751).  Hans  store  BiUe- 

der  ere  desværre  nu  alle  gaaet  til  Grunde,  men  sammenholder  man 
hans  Tegninger  paa  Kunstakademiets  Bibliothek  med  det  nysnævnte 
Maleri  af  Krock,  saa  faar  man  ikke  alene  en  Forestilling  om,  hvor 
langt  rigere  begavet  Tuscher  var,  men  tillige  en  Anelse  om  den 


Pilo :  Le  Clerc. 


Finhed,  Effekt  og  det  levende  Foredrag,  en  Rokoko -Maler  kunde 
raade  over. 

Om  Tuschers  og  med  ham  de  ledende  Kunstneres  Forhold  til  Natur- 
studiet faar  man  forøvrigt  ogsaa  gennem  disse  Tegninger  interessante 
Vink.  Nogle  Hænder  og  Arme  samt  Foldekastene  i  et  Par  Draperier  ere 
aabenbart  tegnede  efter  Naturen,  skønt  denne  rigtignok  er  set  gennem 
Briller,  der  fremhævede  den  Elegance  og  Ynde,  man  elskede,  og  udelod 
alle  Mangler  og  individuelle  Ejendommeligheder.  Trods  alt  det  tillavede 

som  her  træder  frem,  var  Tuscher  dog  utvivlsomt,  Ugesom  flere  af  Da- 
tidens Portrætmalere  tilbøjelig  til  at  gaa  Virkeligheden  paa  Klingen.  Det 
smukke  Selvportræt,  som  den  kongelige  Kobberstiksamling  ejer  af  ham, 
præges  saaledes  af  en  stor  Troværdighed. 


Hendrik  Krock:  Venus  bringer  lægende  Urter  til  den  saarede  Æneas. 

Var  Rokokoens  Malerkunst  afhængig  af  Arkitekturen  saa  var  dens 
Billedhuggerkunst  det  om  mulig  i  endnu  højere  Grad,  og  Prædikatet 
malerisk  har  selvfølgelig,  her  som  der,  i  rigeste  Maal  berettiget  Anven- 
delse. Aldrig  har  Skulpturens  Opfattelse  af  det  monumentale  i  Men- 
neskeskikkelsen været  ringere,  aldrig  har  dens  selvstændige  Værd  været 
saa  lidt  skattet  som  i  denne  Periode;  men  til  Gengæld  har  den  sjæl- 
dent eller  aldrig  udfoldet  et  saadant  Liv  og  bedaarende  Lethed.  Hoved- 

massen  af  de  Opgaver,  som  stilledes  til  den,  var  at  udføre  Ornamenter, 
Festons,  Vaser,  Putti  og  andre  dekorative  Figurer,  der  skulde  indgaa 
som  Led  i  den  arkitektoniske  Helhed.  Ligesom  i  Malerkunsten  frem- 
bragte den  stærke  Begrænsning  ogsaa  her  et  sandt  Højtryk.  Opgaverne 


Marcus  Tuscher :  Tegning. 


bleve  oftest  løste  med  enestaaende  Friskhed.  Blandt  de  mange  Eks- 
empler, som  kunne  anføres,  ere  Skulpturerne  paa  Marmorbroen  og 
dens  to  Pavilloner  blandt  de  mest  betegnende ;  foruden  Tidens  gode 
Egenskaber  afspeile  de  tillige  dens  svage. 

De  otte  store  Figurer  paa  Pavillonernes  Tage  fange  først  og  frem- 
mest Interessen.  De  ere  udmærket  anbragte.  De  stærkt  bevægede  og 
pompøse  Stillinger  ere  frie,  lette  og  i  bedste  Harmoni  med  Bygningernes 

Linier  og  Forhold.  Denne  særegne,  dekorative  Opgave  kunde  rent  ud- 
vortes sét  næppe  være  elegantere  løst.  Men  betragter  man  Figurerne 
mere  indgaaende,  hvad  der  forøvrigt  i  Kraft  af  deres  dekorative  Ka- 
rakter ikke  er  helt  berettiget,  savner  man  i  en  paafaldende  Grad  et  per- 
sonhgt  Indskud.  Det  er  et  3die  eller  4de  Haands  Opkog  af  Renaissance- 
kunst,  der  arbejdes  med.  Den  Subjektivitet  og  Naturiagttagelse,  der  kan 
udmærke  denne,  er  erstattet  af  en  bred  konventionel  Maniererthed.  Til 
Gengæld  er  selve  Udførelsen  med  dens  sikre  kraftige  Haandelag  virkelig 
beundringsværdig;  og  det  bør  ogsaa  straks  tilføjes,  at  man  her,  hvor 
man  ikke  venter  og  ikke  fordrer  en  større  aandelig  Dybde,  let  kan  for- 
sone sig  med  Manglen  af  den.  Paa  en  noget  anden  Maade  gaar  det 
derimod  med  Medaillonerne  af  Guder  og  Gudinder,  som  ere  anbragte 
paa  Bropillerne ;  ved  disse  kræver  man  uvilkaarhg  et  dybere  Indhold, 
og  føler  sig  derfor  ret  ilde  berørt  af  deres  uhjælpelige  Tomhed.  De 
spille  dog  kun  en  underordnet  Rolle,  det  er  de  store  Figurer  og  Orna- 
menterne, som  beherske  Helheden.  Skønt  disse  sidste  som  altid  i 
denne  Periodes  Bygningskunst  paa  en  lidet  logisk  Maade  ere  khstrede 
paa  Bygningsformerne,  virke  de  meget  festligt.  Deres  Udførelse  er  frisk; 
de  have  intet  af  den  søvnige  Kedsommelighed,  som  kan  skæmme  mangt 
et  Ornament,  der  er  udført  efter  de  bedste  klassiske  Forbilleder.  En  egen 
umiddelbar  Lethed  er  Artsmærket,  som  ogsaa  præger  selve  Kompo- 
sitionerne, der  ere  baarne  af  en  sprudlende  Opfindsomhed. 

Man  tilskriver  i  Almindelighed  den  franskfødte  le  Clerc  Udførelsen 
af  disse  Arbejder;  men  forøvrigt  synes  Rokoko-Ornamentiken  og  den 
dekorative  Figurkunst  at  have  været  godt  behersket  herhjemme.  De  af 
Datidens  Bygninger,  som  endnu  ere  bevarede,  navnlig  i  Bredgade,  Amalie- 
gade, Stormgade  og  frem  for  alle  Amalienborg  Palæerne,  bære  baade 
indvendig  og  udvendig  smukke  Vidnesbyrd  derom. 

Med  den  selvstændige  Figurkunst  var  det  derimod  som  Helhed  min- 
dre bevendt.  Om  de  Opgaver,  der  stilledes  Kunstnerne,  selvfølgelig  ikke 
altid  var  af  en  saa  udpræget  dekorativ  Karakter  som  de  nysnævnte,  saa 
var  det  dog  altid  denne  Side  af  Sagen,  man  ogsaa  overfor  Statuerne  lagde 
størst  Vægt  paa.  Deres  selvstændige  Betydning  maatte  ikke  være  for 
fremtrædende;  de  kunde  derfor  ikke  i  nogen  synderlig  Grad  præges  af 
en  dybere  Følelse  eller  en  mere  personlig  Opfattelse.  Af  de  ret  talrige 
Bihedhuggere,  som  under  Christian  den  sjettes  Regering  fandt  Beskæf- 
tigelse herhjemme,  er  det  kun  faa,  hvis  Navne  endnu  ere  levende.  Et 
Par  af  de  mest  kendte  ere,  foruden  le  Clercs,  Didrik  Gerckens  og  Simon 
Carl  Stanleys.  Den  sidstnævnte  har  udført  flere  Grupper  til  Fredens- 

borg  Slotshave.  En  lille  Marmorgruppe,  som  er  havnet  i  Museet  i  Aal- 
borg og  forestiller  Vertumnus,  Pomona  og  Amor,  skyldes  ogsaa  ham  ; 
den  er  et  ægte  Barn  af  sin  Tid.  I  Anslaget  er  den  yderst  konventionel; 
men  bag  den  lette  Overflade  mærker  man,  ligesom  ofte  i  Malerkunsten, 
en  vis  Tilbøjelighed  til  at  bryde  Baandene;  en  elskværdig  og  naturhg 
Kunstnerpersonlighed  skinner  flere  Steder  igennem.  Modelleringen  af 


S.C.Stanley:  Vertumnus,  Pomona  og  Amor. 


Vertumnus'  Ryg  præges  saaledes  af  et  godt  Naturstudium,  og  i  hans  og 
Pomonas  Ansigter  er  der  en  Del  Gemyt. 

Forøvrigt  var  man  konsekvent ;  selv  ved  Alteret  og  Graven  var  man 
selskabelig  og  elegant.  Didrik  Gerckens  Sarkofager  for  Frederik  den 
fjerde  og  Dronning  Louise  i  Roskilde  Domkirke  afgive  straalende 
Eksempler  paa  det  sidste.  De  ere  i  høj  Grad  pompøse.  Den  effektfulde 
Stofbehandling  er  præget  af  en  overlegen  Sikkerhed,  og  der  er  selvfølge- 
lig hverken  for  Skulpturens  eller  Arkitekturens  Vedkommende  Dybde 
og  Strenghed  i  Holdningen.  De  Genier,  der  i  Egenskab  af  Famas  Be- 

fuldmægtigede,  gennem  lange  Basuner  kundgøre  Kongens  og  Dronnin- 
gens Hæder,  ere  med  stor  Dristighed  anbragte  knælende  paa  Laage- 
nes  Hovedender;  og  i  de  Putti,  der  ride  paa  Kisternes  Overkanter, 


Alter  i  Vor  Frelsers  Kirke. 


genfindes  den  samme  muntre  Stemning,  som  i  det  Hele  udmærker  Ud- 
styrelsen. Det  maleriske  i  Behandlingen  træder  navnlig  frem  i  Relief- 
fremstillingerne. Skønt  disse  i  Følge  Relieffets  Natur  bør  være  bundet 
til  Billedfladen,  som  Billedhuggerkunsten  mangler  Midler  til  at  bort- 


eliminere,  saa  er  der  her,  som  altid  i  Rokokoens  Arbejder  af  denne  Art 
søgt  at  gengive  perspektiviske  Forskydninger,  Skyer  og  bladrige  Træer. 
Den  Dristighed,  som  man  kunde  gaa  frem  med  paa  dette  Omraade,  træ- 
der dog  endnu  tydeligere  frem  ved  Alterværket  i  Vor  Frelsers  Kirke,  hvor 
Engle  med  en  næsten  overvældende  Forvovenhed  dale  ned  paa  Skyer 
mellem  mægtige  Lysstraaler,  og  hvor  Virkningen  er  gjort  udpræget  ma- 
lerisk ved  Hjælp  af  et  Transparent,  der  forestiller  den  himmelske  Sol. 

Vil  man  som  Afslutning  paa  disse  Betragtninger  i  en  Sum  sammen- 
fatte Rokoko-Kunstens  Væsen,  saa  kan  det  ikke  nægtes,  at  den  baade 
er  letsindig  og  letfærdig,  men  det  skinner  igennem,  at  den  er  af  ud- 


Gercken:  Frederik  den  fjerdes  og  Dronning  Louises  Sarkofager. 

mærket  Afstamning,  Barnebarn  af  den  italienske  Renaissance.  Dens 
Glæde  og  Smil  kan  være  saa  frisk  og  dens  Fremtræden  saa  let,  elegant 
og  behersket,  at  man  maa  rives  med  af  den.  Vel  vil  der  til  alle  Tider 
være  Mennesker,  for  hvem  den  vil  være  en  Forargelse.  Men  nu,  da 
man  ikke  længere  direkte  føler  Trykket  af  dens  Svagheder,  er  denne 
Forargelse  mindre  berettiget.  Noget  andet  var  det  for  Samtiden.  Ingen 
kan  holde  ud  stadig  og  altid  at  være  elegant,  afdæmpet  og  skjule  sin  op- 
rigtige Mening  under  et  Smil.  Samtiden,  der  ejede  en  betydelig  Sum  af 
Livsmod  og  Energi,  maatte  reagere.  Forberedt  i  det  Stille  arbejdede 
Reaktionen  sig  voldsomt  op,  og  voksede  paa  Steder  til  en  rivende  Strøm, 
som  ikke  alene  skyllede  Rokokoen  bort,  men  ogsaa  for  lange  Tider 
satte  Fordømmelsesmærket  paa  den. 


JACQUES  FRANgOIS  JOSEPH  SALY 

1717—1776 


Allerede  ved  det  attende  Aarhundredes  Midte  mærkedes  de  aande- 
lige  Bevægelser,  som  forberedte  de  store  politiske  Omvæltninger  i  Aar- 
hundredets  Slutning.  Montesquieu's  »Esprit  des  lois«  gik  sin  Sejrsgang 
gennem  Landene.  Arbejdet  paa  at  finde  Lovene  for  Samfundets  Triv- 
sel var  begyndt.  Fra  Encyklopædisternes  Kreds  udgik  der  en  kraftig 
Strømning  i  Retning  af  at  modarbejde  det  Konventionelle  og  i  Stedet 
bringe  den  klare  Tanke.  »Oplysningens  Tidsalder«  var  ved  at  oprinde. 
Europas  mest  fremtrædende  Regenter,  Frederik  den  anden,  Joseph 
den  anden  og  Katharine  den  anden,  vare  stærkt  grebne  af  de  nye 
Ideer.  Ogsaa  herhjemme  fandt  disse  Genklang.  Frederik  den  femte 
forstod  at  knytte  fremragende  Mænd  som  Johan  Hartvig  Ernst  Bern- 
storff, AdamGottlob  Moltke  o.Fl.  til  sig;  Ytringsfriheden  var  under  hans 
Regering  stor,  og  nye  Tanker  bleve  optagne  til  livlig  Diskussion. 

I  Holberg  havde  den  sunde  Fornuft  en  utrættehg  Talsmand.  I  Mænd 
som  Schneedorff  og  Tyge  Rothe  fandt  de  nye  Statsideer  varme  For- 
kæmpere. Desuden  var  en  Række  dygtige  yngre  Kræfter  som  Gerhard 
Schøning,  Eilschov,  Jens  Kraft,  Andreas  Schytte,  Suhm,  Erik  Pontoppi- 
dan og  Brødrene  Frederik  og  Otto  Didrik  Liitken  ivrige  for  Fremskridt; 
flere  af  dem  havde  i  særlig  Grad  Opmærksomheden  henvendt  paa 
Frankrig,  som  det  Land,  der  førte  an  i  Udviklingen*. 

Dette  aandelige  Liv  har  utvivlsomt  haft  Indflydelse  paa  Kunstud- 
viklingen herhjemme.  En  Mand  som  J.  H.  E.  Bernstorff^  maa  gennem 
sine  Forbindelser  i  Frankrig  have  grebet  stærkt  ind  i  den,  og  der  er 
desuden  en  udmærket  Samklang  mellem  disse  friske  Strømninger  og 
de  store  Nydannelser,  som  paa  Kunstens  Omraade  tog  Fart  mod  Aar- 
hundredets  Midte.  Julius  Lange  kan  derfor  næppe  have  Ret,  naar  han 
i  sin  udmærkede  Bog  om  Sergei  og  Thorvaldsen  skildrer  det  som  et 
rent  Tilfælde,  at  det  blev  den  dygtige  franske  Kunstner  Saly,  der  ind- 
kaldtes, da  man  skulde  have  en  Billedhugger  til  at  udføre  Frederik  den 

femtes  Rytterstatue  paa  Amalienborg.  Alt  tyder  paa,  at  han  netop  blev 
valgt,  fordi  man  erkendte  hans  Dygtighed  og  vidste,  at  han  paa  afgø- 
rende Punkter  repræsenterede  den  nye  Tid. 

*  * 
* 

Jacques  Francois  Joseph  Saly  var,  da  han  i  1753  kom  til  København, 
en  moden  Mand.  Men  skønt  han  allerede  den  Gang  kunde  se  tilbage 
paa  en  ret  omfattende  Virksomhed,  blev  Rytterstatuen  af  Frederik  den 
femte  dog  hans  Hovedværk;  og  fremfor  noget  af  hans  bevarede  Ar- 
bejder giver  den  et  fyldigt  Billede  af  hans  Kunstnerpersonlighed. 

Kompositionen  er  paa  sin  Vis  mesterlig.  Kongen,  som  er  iført  ro- 
mersk Imperatordragt,  sidder  med  fornem  Anstand  paa  en  kraftig 
Hingst,  der  er  fremstillet  i  langsom  fremadskridende  Bevægelse.  Selv 
om  ikke  Broncetavlerne  paa  Fodstykket  med  deres  berømmende  Ind- 
skrifter fortalte  det  tydeligt,  saa  vilde  det  ses  af  Statuens  hele  Anlæg  og 
Holdning,  at  den  bør  opfattes  saaledes  som  Kunstneren  selv  har  ønsket 
det,  som  et  episk  Digt  (le  Poéme  épique  de  la  sculpture),  der  kunde  bære 
den  folkekære  Konges  og  den  enevældige  Kongemagts  Berømmelse  til 
fjerne  Slægter^. 

Skønt  Arbejdet  ikke  er  anlagt  paa  at  give  en  nøgtern,  realistisk  Skil- 
dring, er  det  dog  bygget  over  et  meget  grundigt  Naturstudium.  I  selve 
Hestens  Type  genkendes  Frederiksborg-Hingstens  karakteristiske  Ydre; 
i  Opfattelsen  af  dens  Bygning,  dens  Muskulatur  og  Bevægelse  mærkes 
en  varm  og  umiddelbar  Interesserethed  og  en  virkelig  fyldig  Forstaaelse. 
Desuden  vidner  Maaden,  hvorpaa  Kongen  sidder  tilhest  og  holder  den 
venstre  Haand  med  Tøjlerne  helt  nede  ved  Sadelknappen,  ligesom  og- 
saa  Kroppens  og  Benenes  StilHng  om,  at  Saly  har  opfattet  den  gamle 
danske  Rideskoles  Ejendommehgheder,  og  at  han  tillige  har  formaaet 
at  give  en  genial  Fremstilling  af,  hvordan  den  gode  Rytter  bliver  »Et 
med  Hesten«,  idet  han  paa  en  egen  spænstig  Maade  følger  dens  Be- 
vægelser. Man  fmder  ogsaa  i  Behandlingen  af  mindre  fremtrædende 
Detailler,  som  Hestens  Beslag,  en  tro  Gengivelse  af  den  herhjemme 
brugelige  Form. 

Det  har  dog  utvivlsomt  været  Saly  s  Ønske  at  selve  den  nøjagtige 
Naturskildring  kun  skulde  tjene  som  Underlag.  I  Formbehandhngens 
Kraft  og  Storhed  er  der  en  bevidst  kunstnerisk  Stræben  efter  i  Lighed 
med  Antikken  at  hæve  sig  over  det  individuelle  og  give  noget  alment 
stort  og  skønt,  noget  udpræget  monumentalt.  Men  helt  er  dette  dog  ikke 

lykkedes.  Ved  Størrelsesforholdet  mellem  Kongen  og  Hesten  har  det 
absolut  ghppet.  Frederik  den  femte  var,  som  Saly  selv  skriver'',  en  vel- 
skabt, men  HUe  Mand ;  men  reduceres  Statuen  til  naturlig  Størrelse,  vil 
det  vise  sig,  at  Kongen  er  fremstillet  som  en  godt  middelhøj  Mand,  ri- 
dende paa  en  middelstor  Hest.  Ved  Valget  af  disse  Middelstørrelser  har 
Saly  ladet  sig  lede  af  sin  Virkehghedssans  til  at  holde  sig  nærmere  til 
det  rigtige  end  egentlig  heldigt  for  Statuens  monumentale  Virkning; 
Rytteren  er  bleven  noget  for  lidt  fremtrædende,  et  Brud  paa  alle  Tradi- 
tioner. Fra  den  græske  Kunsts  Glanstid  til  Rokokoen  har  man  altid 
ved  Rytterfremstillinger,  for  at  det  væsentlige  kunde  komme  til  at 
gøre  sig  stærkest  gældende,  gjort  Manden  over  og  Hesten  under  Mid- 
delstørrelse. 

Som  alt  antydet  er  det  ikke  alene  rent  kunstneriske  Hensyn,  som 
have  været  bestemmende  for  Saly  ved  Udførelsen  af  Statuen.  Naar  han 
ved  Gengivelsen  af  Kongens  Fysiognomi  er  meget  langt  fra  Ligheden, 
saa  er  det  den  nedarvede  Respekt  for  den  enevældige  Kongemagts  For- 
træffehghed,  som  har  lagt  uoverstigelige  Hindringer  for  en  nogenlunde 
objektiv  Skildring.  Her  skulde  der  idealiseres.  I  selve  Maaden,  hvorpaa 
Idealiseringen  er  udført,  føler  man  samtidig,  i  hvilken  Grad  at  Saly  stod 
paa  Overgangen  mellem  en  gammel  og  en  ny  Tid.  I  Kongens  antikke 
Imperator-Dragt,  der  markerer  det  nøgne  Legeme,  og  i  hans  korte,  na- 
turlige Haar  mærkes  alvorlige  Bestræbelser  paa  at  gøre  det  almenmen- 
neskelige gældende;  medens  Sejrssmilet  om  Munden,  den  stærke  Frem- 
hævelse af  de  store  Øjne  og  den  livfulde  Udarbejdelse  af  Dragtens  mange 
Krøller,  absolut  hører  Rokokoen  til. 

Ser  man  paa  Monumentets  Totalvirkning,  træder  det  heldige  For- 
hold mellem  Statuen  og  Fodstykket  smukt  frem.  Dette  sidste,  der  ogsaa 
skyldes  Saly,  passer  ved  sin  Størrelse  og  sin  Simpelhed  udmærket  til 
Hesten  og  dens  Rytter.  Det  er  ogsaa  interessant  at  iagttage,  hvorledes 
Monumentet  ikke  alene  harmonerer  med  Palæerne ,  men  tillige  hæver 
Helhedens  Værdi.  Dets  Holdning  er  vægtig  og  dets  Klarhed  og  Sikker- 
hed er  i  høj  Grad  velgørende. 

Det  udmærkede  Resultat,  som  her  er  naaet,  staar  selvfølgelig  i  nøje 
Forbindelse  med  Salys  tekniske  Dygtighed  og  store  Grundighed.  Forinden 
han  paabegyndte  Modelleringen  i  den  endehge  Størrelse,  udførte  han 
den  omhyggehgt  og  aandfuldtgenneraarbejdede  Model,  som  baade  Kunst- 
akademiet og  Kunstmuseet  ejer  Afstøbninger  af.  Ved  dens  Overførelse 
i  den  endelige  Maalestok  maa  han  have  bygget  paa  gode  Erfaringer. 
Den  færdige  Statue  virker  fuldkomment  rigtigt  og  staar,  hvad  der  er 

meget  sjældent,  paa  Højde  med  Forarbejdet.  Hvor  vanskeligt  det  i  Virke- 
ligheden er,  ved  et  saa  stort  Arbejde  at  opnaa  et  tilfredsstillende  Re- 
sultat, kan  enhver  Billedhugger  vidne  om.  De  fleste  have  høstet  bitre 
Erfaringer  om,  hvorledes  Arbejder,  der  i  Atelieret  saa  ud  til  at  være 
bredt  og  kraftigt  udførte,  i  det  Fri  kom  til  at  virke  underhg  spinkle; 


Saly :  Frederik  den  femte. 


hvorledes  Stillinger  og  Forhold,  som'syntes  rigtige  under  Atelierets  korte 
Synsvinkler,  bleve  aldeles  forrykkede,  naar  Statuen  blev  set  paa  større 
Afstand  og  under  andre  Højde-  og  Lysforhold. 

Saly  var  klar  over  disse  Skærs  Farlighed.  Statuen  blev  modelleret  i 
Gibs,  staaende  paa  en  Pjedestal  af  samme  Højde  som  den  endelige,  og 

ikke  som  man  i  Almindelighed  bruger  paa  en  lav  Cavallet.  Et  snildt 
indrettet  Stillads  gjorde  det  muligt  for  ham  i  kort  Tid  at  overse  den  fra 
de  forskelligste  Steder;  desuden  havde  Atelieret,  en  midlertidig  Bygning 
i  Charlottenborgs  Have,  løse  Vægge,  der  med  Lethed  lode  sig  fjerne,  saa 
at  Kunstneren  kunde  betragte  sit  Arbejde  paa  Afstand^. 

Det  var  dog  ikke  alene  ved  Anlæget  [og  Modelleringen,  at  Saly  gik 
saa  omhyggehgt  frem ;  ogsaa  ved  Udførelsen  i  Bronce  viste  han  stor  Om- 
tanke. Medens  de  fleste  Billedhuggere,  i  hvert  Fald  alle  moderne,  lader 
deres  Broncearbejder  cisellere  paa  Værkstedet,  blev  Frederik  den  femtes 
Statue  stillet  paa  Plads  før  Ciselleringen  paabegyndtes.  Saly  blev  derved 
sat  i  Stand  til  at  udføre  den  under  nogenlunde  rigtige  Belysningsforhold 
og  Synsvinkler,  saa  at  han  kunde  faa  Detaillerne  til  at  virke  med  hele 
den  Renhed  og  Klarhed,  som  har  en  saa  afgørende  Indflydelse  paa  Tota- 
litetens Friskhed. 

*  * 
* 

Frederik  den  femtes  Statue  viser  ikke  alene,  at  Saly  paa  afgørende 
Punkter  var  frigjort  for  Rokokoens  konventionelle  Egenskaber,  og  paa 
Grundlag  af  et  indgaaende  Studium  stræbte  efter  et  almengyldigt 
Ideal,  den  røber  ogsaa,  at  han  hørte  til  en  ny  Tids  Foregangsmænd, 
hvis  Evner  til  at  bryde  nye  Veje  ikke  helt  staa  paa  Højde  med  deres 
gode  Vilje. 

Gennem  Salys  lille  ovenfor  citerede  Redegørelse  for  Heststatuen  og 
dens  Tilblivelse^  illustreres  disse  Forhold  paa  en  ganske  interessant 
Maade.  Han  har  i  den  forklaret  sine  Tanker  om  Opgaven  og  de  Rai- 
sonnementer,  som  ledede  ham  til  den  endelige  Løsning. 

Om  Hestens  Stilling  meddeler  han,  at  da  man  ved  saa  mange  Rytter- 
statuer havde  valgt  at  fremstille  Hesten  i  Skridt,  havde  han  faaet  Lyst  til 
at  prøve  noget  nyt  og  lade  sin  galoppere.  Men  ved  at  lade  Heste  fremføre 
for  sig  i  Galop,  blev  han  opmærksom  paa,  at  denne  Gangart  ikke  kunde 
anvendes,  da  den  dels  er  lidet  monumental,  og  dels  kræver  kunstig  Un- 
derstøttelse. Han  tænkte  dernæst  paa  at  fremstille  Hesten  stejlende,  men 
gjorde  den  Iagttagelse,  at  en  Hest,  som  stejler,  altid  samler  Forbenene 
ind  under  sig;  dette  fandt  han,  virkede  uheldigt,  og  han  vilde  ikke,  som 
mange  Mestre  før  ham,  paa  et  saa  væsenthgt  Punkt  afvige  fra  Naturen 
og  lade  Hesten  strække  Benene  frem ;  han  maatte  derfor  ogsaa  opgive 
dette  Motiv  og  fremstille  den  i  Skridt. 

Kongens  Holdning  har  han  ligeledes  nøje  gennemtænkt.  Da  Frederik 
den  femte  aldrig  havde  ført  Krig,  vilde  Saly  nødig  fremstille  ham  som 

Feltherre.  Medens  han  spekulerede  paa  en  Løsning  af  Problemet,  mødte 
han  en  Dag  Kongen  ridende  ned  ad  Gaden ;  en  Folkesværm  fulgte  ham 
og  raabte:  »Du  er  vor  Fader,«  og  Kongen  drejede  sig  til  Højre  og  Ven- 
stre, og  idet  han  med  udstrakt  Haand  udtrykte  sin  Velvilje,  sagde  han  : 
»Ja,  I  ere  mine  Børn,  I  ere  alle  mine  Børn. «  — Optrinet  greb  Saly  stærkt, 
han  vilde  gerne  i  sin  Statue  skildre  det  hjertelige  Forhold  mellem  Fyrste 
og  Folk.  Han  forsøgte  det  i  sin  Skizze  ved  at  lade  Kongen  bøje  sig  Udt 
frem  og  til  Siden.  Straks  var  han  meget  begejstret  for  sin  nye  Ide,  men 
da  han  havde  sovet  paa  det,  og  næste  Dag  gensaa  sit  Arbejde,  blev  han 
tvivlraadig:  Kongens  Skikkelse  var  ude  af  Ligevægt;  den  havde  vundet  i 
Godhed,  men  tabt  i  Værdighed.  Saly  raadspurgte  de  Ridekyndige,  alle  fra- 
raadede  de  den  nye  StilHng;  en  god  Rytter  kunde  vel  et  Øjebhk  indtage 
den,  men  aldrig  til  Stadighed ;  desuden  kunde  den  ikke  forstaas  uden 
nærmere  Forklaring.  Resultatet  blev,  at  da  der  kun  kunde  fremstilles 
en  enkelt  Handling,  saa  burde  den  vælges,  som  i  Almindelighed  var  anset 
for  at  virke  ædlest  og  behageligst.  Girardons  Statue  af  Ludvig  den  fjor- 
tende og  Bouchardons  af  Ludvig  den  femtende  bleve  da  hans  nærmeste 
Forbilleder.  Han  opgav  at  udtrykke  det  hjertelige  og  faderhge  Forhold 
mellem  Konge  og  Folk ;  men  det  var  ham  en  Trøst,  at  den  Maade,  hvor- 
paa  Frederik  den  femte  støtter  Haanden  til  Kommandostaven,  sagdes 
at  udtrykke,  at  Kongen  var  mindre  optaget  af  sin  Magt  end  af  sin  Kær- 
lighed til  sine  Undersaatter. 

Ogsaa  om  Salys  Forhold  til  Antikken  giver  denne  Afhandling  inter- 
essante Vink.  Medens  hans  Begejstring  og  Respekt  for  Naturen  er  utve- 
tydig, var  hans  Følelser  for  den  romerske  Oldtids  Kunst  af  en  mere 
sammensat  Beskaffenhed;  han  skattede  den  uden  dog  ubetinget  at  an- 
erkende dens  Overlegenhed  over  den  moderne. 

Som  fransk  Stipendiat  havde  han  opholdt  sig  i  Rom.  Foruden  mange 
andre  antikke  Statuer  havde  han  grundig  studeret  Marc.  Aurels ;  den 
synes  nærmest  at  have  været  hans  Ideal  af  en  Rytterstatue.  Han  be- 
undrede den  naturlige  Værdighed,  som  præger  Kejserens  Holdning  og 
fremfor  alt  den  faderlige  Maade,  paa  hvilken  han  udstrækker  sin  Haand ; 
det  var  ham  en  Skuffelse  at  maatte  opgive  den  som  Forbillede  til  Fre- 
derik den  femtes  Statue;  men  det  bør  udtrykkehg  bemærkes,  at  hans 
Kærhghed  til  den  dog  ikke  var  saa  stor,  at  det  paa  nogen  Maade  stred 
mod  hans  kunstneriske  Samvittighed  ved  Valget  af  Kongens  Stilling  at 
slutte  sig  til  sine  ovennævnte  meget  lidt  klassiske  Kolleger. 

Gennem  sit  Studium  havde  Saly  tilegnet  sig  en  Del  af  den  antikke  Fø- 
lelse for  Menneskelegemets  plastiske  Værd.  Hans  Samtids  Dragt,  der  i 

saa  høj  Grad  maskerede  Menneskets  Bygning,  syntes  ham  ikke  egnet  til 
kunstnerisk  Fremstilling;  han  foretrak  derfor  at  lade  Frederik  den  femte 
være  iført  romersk  Klædning.  Han  var  dog  klar  over  den  Inkonsekvens, 
som  derved  kom  mellem  Kongens  Paaklædning  og  moderne  Maade  at 
ride  paa ;  men  han  kunde  ikke  finde  en  mere  tilfredsstillende  Løsning. 
Ellers  var  han  saa  konsekvent  som  mulig;  det  er  med  en  vis  Selvfølelse, 
at  han  noterer,  hvordan  han  har  ladet  Kongen  bære  kort  naturligt  Haar, 
skønt  Ludvig  den  fjortende  paa  de  Statuer,  som  havde  været  hans 
nærmeste  Forbilleder,  havde  baaret  stor  Paryk. 

I  øvrigt  er  der  en  Del,  som  tyder  paa,  at  Saly  havde  været  mere  be- 
gejstret for  den  antikke  Simpelhed,  end  han  helt  har  turdet  være  ved. 
Den  officielle  Konservatisme  har,  særfig  her,  hvor  det  drejede  sig  om 
et  Billede  af  den  enevældige  Regent,  lagt  ham  store  Hindringer  i  Vejen. 
Af  hans  egen  Beskrivelse  og  af  Preislers  Stik  efter  le  Clercs  Tegning 
af  det  approberede  Udkast  til  Monumentet  ses  det,  at  Fodstykket 
skulde  have  været  ret  overdaadigt  udsmykket  i  en  noget  rokokoagtig 
Stil.  I  Stedet  for  de  bekendte  Broncetavler  med  Inskriptioner,  var  der 
planlagt  Reliefl'er  med  allegoriske  FremstiHinger,  og  ved  Foden  af  Soklen 
skulde  fire  mægtige  Statuer  have  haft  deres  Plads ;  paa  Langsiderne  Dan- 
mark og  Norge,  paa  Smalsiderne  Østersøen  og  Oceanet,  fra  hvilke 
sidste  rige  Vandmasser  tænktes  brusende  ned  i  store  Bassiner. 

At  der  ikke  blev  noget  af  al  denne  Pragt,  skyldes  officielt  Frederik 
den  femte.  I  Juni  1765  fik  Saly  Meddelelse  om,  at  Kongen,  for  at  spare 
det  ostindiske  Kompagni  for  de  betydelige  Udgifter,  som  de  fire  allego- 
riske Figurer  vilde  medføre,  ikke  ønskede  dem  udførte,  og  i  August 
1766  fik  han  Ordre  til  at  stryge  de  fire  ReliefFer  paa  Fodstykket  med  samt 
de  øvrige  Ornamenter,  som  vare  angivne  i  det  oprindelige  Udkast,  og  i 
Stedet  anbringe  Tavler  med  Inskriptioner.  At  pekuniære  Hensyn  har 
haft  Indflydelse  paa  disse  Bestemmelser,  kan  der  næppe  rejses  Tvivl 
om,  al  den  Stund  man  allerede  den  Gang  kunde  gøre  sig  Begreb  om  de 
betydehge  Summer,  Monumentet  vilde  komme  til  al  koste;  men  det 
bliver  et Spørgsmaal,  om  de  have  været  ene  bestemmende;  et  rent  kunst- 
nerisk Ønske  hos  Saly  har  dog  maaske  været  det  mest  afgørende.  Saly 
udmaler  rigtignok  i  sin  Bog  det  frygtelige  Stød,  det  var  for  ham,  at  hans 
Arbejde  blev  raseret  for  de  forskellige  Kompositioner,  som  vare  Led  af 
en  Harmoni,  og  som  skulde  gøre  hans  Værk  til  et  af  de  betydeligste 
Billedhuggerarbejder,  der  var  udført.  Men  han  lader  sig  paafaldende 
hurtig  trøste;  i  det  længste  en  Maaned  senere  kan  han  med  Begejstring 
skrive  til  sin  Ven  Ogier  om  den  simple  og  smukke  Virkning,  som  han 

tænker  sig,  at  Broncetavlerne  vilde  gøre.  Ret  sindrigt  pointerer  han, 
hvorledes  disse  ikke  bør  regnes  som  Led  af  Fodstykket,  men  som  selv- 
stændige Genstande,  der  ere  ophængte  paa  det  for  at  oplyse  Efterver- 
denen om,  hvilke  gode  Grunde  man  havde  havt  til  at  forherhge  Frederik 
den  femte.  I  Fantasien  udmaler  han,  hvorledes  Københavns  Magistrat.^ 
efter  at  Monumentet  er  blevet  helt  færdigt,  bør  komme  fra  Raadhuset 
i  højtideligt  Optog  og  under  Paukers  og  Trompeters  Klang  hænge  Tav- 
lerne paa  deres  Plads.  Han  faar  endog  Lejlighed  til  at  bemærke,  at  saa- 
danne  velaffattede  Indskrifter  sige  uendeligt  mere  end  nogle  Figurer 
paa  et  Basrelief,  som,  naar  de  ere  godt  udførte,  mere  tjene  til  Hæder 


Saly;  Det  approberede  Udkast  til  Frederik  den  femtes 
Rytterstatue. 

for  Kunstneren  end  for  den  Fyrste,  de  ere  helligede.  Desuden  fremhæver 
han,  at  Monumentets  Natur  kræver  et  simpelt  Fodstykke,  og  han  fmder 
det  ønskeligt,  at  det  bhver  saa  antikt  som  muligt.  Efter  at  have  udtalt 
sin  Glæde  over  den  kraftige  doriske  Stil,  han  har  valgt  til  sin  Pjedestal, 
kommer  han  til  det  Resultat,  at  denne  i  Forbindelse  med  den  sorte  og 
hvide  Marmorbrolægning  mellem  Monumentets  Trin  og  det  simple  Ræk- 
værk, som  omgiver  det,  vil  gøre  Helheden  tilstrækkelig  fyldig. 

Man  faar  uvilkaarlig  ved  at  læse  disse  Sider  i  Salys  Pjece  Indtrykket 
af,  at  han  har  været  en  klog  Diplomat,  der  forstod  at  styre  mellem 
de  farlige  Skær,  der  hed  den  gamle  Etikette  og  den  gamle  Mode.  For 
hele  den  ældre  Slægt  var,  saaledes  som  det  blandt  andet  paa  en  karakte- 
ristisk Maade  viser  sig  i  Marcus  Tuschers  ikke  accepterede  Projekt  til 


et  Monument  paa  Amalienborg",  vidtløftige  Allegorier  og  pompøse  Op- 
stillinger uundværlige,  hvor  en  Konge  skulde  forherliges.  At  stille  sig  i 
aabenbar  Opposition  hertil  kunde  sikkert  under  de  daværende  Forhold 
have  væTe  farligt,  navnlig  for  Saly,  der  havde  mange  Fjender.  Paa  den 
anden  Side  kunde  han,  som  den  gode  Kunstner,  han  var,  ikke  forsværge 
det,  der  for  ham  var  det  rette  og  skønne,  men  han  maatte  lempe  sig  frem, 
og  navnhg  tilsyneladende  lade  sig  den  simple  Form  paatvinge.  Der  kan 
forøvrigt  ikke  være  Tvivl  om,  at  det  virkeligt  har  været  i  Overensstem- 
melse med  Salys  Ønske,  at  Helheden  kom  til  at  virke  saa  enkelt.  For- 
uden af  det  anførte  bekræftes  det  paa  den  mest  afgørende  Maade  af,  at 
den  Strenghed  og  Simpelhed  i  Stilen,  som  Saly  her  har  faaet  frem,  gen- 
nem hans  Studiekammerat  og  nære  Ven  Jardins  Virksomhed  netop  den 
Gang  herhjemme  havde  fejret  store  Triumfer  og  var  godt  ifærd  med  at 
fortrænge  den  gamle  Mode.  Den  yngre  Slægt,  som  med  Længsel  saa  en 
ny  Æra  i  Møde,  var  ogsaa  paa  Salys  Side;  det  er  betegnende,  at  August 
Hennings,  der  i  sin  Hlle  Kunsthistorie^^  var  Simpelhedens  og  Klar- 
hedens varme  Talsmand,  kun  har  Lovord  at  sige  om  det  færdige  Monu- 
ment ;  han  nævner  slet  ikke  de  paatænkte  allegoriske  Statuer. 

I  denne  Forbindelse  bør  det  maaske  ogsaa  anføres,  at  Saly  i  et  Brev 
af  1.  Maj  1766  til  Magistraten  i  sin  Fødeby  Valenciennes  fremhæver 
Frederik  den  femtes  Befaling  om  at  slette  de  underordnede  Figurer  paa 
hans  Monument  som  et  i  høj  Grad  efterfølgelsesværdigt  Eksempel. 
»Quoique  j'eusse  fort  désiré  pouvoir  donner  å  ce  monarque  une  preuve 
de  plus  de  ma  sensibilité  et  de  ma  reconnoissance,  je  ne  puis  cependant 
m'empécher  d'admirer  cette  supériorité  dans  la  fa^on  de  penser  d'un 
roi,  pére  de  son  peuple,  laquelle  le  porta  å  sacrifier  de  plein  gré  une 
gloire  personelle  au  bien  étre  de  ses  sujets«  Aarsagen  til  dette  Brev 
har  sin  særlige  Interesse.  Ved  en  Marmorstatue  af  Ludvig  den  fem- 
tende, som  Saly  før  sin  Afrejse  til  Danmark  havde  udført  til  Valencien- 
nes, havde  han,  til  sine  Bysbørns  Sorg,  udeladt  nogle  Relieffer  eller 
lignende  »accessoires«,  der  efter  den  oprindelige  Plan  skulde  have  været 
anbragte  paa  Fodstykket.  Magistraten  pressede  paa  for  at  faa  dem,  men 
han  værgede  efter  bedste  Evne  sin  simple  Løsning. 

Til  Slut  bør  det  erindres,  at  Thiele  i  sin  Bog  »Kunstakademiet  og 
Heststatuen  paa  Amalienborg«  omtaler  Salys  Udeladelse  af  Monu- 
mentets dekorative  Figurer.  Han  fremhæver,  uden  at  angive  sin 
Kilde,  at  den  virkelig  var  i  Overensstemmelse  med  Salys  Ønske  og 
skyldtes  dennes  Initiativ.  Om  Aarsagen  oplyser  han  intet,  han  antyder,  at 
det  har  været  Magelighed,  Længsel  efter  at  blive  færdig  med  sit  Arbejde 

og efter  at  komme  hjem  til  Frankrig.  Denne  Antagelse  er  dog  som  anført 
næppe  berettiget.  Statuens  udmærkede  Egenskaber  vidne  i  en  frem- 
trædende Grad  om  et  energisk  Kunstnertemperament;  desuden  vilde 
Modelleringen  af  disse  underordnede  Figurer  have  været  en  Bagatel  for 
en  saa  øvet  Kunstner  som  Saly,  der  oven  i  Købet  gratis  raadede  over  al 
den  Hjælp,  han  maatte  ønske.  Paa  den  anden  Side  kan  det  ikke  nægtes, 
at  Saly  under  sit  Ophold  her  i  Landet  ikke  var  synderlig  produktiv, 
men  selv  om  man  derfor  vilde  tillægge  disse  Grunde  en[vis  Betydning, 


Marcus  Tuscher:  Projekt  til  et  Monument  paa  Amalienborg. 


det  bliver  dog  et  urokkeligt  Faktum,  at  den  Simpelhed,  som  han  fik 
ført  igennem,  staar  i  den  bedste  Samklang  med  Statuens  Holdning  og 
med  den  Smag,  som  var  i  Færd  med  at  arbejde  sig  frem. 

*  * 
* 

Af  Salys  øvrige  Arbejder  ere  desværre  de  fleste  gaaede  til  Grunde. 
Ingen  af  de  endnu  bevarede  giver  et  saa  fyldigt  Indblik  i  hans  Kunst- 
nerpersonlighed som  Heststatuen;  men  et  Par  af  dem  kan  dog  i  en 
væsentlig  Grad  belyse  de  kunstneriske  Strømninger,  som  ledede  ham. 

Winck elmann  skrev  i  1756  med  Henblik  paa  den  nyere  Tids 
Kunst,  om  hvorledes  selv  de  største  moderne  Mestre,  i  Modsætning  til 

Antikkens,  kun  sjældent  fandt  den  rette  Middelvej  mellem  det  for  fyl- 
dige og  det  for  magre.  Det  er  rigtigt,  men  han  kunde  med  maaske 
endnu  større  Ret  bestemt  have  paapeget,  hvorledes  Samtidens  Kunst- 
nere gennemgaaende  over  alt  manglede  Evnen  til  at  finde  den  gyldne 
Middelvej ,  hvorledes  de  snart  vare  yderlig  konventionelle,  snart  meget 
naturalistiske,  hvorledes  de  snart  paa  en  ret  fremtrædende  Maade 
gik  i  Antikkens  Fodspor  for  snart  efter  at  følge  deres  eget  indivi- 
duelle Syn.  Saly  var  et  udpræget  Barn  af  sin  Tid.  Hvor  stærkt  han 


Saly :  Frederik  den  femte. 


svingede  træder  særlig  frem  ved  Sammenstilling  af  hans  Buste  af  Fre- 
derik den  femte  og  hans  Reliefskizze  til  Diogenes,  samt  ved  en  nøjere 
Betragtning  hans  Buste  af  Grev  Moltke,  hans  Barnebuste  paa  Ny  Carls- 
berg Glyptotek  og  hans  dekorative  Udkast. 

I  Kongebusten,  der  i  Bronce  staar  opstillet  i  Antiksalen  paa  Char- 
lottenborg, er  han  ikke  veget  en  Tøddel  fra,  hvad  Traditionerne  for- 
drede. Baade  Opfattelsen  af  Kongen  og  hele  Arrangementet  er  fuld- 
stændig konventionelt.  Salys  Dygtighed  træder  mest  frem  i  den  store 

Elegance,  som  præger  Udførelsen,  og  i  den  Overlegenhed,  hvormed 
Broncens  Stotkarakter  er  udnyttet.  I  Formbehandlingen  er  der  ingen 
Tilfældigheder  eller  Sløj  heder,  overalt  er  den  baaren  af  en  frisk  Spæn- 
stighed ;  og  dette  maa  saa  meget  mere  beundres,  som  den  blankt  pole- 
rede Overflade  stiller  særlig  store  Fordringer  til  en  præcis  Gennem- 
førelse, idet  en  ringe  Vaghed  i  Modelleringen  altid  bliver  meget  frem- 
trædende ved  denne  Fremgangsmaade. 

Vender  man  sig  fra  Kongebusten  til  Diogenes-Relieffet,  der  ejes  af 


Saly :  Grev  Adam  Gottlob  Moltke. 


Kunstmuseet,  er  Modsætningen  i  høj  Grad  slaaende ;  her  er  alt  konven- 
tionelt som  bortblæst;  det  er  en  Menneskeskildring,  der  bunder  i  et 
djærvt  Syn  paa  Livet.  Diogenes  er  fremstillet  som  gammel,  og  Saly  har 
benyttet  Lejligheden  til  at  dvæle  ved  alle  den  ældre  Mands  legemlige 
Skrøbeligheder.  Han  har  gjort  nøjagtig  Rede  for,  hvordan  Armene  og  Be- 
nene ere  blevne  tynde.  Hudfolderne  skarpe,  samtidig  med  at  Musklerne 
og  Senerne  ere  komne  til  at  træde  frem  paa  en  egen  tør  Maade,  medens 
Maven  er  svulmet  op.  Overalt  er  der  en  Oprigtighed,  som  man  vanske- 

lig  vil  finde  overtruffen  hos  nogen  moderne  Naturalist.  Og  i  Forbindelse 
med  denne  særdeles  objektive  Skildring  af  Legemet,  har  Saly  i  Diogenes' 


Saly :  Diogenes. 


Hoved,  i  det  smertelige  og  søgende  Udtryk,  lagt  en  saa  fin  Følelse  for 
Dagen,  at  hans  Arbejde  ogsaa  sét  fra  Indholdets  Side  faar  et  meget  be- 
tydeligt Værd. 

I  Kongebusten  viste  Saly  sig  som  Hofmanden,  der  fuldtud  har  til- 
egnet sig  Tidens  Selskabstone  og  til  det  yderste  respekterer  den.  I 
Diogenes-Relieffet  har  han  helt  givet  sig  sin  Søgen  efter  det  evig-men- 
neskelige  i  Vold.  Dette  er  de  stærkeste  Modsætninger,  som  Salys  Kunst 
rummer.  I  den  fortrinlige  Buste,  som  forestiller  Akademiets  første 
Præces,  Grev  Adam  Gottlob  Moltke,  og  som  Akademiet  ejer  i  et  bron- 


Saly:  Alexandrine  d'EtioUes? 


ceret  Gibseksemplar,  har  han  forsøgt  at  forene  disse  Modsætninger. 
Medens  Skildringen  i  ydre  Henseende  har  hele  den  pompøse  Hold- 
ning, som  hørte  sig  til  i  den  fornemme  Verden,  saa  præges  de  skarpe 
Øjne,  Næsens  klare  Linier,  de  noget  nervøse  Ansigtstræk  og  det  tørre 
Smil  om  Munden  af  sikre  og  intelligente  Iagttagelser.  Ligesom  Dio- 
genes-Relieffet og  Heststatuens  Fodstykke  synes  denne  Buste  at  be- 
kræfte, at  det  mest  var  Forholdene ,  som  paatvang  Saly  det  officielle 
og  konventionelle  Apparat.  En  Formodning  som  yderligere  bestyrkes 

3* 

af  hans  ovennævnte  Terrakottabuste  af  en  lille  Pige  paa  Ny  Carls- 
berg Glyptotek.  Den  Frihed,  som  Modellens  Alder  har  givet  ham,  har 
han  fuldtud  benyttet.  Arbejdet  er  præget  af  et  nænsomt  og  beaandet 
Naturstudium,  en  Virkelighedsskildring,  som  i  al  sin  Inderlighed  bun- 
der i  en  højt  kultiveret  og  forfinet  Aand.  Den  maa  være  udført  i  Tiden 
nærmest  før  Saly  tog  til  Danmark.  Hvem  den  lille  Pige  er,  véd  man 
ikke  med  Sikkerhed;  Salys  franske  Biograf,  Jouin^^,  formoder,  dog  uden 
nærmere  at  begrunde  hvorfor,  at  en  Marmorbuste,  der  efter  Beskrivelsen 
at  dømme  maa  være  en  Kopi  efter  Glyptotekets,  forestiller  Alexandrine 
d'Etiolles,  Madame  Pompadours  Datter.  Dette  er  dog  en  forholdsvis  lige- 
gyldig Viden;  det  sikre  og  det  betydningsfulde  er,  at  Busten  ejer  en  sjæl- 
den Ynde  og  Naturlighed  og  derved  tjener  Kunstneren  til  største  Ære. 

*  * 
* 

Ogsaa  i  de  dekorative  Arbejder,  som  Saly  udførte,  svingede  han 
stærkt ;  han  naaede  først  sent  frem  til  den  Strenghed,  som  karakteriserer 
Heststatuens  Fodstykke.  Ingen  anden  Side  af  hans  Kunst  viser  forøvrigt 
saa  stærkt  som  denne,  at  han  hørte  til  en  Overgangstid.  Under  sit  Op- 
hold i  Rom  havde  han  givet  sig  af  med  at  komponere  Vaser;  i  1746,  i 
en  Alder  af  29  Aar  udgav  han  en  Række  af  disse  Kompositioner  i  Ra- 
derings^. De  kendetegnes  alle  af  en  stærkt  søgende,  men  kun  lidet  kunst- 
nerisk modnet  Aand.  De  ere  ret  holdningsløse,  meget  naturalistiske,  no- 
get paavirkede  af  Antikken  og  tillige  langtfra  frigjorte  fra  Rokokoen. 
Men  han  udviklede  sig  stærkt  i  de  følgende  Aar.  Allerede  i  1754  var  han, 
som  det  fremgaar  af  to  Vaseraderinger,  som  ejes  af  Kunstindustrimu- 
seets Bibliotek,  naaet  frem  til  en  betydehg  renere  Stil.  Paa  den  ene 
af  disse  Vaser  staa  to  Kvinder  tæt  ved  hinanden,  bærende  et  Par  mæg- 
tige Guirlander,  deres  Holdning  er  rolig  og  deres  Dragt  antik.  Den  an- 
den Vase  er  ligeledes  i  fremtrædende  Grad  og  paa  antik  Vis  udstyret 
med  Guirlander;  men  Virkningen  er  her  mindre  alvorlig,  buttede  Genier 
bruge  dem  som  Gynger.  Medens  Vaserne  fra  1746  vare  stærkt  i  Familie 
med  dem,  som  Bouchardon  udgav  efter  1745,  hvornaar  vides  ikke,  og 
Hgesom  disse,  byggede  paa  Fortidens  Grundlag,  peger  de  fra  1 754  mod 
Fremtiden. 

Alt  i  alt  var  Saly  en  baade  intelligent  og  varmtfølende  Kunstner, 
som  lagde  et  stort  og  personhgt  Arbejde  i  sin  Gerning.  Han  var  i  Pagt 
med  Udviklingen;  hans  Kunst  præges  af  en  stærk  Længsel  efter  at 
vinde  frem  til  en  dybere  Forstaaelse;  og  om  han  end  ikke  naaede 

at  blive  en  fuldt  afklaret  Kunstnerpersonlighed,  saa  rummer  hans 
Værker  dog  overordentlig  mange  udmærkede  Elementer,  For  den 
danske  Kunsts  Udvikling  fik  han  indgribende  Betydning.  Det  nystif- 
tede Akademi,  for  hvilket  han  kort  efter  sin  Ankomst  til  København 
blev  Direktør,  blev  af  ham  ledet  ind  i  et  sundt  Spor ;  og  i  sit  Forhold 


1746  1754 
Saly :  Udkast  til  dekorative  Vaser. 


til  dette  maa  det  nærmest  anses  for  et  Held,  at  han  ikke  helt  havde 
kunnet  frigøre  sig  for  den  nedarvede  Smag;  den  danske  Kunst  fik 
derved  Lejlighed  til  paa  en  fyldig  Maade  at  leve  med  i  Udviklingen, 
den  blev  ikke  hovedkulds  styrtet  ind  paa  nye  Baner.  En  god  og  dygtig 
Vaabenbroder  havde  han  i  sin  Landsmand  Jardin ;  og  det  maa  ogsaa 
regnes  blandt  Salys  Fortjenester,  at  han  hjalp  til  at  faa  denne  udmær- 
kede Arkitekt  kaldt  herop,  da  man  indsaa  Nødvendigheden  af  at  søge 
fremmed  Hjælp  for  at  faa  Skik  paa  Marmorkirken. 


NICOLAS  HENRI  JARDIN 

1720-1799 


JArdin  var,  da  han  i  1754  kom  til  København,  en  forholdsvis  uprøvet 
Bygmester.  Sine  Lære-  og  Vandreaar  havde  han  nyhg  afsluttet  med  et 
tiaarigt  Ophold  i  Italien. 

Som  Grundlag  til  en  Bedømmelse  af  hans  Betydning  for  vor  Kunst 
kan  anføres  nogle  Træk  af  Marmorkirkens  Historie;  lydeligere  end 
nogen  anden  af  de  Bygninger,  han  var  beskæftiget  med,  illustrerer  den 
det  nye,  han  bragte. 

De  oprindelige  Hovedformaal  med  Marmorkirken,  eller  som  den  den 
Gang  hed  Frederikskirken  paa  Amalienborg,  vare  rent  ydre.  Den  skulde 
først  og  fremmest  være  et  Hædersminde  for  den  oldenborgske  Konge- 
stammes  SOOaarige  Regering  her  i  Landet,  og  den  skulde  i  Samklang 
hermed  være  et  fremtrædende  arkitektonisk  Led  i  den  nye  Frederiks- 
stad, et  pragtfuldt  »point  de  vue«  for  Amalienborg.  Den  skulde  tillige 
tjene  til  Opmuntring  for  Kunsten  gennem  den  Række  Opgaver,  den 
stillede  Arkitekter,  Billedhuggere  og  Malere.  Den  skulde  selvfølgelig  og- 
saa  være  et  Gudshus,  Sognekirke  for  den  ældre  Del  af  St.  Annæ  Kvarter 
og  for  den  nybyggede  Staddel 

De  ældste  Projekter  til  den  skyldes  Oberstløjtnant  Eigtved,  Amalien- 
borgs Bygmester. 

Grundplanen,  et  ret  cirkulært  Centralanlæg  med  to  Taarne  i  For- 
længelse af  den  med  Bredgade  paralelle  Akse,  blev  hurtigt  fastslaaet,  og 
Grundstenen  blev  lagt  1749.  Men  ved  Udarbejdelsen  af  Facaderne  op- 
stod der  Vanskeligheder.  Det  ældste  Forslag  og  flere  efterfølgende  Ud- 
kast bleve  alle  mødte  med  en  temmelig  skarp  Kritik.  Først  af  den  10de 
April  1754  har  man  et  Sæt  signerede  Tegninger,  der  maa  formodes  at 
være  nær  beslægtede  med  dem,  som  blev  approberede  af  Kongen  den 
6te  Maj  samme  Aar^^,  en  Begivenhed,  der  dog  ikke  fik  nogen  Betydning, 
da  Eigtved  kort  efter  døde.  De,  der  ledede  Foretagendet,  synes  at  have 
følt  sig  lettede  ved  at  faa  Ende  paa  dette  Forhold.  Uden  at  tage  noget 

Hensyn  til  Eigtveds  Elever  eller  den  fortjenstfulde  de  Thurah,  sluttede 
man  allerede  fire  Maaneder  senere  Kontrakt  med  Jardin  om  Overtagel- 
sen af  Arbejdet;  om  ham  vidste  man,  at  han  var  besjælet  af  den  nye  Tids 
Begejstring  for  strengere  Bygningsformer.  Det  er  iøvrigt  betegnende  for 
Styrken  i  den  herskende  Fremskridtsiver,  at  man  end  ikke  her,  hvor  det 
dog  drejede  sig  om  en  harmonisk  Afslutning  paa  Amalienborg-Anlæget, 
vilde  fortsætte  i  det  gamle  Spor. 

Straks  efter  at  Jardin  var  kommen  til  København,  tog  han  fat  paa 
Tegningerne  til  Kirken.  Af  Hensyn  til  den  store  kostbare  Fundering, 
som  alt  var  udført,  maatte  han  i  en  væsentlig  Grad  holde  sig  til  Eigtveds 
Grundplan.  Hans  tre  første  Forslag  bleve  kasserede  som  alt  for  kost- 
bare, et  fjerde  blev,  efter  at  have  været  forelagt  parisiske  og  romerske 
Autoriteter,  approberet  i  Juni  1756. 

Sammenligner  man  Eigtveds  og  Jardins  Opstalter  træder  det  klart 
frem,  i  hvilken  Grad  der  i  den  førstnævntes  mangler  den  dybere  Forstaa- 
else  af  de  arkitektoniske  Former  og  Midler,  uden  hvilken  en  stor  mo- 
numental Opgave,  der  ved  sit  Anlæg  og  Formaal  strækker  sig  langt 
ud  over  det  almindelige,  ikke  kan  magtes. 

Ser  man  paa  Hovedforholdene  virker  Eigtveds  Udkast  nærmest  som 
et  svært  Kuppeltaarn  med  to  mindre  Taarne  ved  Siden.  I  Jardins  har 
man  en  kraftig  dominerende  Hovedbygning,  til  hvilken  de  to  Taarne 
slutte  sig  som  underordnede  Led. 

Ogsaa  i  Etageforholdene  hersker  der  hos  Eigtved  de  underHgste  Mis- 
forhold ;  Stueetagen,  med  Indgangen  til  denne  mægtige  Bygning,  er  lav 
og  uanselig,  1ste  Sal  er  ret  høj,  og  der  er  maaske  mellem  disse  to  et 
Forhold  i  Størrelsen ,  som  kunde  være  heldigt  ved  Facaden  til  et  Slot, 
men  som  slet  ikke  passer  til  en  Kirke,  navnlig  en  monumental;  des- 
uden knuses  dette  Underparti  af  en  kæmpestor  Tambour  og  en  mærke- 
lig høj  og  spids  Kuppel,  som  afsluttes  af  en  meget  barok  Lanterne.  Alt 
i  alt  store  Mangler,  som  Sidetaarnene  ikke  bøde  paa,  men  snarere  gøre 
endnu  mere  følelige. 

I  Jardins  Projekt  møder  man  derimod  Ynde  og  Friskhed.  En  bred 
Trappe  fører  op  til  en  stort  anlagt  Peristyl,  der  med  sine  seks  korinthi- 
ske  Søjler  og  sin  klassisk  formede  Gavl  danner  Underbygningens  stærkt 
markerede  Midtparti,  hvis  tre  høje  og  brede  Døre  give  en  baade  monu- 
mental og  bekvem  Adgang  til  Kirken.  De  øvrige  Led  i  denne  Del  af 
Bygningen  ere  simple  og  kraftige  og  danne  tilsammen  et  vægtigt  Un- 
derlag for  den  energisk  udformede  Tambour  med  dens  24  Søjler  og  24 
Vinduer  med  tilhørende  ovale  Medailloner.  Forbindelsen  mellem  disse 

to  Hovedpartier  er  snildt  formet  af  fire  høje  Trappetrin,  som  hæve  Over- 
bygningen over  Peristylens  skraa  Tag,  og  som  vilde  have  muliggjort 
det  nedefra  Gaden,  selv  for  den  som  stod  temmelig  tæt  ved  Kirken,  at 
se  Tambouren  helt  fri  af  Underbygningen.  I  nøje  Samklang  med  de 

Nicolaj  Eigtved:  Opslalt  til  Frederikskirken.  Signeret  10.  April  1754. 

beskrevne  Forhold  er  Kuppelens  og  Lanternens  Konturer  fyldige  og 
faste.  Ogsaa  Sidetaarnene  præges  af  simple  og  gode  Forhold  ;  dog 
mærkes  der  her  noget  besværligt  ved  Løsningen ,  hvad  der  forøvrigt 
ikke  er  at  undres  over,  da  Jardin  som  sagt  skulde  holde  sig  til  den  ved 
Eigtveds  Fundering  fastslaaede  Grundplan. 

Alt  i  alt  er  der  over  Jardins  Projekt  noget  sluttet,  man  mærker  en 


indre  Konsekvens.  De  forskellige  Bygningsdeles  indbyrdes  Forhold  ere 
nøje  afvejede;  man  kan  ikke  uden  at  forringe  Helheden  gøre  et  enkelt 
Led  større  eller  mindre.  Ved  Eigtveds  Facader  eksisterer  der  ikke  en  saa- 
dant  Sammenhæng,  her  kunde  der  uden  Skade  for  Helheden  foretages 
store  Forskydninger  i  de  enkelte  Leds  Størrelse  og  Udformning. 

Manglerne  ved  Eigtveds  Projekt  træde  dog  om  muligt  endnu  skar- 


Nicolas  lardin :  Approberet  Opstalt  til  Frederikskirken. 

pere  frem,  naar  man  undersøger  hvorledes  de  arkitektoniske  Virke- 
midler ere  benyttede  af  de  to  Mestre.  Eigtveds  er  som  en  Prøvekollek- 
tion af  arkitektoniske  Former.  Der  er  en  sand  Overflod  af  Murfrem- 
spring, af  afskaarne  og  forkryppede  Hjørner;  der  er  Søjler  af  de 
forskelligste  Ordener;  der  er  desuden  Halvsøjler,  koblede  Søjler  og  en- 
kelte Søjler;  kun  ikke  Søjler,  som  ere  anvendte  i  Overensstemmelse 
med  deres  Natur;  der  er  Pilastre,  Volutter  og  Kapitæler  af  den  mest 
varierede  Karakter;  der  er  Attikaer,  Balustrader  og  Gesimser  af  de 
mærkeligste  Konstruktioner  samt  Kroge  og  Hjørner  i  en  Uendelighed ; 

og  der  er  mindst  elleve  forskellige  Former  paa  Vinduesaabninger.  Jar- 
dins  Søjler  ere  alle  af  den  korinthiske  Orden  og  for  Peristylens  Ved- 
kommende frit  udviklede;  ved  Vinduerne  benytter  han  kun  tre  Vari- 
anter. Han  har  ingen  Balustrader;  fremspringende  Murflader  anvender 
han  med  stort  Maadehold,  afskaarne  Hjørner  slet  ikke.  Men  de  faa 
Midler,  han  benytter,  søger  han  at  aftvinge  den  størst  mulige  Virkning. 
Dette  viser  sig  tydeligst,  om  man  sammenligner  Hovedgesimsen,  Frisen 
og  Undergesimsen  paa  Jardins  Projekt  med  de  tilsvarende  Bygningsled 
paa  Eigtveds.  Hos  Jardin  er  Hovedgesimsen  simpel  og  kraftig,  ja  dristig, 
den  springer  henimod  tre  Alen  frem  og  staar  sammen  med  Undergesim- 
sen i  et  fortrinligt  Forhold  til  Frisen.  Paa  Eigtveds  Forslag  virker  de 
tilsvarende  Led  tynde  og  smaalige,  prægede  som  de  ere  af  en  kedsom- 
melig Vaghed.  Ved  de  øvrige  Detailformer  genfindes  det  samme.  Re- 
sultatet bliver,  at  Jardins  Projekt  i  sin  Simpelhed  og  Storhed  er  aand- 
fuldt  og  rigt,  medens  Eigtveds  trods  sin  Rigdom  paa  Forsiringer  virker 
aandsforladt  og  tyndt.  Dertil  kommer,  at  Jardin  har  opnaaet  sit  smukke 
Resultat  uden  at  misbruge  Statuekunsten,  idet  han,  hvor  han  har  tænkt 
sig  den  anvendt,  har  beregnet  Pladsen  saaledes,  at  den  indenfor  Hel- 
hedens Ramme  og  i  Overensstemmelse  med  sit  Væsen  kunde  udvikle 
sig  frit.  Eigtved  har  derimod  paa  flere  Steder  maattet  ty  til  den  for  at 
dække  over  sine  arkitektoniske  Svagheder.  Betegnende  for  ham  ere 
saaledes  de  Putti,  som  han  efter  sædvanlig  og  gammel  Skik  har  an- 
bragt paa  Tambourens  Hovedgesims  og  tiere  andre  Steder,  for  ved  deres 
Hjælp  at  opnaa  det  Liv  og  den  Friskhed,  han  ikke  evnede  at  skabe  ad 
arkitektonisk  Vej.  Med  den  dekorative  Udsmykning  gik  det  iøvrigt  paa 
lignende  Maade.  Jardin  brugte  kun  faa  Guirlander  og  Ornamenter,  og, 
naar  han  gjorde  det,  var  det  altid  i  en  vis  Forbindelse  med  Bygningens 
Led;  Eigtved  benyttede  dem  efter  sin  Sædvane  i  stor  Udstrækning  og 
hængte  dem  ret  vilkaarligt  paa  Murflader  og  lignende. 

Som  Slutning  paa  denne  Sammenligning  ligger  det  nær  at  spørge 
om  Rokokoen  ikke  er  bleven  uretfærdigt  bedømt,  om  den  ikke  i  Eigt- 
ved havde  en  uheldig  Repræsentant,  medens  Ny-Klassicismen  i  Jardin 
havde  en  særlig  udmærket.  Det  sidste  er  nok  Tilfældet,  det  første  er 
det  absolut  ikke.  Eigtved  var,  som  Amalienborg-Palæerne  vise,  paa 
mindre  Omraader  en  fremragende  Kunstner,  men  det  gik  ham  som  hans 
Kolleger  i  Udlandet;  de  monumentale  Kirker,  der  opførtes  af  Rokoko- 
Arkitekter,  ere  dels  SA'age,  dels  byggede  i  en  Stil,  der  griber  tilbage  til 
Barokken.  Rokokoens  Tid  var  udløben,  ingen  større  arkitektonisk  Op- 
gave blev  mere  betroet  dens  Arkitekter. 

Af  Jardins  Tegninger  til  Marmorkirken  fremgaar  det,  at  man  i  ham 
havde  fundet  en  Bygmester,  som  forbandt  en  logisk  klar  Aand  med 
stor  kunstnerisk  Skaberevne,  en  Arkitekt,  som  vel  ikke  var  helt  frigjort 
fra  Rokokoen,  men  som  dog  med  Held  kunde  være  Talsmand  for  den 
nye  Tids  kunstneriske  Syn.  Desværre  blev  Projektet  som  bekendt  hoved- 
sagelig kun  paa  Papiret;  allerede  1771  gik  dette  for  vort  Land  saa  stolte 
Byggeforetagende  istaa,  og  Jardin  rejste  kort  efter  hjem  til  Frankrig. 
Men  i  de  17  Aar,  han  havde  opholdt  sig  her  i  Danmark,  fik  han  dog 
tilstrækkelig  godtgjort,  at  han  var  en  praktisk  Arkitekt,  der  forstod  at 


Nicolas  Jardin :  Havepavillonen  ved  Christian  den  syvendes  Palæ. 

føre  sine  Ideer  ud  i  Livet  og  faa  dem  til  at  vokse  gennem  Udførelsen.  Han 
havde  den  for  en  Bygmester  saa  vigtige  Evne,  at  han  alt  som  Arbejdet 
skred  frem ,  kunde  lade  Detaillerne  udvikle  sig  efter  de  forhaanden 
værende  Forhold,  saa  at  de  kom  til  at  virke  med  hele  den  tilsigtede 
Friskhed. 

Til  de  bedste  af  Jardins  bevarede  Arbejder  hører  Havepavillonen 
ved  Moltkes,  nu  Christian  den  syvendes  Palæ,  Bernstorff  Slot,  Sølv- 
gadens Kaserne,  det  gule  Palæ,  Marienlyst  og  Ombygningen  af  Thotts 
Palæ.  Selv  om  man  ogsaa  i  disse  Bygninger  hist  og  her  kan  spore 
Reminiscenser  fra  Rokokoen,  saa  vidner  de  dog  alle  om  hans  store 
Evner  til  i  alt  væsentligt  at  klare  en  arkitektonisk  Opgave  paa  en  smuk 
og  kraftig  Maade  med  rent  arkitektoniske  Midler. 

I  en  ganske  særlig  Grad  gælder  det  Havepavillonen.  Den  blev 
bygget  for  Grev  Moltke  og  kaldtes  af  Samtiden  »le  salon  et  la  voliere«. 
En  rund,  tempellignende  Bygning  udgør  Kernen;  Forsiden  dannes  af 
en  Række  Søjler,  Bagsiden  af  Murværk  med  Glasdøre,  der  dels  føre  ind 
til  de  bagved  liggende  Rum  og  dels  til  de  to  Fløje,  som  skyde  sig  frem 
paa  Siderne.  Planen  er  overmaade  simpel,  og  den  givne  Plads  i  et 
Hjørne  af  Palæets  Have  er  snildt  benyttet.  Men  det,  der  gør  det  hele 
til  et  lille  arkitektonisk  Mesterværk,  er  dog  den  Finhed  og  Kraft,  som 
præger  Bygningens  forskellige  Dele.  Søjlerne  ere  smukke;  deres  ind- 
byrdes Afstande,  deres  Diametre  og  Bøjningen  i  deres  Konturer  ere  vel 
afvejede.  Om  Arkitravens,  Frisens,  Gesimsens  og  Attikaens  Forhold 
gælder  det  samme ;  og  den  lave  Kuppel  danner  en  rolig  og  passelig  lidt 
fremtrædende  Afslutning.  I  det  Indre  ere  Søjlerne  erstattede  af  Pilastre. 
De  mange  Inddelinger,  som  resulterer  af  disse  i  Forbindelse  med  Dørene 
og  de  ovale  Vinduer,  ere  konsekvent  gennemførte ;  alt  forbinder  sig  med 
logisk  Nødvendighed  til  et  roligt  og  elegant  Hele,  medens  den  Storhed, 
som  præger  Forholdene  og  Detaillerne,  ikke  mindst  i  det  fladt  hvæl- 
vede Loft,  føjer  en  monumental  Soliditet  til  de  andre  gode  Egenskaber. 
Ogsaa  de  to  Sidefløje  ere  mærkelig  godt  afpassede;  de  gøre  sig  hverken 
for  lidt  eller  meget  gældende.  Bygningen  er  opført  af  et  fortrinligt  Ma- 
teriale, en  rød  bornholmsk  Sandsten,  som  trods  nedsættende  Udtalel- 
ser af  Datidens  Sagkyndige,  har  vist  sig  at  være  holdbar.  Det  svageste 
Parti  er  Attikaen  og  de  paa  den  anbragte  Vaser;  begge  Dele  virke 
tungt  og  ere  i  og  for  sig  ligesom  de  ret  paaklistrede  Guirlander  over 
Sideindgangene  overflødige.  De  bekræfter,  at  Jardin  saaledes  som  an- 
tydet ved  Omtalen  af  Marmorkirken,  ikke  var  kommen  helt  klar  af 
Rokokoen.  Mod  det  lave  Fundament  kunde  der  maaske  ogsaa  rettes 
Indvendinger;  i  al  Almindehghed  bør  en  saadan  Bygning  hvile  paa  et 
Par  kraftige  Trin,  men  ses  den  i  Forhold  til  sine  smaa  Omgivelser,  kan 
der  ikke  være  Tvivl  om,  at  Arkitekten  har  handlet  efter  modent  Over- 
læg; ved  at  hæves  i  Vejret  vilde  den  være  bleven  for  dominerende. 

Bedømmes  dette  Arbejde  efter  dets  Plads  i  Udviklingen,  maa  det 
ubetinget  beundres.  Betragtes  det  som  en  Genfødelse  af  Antiken,  kan 
det  ikke  nægtes,  at  Følelsen  for  de  forskellige  arkitektoniske  Leds 
Betydning  her  langt  fra  er  saa  fuldkommen,  som  den  senere  blev  eller 
havde  været.  Gennem  Detaillerne  viser  det  sig,  at  Jardin  ret  nøje  har 
fulgt  Vignolas  Regler.  Søjleskafternes  Højde  er  i  Overensstemmelse 
hermed,  16^/3  Gang  saa  stor  som  deres  største  Radius,  og  ved  Konstruk- 
tionen af  Arkitrav  og  Gesims  har  Søjlernes  Modulus  utvivlsomt  været 

Grundlaget.  Det  er  i  det  hele  karakteristisk  for  den  nye  Bevægelse  i 
Arkitekturen,  at  den  til  at  begynde  med  i  stor  Udstrækning  benyttede 
sig  af  den  senere  Renæssances  Erfaringer.  Jaidin  og  hans  Samtidige 
havde  ikke  erkendt  den  gamle  græske  Bygningskunsts  Overlegenhed. 

Hvor  stærkt  Jardins  Mangler  kunde  virke  paa  den,  som  bedømte 
ham  ud  fra  et  ensidigt  klassisk  Synspunkt,  har  man  et  interessant  Vid- 
nesbyrd om  i  Udtalelser  af  Høyen.  I  hans  Øjne  tilhørte  Jardin  fuld- 
stændig Rokokoen     hvad  der  efter  Datidens  Kunstsyn  vil  sige,  at  han 


Nicolas  Jardin :  Bernstorff  Slot. 


fandt  ham  ret  umulig,  eller  som  han  selv  siger,  »at  han  betegner  en 
slem  gammel  Tid«  —  en  Opfattelse,  som  forøvrigt  baade  ved  sin  Form 
og  Indhold  vidner  om ,  at  Høyen  hverken  interesserede  sig  for  denne 
Periodes  Kunst  eller  var  trængt  synderlig  ind  i  den. 

Hvor  meget  vor  Husbygningskunst  i  Virkeligheden  skylder  Jardin, 
træder  tydeligt  frem  ved  Bernstorff  Slot,  Sølvgadens  Kaserne  og  det 
gule  Palæ.  Den  Skønhed,  der  er  over  disse  Bygninger,  er  som  Regel 
naaet  ved  de  simpleste  Midler.  Som  den  mest  typiske  og  tillige  den 
yndefuldeste  af  dem  bør  Bernstorff  Slot  først  og  fremmest  gøres  til  Gen- 
stand for  en  nærmere  Omtale. 

Det  er  et  udpræget  Sommerslot,  der  med  Held  er  afpasset  efter  sine 
landlige  Omgivelser:  »Honesto  inter  labores  otio  sacrum«,  staar  der 

over  Indgangsdøren ,  og  mellem  disse  Ord  og  Bygningen  er  der  Sam- 
klang; den  ejer  en  mærkelig  fredelig  Stemning;  den  hviler  virkelig  mel- 
lem de  store  Plæner  og  Trægrupper.  Skønt  beskeden  i  sit  Anlæg,  er  den 
i  hele  sin  Væren  yderlig  fornem.  Forholdet  mellem  Vinduer,  Vindues- 


Nicolas  Jardin  :  Spisesal  paa  Bernstorff  Slot. 


piller  og  Etagehøjderne  er  elegant  og  vidner  sammen  med  Murflader- 
nes smukke  Inddeling  ved  Baand  og  Rustik-Partier,  den  simple  Ho- 
vedindgang og  den  klart  udformede  Gesims,  om  Jardins  høje  kunstne- 
riske Kultur;  kun  i  Kraft  af  den  har  det  været  ham  muligt  at  udnytte 
disse  faa  Elementer  med  saa  megen  Overlegenhed.  Forøvrigt  bør  det 
bemærkes,  at  det  nuværende  Tag  er  vidt  forskelligt  fra  det  oprindelige. 

Af  nogle  daarlige  Gengivelser  af  Slottet  i  dets  tidligere  Skikkelse  kan 
man  se,  at  det  har  været  temmelig  stejlt,  fladt  afsluttet  foroven,  medens 
der  foran  det  har  været  anbragt  en  Attika.  Forandringen  har  utvivl- 
somt været  en  Forbedring.  Nu  ligger  det  frit  og  smukt  paa  Bygningen ; 
tidligere  maa  det  have  virket  temmelig  kunstlet,  hvad  der  ikke  mindst 
skyldtes  det  arkitektoniske  Misbrug  af  Attikaen. 

Slottets  Interiører  ere  i  Tidernes  Løb  ogsaa  blevne  meget  omdan- 
nede. Den  oprindelige  Dekoration  fmdes  kun  helt  bevaret  i  Spisesalen. 
Et  festligt  Rum,  hvis  smukke,  rene  Virkning  er  opnaaet  ved  meget  be- 
skedne Midler.  Dets  hvidmalede  Paneler  gaa  helt  til  Loftet,  og  deres 
elegante  om  end  noget  vilkaarlige  Inddeling  accentueres  ved  en  spar- 


Nicolas  Jardin :  Frontonen  paa  Thotts  Palæ. 

somt,  men  heldigt  anvendt  Forgyldning.  Selvfølgehg  er  der  ingen  Plads 
beregnet  til  Staffelibilleder,  to  store  Spejle  paa  Vinduespillerne,  og  seks 
over  Dørene  indsatte  Malerier  ere  ene  om  at  bringe  Afveksling.  Men 
selv  paa  underordnede  Detailler  har  Kunstneren  sat  sit  Stempel;  Dør- 
grebenes Tegning  og  Udførelse  er  beundringsværdig;  i  Modsætning  til 
Panelernes  Profiler,  der  have  en  Del  af  Rokokoens  vage  Karakter,  ere 
disse  helt  klassisk  behandlede. 

Medens  Havepavillonen  og  Bernstorff  Slot  vise  Jardins  Kunst  fra 
dens  strengeste  Sider,  faar  man  gennem  den  store  Fronton,  som  han 
ved  Omdannelsen  af  Thotts  Palæ  anbragte  over  Hovedfacadens  Midt- 
parti, et  Billede  af  den  Dristighed,  han  raadede  over.  Den  er  noget  helt 
for  sig,  en  mærkelig  Blanding  af  nyt  og  gammelt.  Kraften,  Storheden, 
Simpelheden  og  den  stærke  Personhghed  i  det  arkitektoniske  Grundlag 
hører  den  nye  Tid  til,  medens  det  store  Skjold,  Overflødighedshornene, 

og  de  tilstødende  Balustrader  ere  i  Pagt  med  Rokokoen ;  Slægtskabet 
med  Amalienborgpalæernes  tilsvarende  Led  er  umiskendeligt. 

Om  end  Jardins  dekorative  Sans  til  Tider  kunde  give  sig  saadanne 
overdaadige  Udslag,  saa  danner  dog  hans  Kærlighed  til  det  simple 
Grundtonen  i  hans  Kunst.  Hvor  rigt  og  yndefuldt  hans  Genius  kunde 
udfolde  sig,  selv  hvor  de  til  hans  Raadighed  staaende  ydre  Midler 
vare  smaa,  træder  tydeligt  frem  ved  Sølvgadens  Kaserne  og  ved  det 
gule  Palæ.  Det  meget  omfattende  Bygningskompleks,  som  Kasernen 
udgør,  er  udmærket  klaret;  dog  er  det  navnlig  de  enkelte  Bygnin- 
ger og  Portpartiet,  som  lægge  Beslag  paa  Opmærksomheden.  Den 
stort  anlagte  Inddehng  af  Murfladerne,  Vinduernes  gode  Forhold,  de 
ualmindelig  brede  Murpiller  og  det  stærkt  svungne  Tag  gør  Massernes 
Virkning  frisk  og  harmonisk.  Selve  Portpartiet  danner  et  smukt  For- 
bindelsesled mellem  de  to  Gadebygninger;  dets  Forhold  ere  elegante, 
dets  klare  simple  Udformning  dristig  og  dets  Udsmykning  yndefuld. 
Det  gule  Palæ  er  ikke  fuldt  saa  betydeligt  et  Arbejde;  dog  er  der  noget 
ejendommeligt  distingueret  udbredt  over  det;  særhg  gælder  det  den 
store  Smedejerns-Balkon,  der  er  præget  af  en  klassisk  Elegance. 

Alle  de  her  nævnte  større  Byggeforetagender  have  i  ydre  Henseende 
været  af  en  regulær  Beskaffenhed ;  hverken  Beliggenheden  eller  Terræn- 
forholdene have  lagt  særlige  Vanskeligheder  i  Vejen  for  Udfoldelsen  af 
Arkitektens  Talent.  Noget  anderledes  forholder  det  sig  med  Marienlyst 
Slot.  Det  er  bygget  opad  en  stejl  Skrænt ;  medens  Forsiden  har  tre  Etager, 
har  Bagsiden  kun  en,  som  er  helt  fri.  Dette  Misforhold  har  dog  ikke 
hindret  Jardin  i  ogsaa  her  at  hævde  sine  arkitektoniske  Idealer.  Byg- 
ningens Ydre  er  harmonisk,  og  i  dens  Indre  ere  de  forskellige  Rum 
godt  fordelte.  Slottets  sjælden  smukke  Beliggenhed  er  tillige  i  fuldeste 
Maal  bleven  udnyttet.  Fra  Taget,  som  er  gjort  fladt,  og  fra  den  yndefuldt 
udstyrede  Festsal,  som  er  lagt  i  den  øverste  Etage,  har  man  den  frieste 
Udsigt  som  tænkes  kan  mod  Helsingør  og  Øresund  og  mod  Kattegat 
og  Kullen. 

*  * 
* 

Man  bør  iøvrigt  ikke  beskæftige  sig  med  Jardins  Virksomhed  uden 
ogsaa  at  betragte  hans  Forhold  til  Havekunsten;  hans  Arbejder  paa 
dette  Omraade  give  et  godt  Indbhk  i  den  Udvikling,  som  karakteriserer 
ham  og  Tiden. 

Under  Barokkens  og  Rokokoens  Herredømme  havde  den  italienske 
og  den  franske  Havekunst  holdt  deres  sejrrige  Indtog  herhjemme;  Ha- 

verne  vare  blevne  saa  regulære,  saa  symmetriske  og  saa  konstante  som 
muligt,  mest  at  opfatte  som  kolossale  Udvidelser  af  Slottenes  Sale. 
Nærmest  Hovedbygningen  laa  Blomsterpartierne  »Parterrerne«  med 
brede  Grusgange,  Springvand,  Statuer  og  sparsomme,  men  yderst  snørk- 
let og  kunstfærdigt  tildannede  Blomsterbede,  og  hvor  Forholdene  til- 
lod det  Terrasserne  med  Balustrader,  Skraaninger  og  Kaskader ;  uden- 
for disse  Anlæg  kom  Busketterne,  det  vil  sige  de  klippede  Alleer,  de 
klippede  Hække  og  de  klippede  Træer;  for  alt  var  der  trukket  bestemte 
Grænser,  for  Naturens  frie  Rørelser  var  der  omtrent  ingen  Plads.  Hver- 


Nicolas  Jardin :  Marienlyst. 


ken  Blomster,  Buske  eller  Træer  dyrkedes  helt  for  deres  egen  Skønheds 
Skyld,  kun  de  fandt  Anvendelse,  som  med  Sikkerhed  kunde  formes 
efter  Helhedens  Krav.  Meget  betydelige  Arbejder  anvendtes  paa  at 
skaffe  et  fuldstændigt  regulært  Terræn.  I  Frederiksberg  Have,  der  fra 
først  af  var  anlagt  i  italiensk  Stil,  har  man  endnu  trods  alle  senere 
Omdannelser  et  karakteristisk  Vidnesbyrd  derom.  Den  Bakke,  som 
Slottet  ligger  paa,  faldt  oprindelig  paa  de  Sider,  som  vender  mod  Haven 
og  Eksercerpladsen,  jævnt  og  bølgende  ned  mod  det  flade  Land;  over- 
ordentlig store  Jordmasser  ere  blevne  flyttede,  forinden  man  fik  til- 
dannet de  bekendte  Terrasser  og  de  vandrette  Plæner ,  som  tidligere 
indtoges  af  »Parterrerne«  og  Busketterne.  Af  et  Billede  af  Haven  i  1756 
kan  man  se  i  hvilken  Grad  der  var  skabt  et  regulært  Anlæg,  som  var  i 

Samklang  med  Slottet;  man  aner  desuden,  hvordan  det  fra  Foraar  til 
Efteraar  omtrent  havde  samme  Udseende,  idet  de  Muligheder  for  For- 
andringer, som  fritvoksende  Planter  føre  med  sig,  vare  udelukkede;  Sy- 
ringers og  Guldregns  Blomstring  afløstes  her  ikke  af  Kastaniers,  Rhodo- 
dendroners  og  Jasminers;  Rosenbede  og  Stautepartier  med  deres  skif- 
tende Blomstringsperioder  havde  heller  ikke  fundet  Anvendelse. 

Jardins  Haveanlæg  ved  Marienlyst  og  Bernstorff  samt  hans  Om- 
dannelse af  Fredensborg  Slotshave  betegne  et  Systemskifte.  Han  synes 
at  have  benyttet  en  Kombination  af  de  franske  Anlæg  og  Kents  engel- 
ske i  hvilke  sidste  Naturen  fik  Lov  til  at  udvikle  sig  saa  frit  som 
muligt,  i  hvilke  den  maleriske  Afveksling  mellem  fritstaaende  Træer, 
udstrakte  Trægrupper,  store  Plæner  og  bølgende  Bakker  spillede  Ho- 
vedrollen. 

Den  ved  Huset  nærmest  liggende  Del  af  Haven  betragtede  Jardin 
ligesom  sine  Forgængere  som  en  Udvidelse  af  dette;  den  blev  stadig 
anlagt  efter  strenge  arkitektoniske  Regler  og  var  i  Principet  meget  i 
Familie  med  de  ældre  Havers  Parterre;  dog  vare  Bedenes  Rokokofor- 
mer blevne  afløste  af  mere  klassiske,  og  de  enkelte  Planter  fik  i  frem- 
trædende Grad  Frihed  til  at  udvikle  deres  Ejendommeligheder.  Uden- 
for de  ret  begrænsede  Arealer,  som  behandledes  paa  denne  Maade, 
kom  den  egentlige  Park,  der  var  tildannet  efter  Kents  Principper.  Den 
levende  Naturfølelse,  som  mærkes  hos  Salj'^  og  mange  andre  af  Tidens 
Billedkunstnere,  begyndte  at  vaagne  hos  et  større  Publikum ;  naar  man 
færdedes  i  en  kunstig  plantet  Skov  eller  Park,  ønskede  man  at  bevare 
en  Illusion  om  at  være  i  frie,  uberørte  Naturomgivelser. 

Skønt  intet  af  Jardins  Haveanlæg  er  fuldt  bevaret,  kan  man  dog 
gennem  Resterne  samt  ved  Hjælp  af  Kobberstik,  Planer,  Tegninger  og 
navnlig  paa  Grundlag  af  den  i  sin  Tid  meget  skattede  Haveelsker  Hirsch- 
feldts  Beskrivelser^^  danne  sig  en  ret  levende  Forestilling  om  dem. 

Om  Anlæget  ved  Marienlyst  fortæller  Hirschfeldt,  at  Skrænten,  som 
Slottet  ligger  opad,  ligesom  nu  var  delt  i  Afsatser  med  skraa  Opgange, 
der  ved  Endepunkterne  vare  dekorerede  med  Vaser.  Paa  selve  Skrænten 
og  bag  den  var  der  bevaret  en  Del  gamle  Træer,  der  sammen  med  ny- 
plantede ragede  op  over  Bygningens  Tag  og  dannede  dens  skyggefulde 
Baggrund,  »der  genlød  af  Fuglenes  Sang«.  Mod  Strandvejen  bredte 
Forhaven  sig  med  Plæner  og  Blomster,  med  Statuer  og  Vaser,  alt  om- 
sluttet af  Lindealleer  og  kølige  Spadseregange.  Inddelingen  og  Udsmyk- 
ningen var  her  i  høj  Grad  symmetrisk,  men  skønt  Forfatteren  ellers  er 
de  frie  Anlægs  ivrige  Talsmand,  fandt  han  Strengheden  ubetinget  be- 

rettiget  paa  dette  Sted ,  hvor  Haven  stod  i  saa  nøje  Forbindelse  med 
Slottet.  Om  Anlægets  regelmæssige  Karakter  faar  man  et  ganske  godt 
Begreb  gennem  N.A.  Mullers  Kobberstik  af  Slottet  og  Haven  i  1767,  kort 
efter  Fuldendelsen.  I  øvrigt  er  Stikket  svagt,  navnlig  i  Gengivelsen  af 
Forholdene.  Templet  paa  Bakken  er  blevet  utroligt  stort  og  mange  af 
Træerne  urimelige  smaa. 

Ved  Beskrivelsen  af  Bernstorff  er  Hirschfeldts  Begejstring  endnu 
varmere.  Selve  Bygningen  tæller  han  blandt  de  bedste  i  sin  Art,  og  han 
dvæler  med  Glæde  ved  dens  heldigt  valgte  Beliggenhed.  Mod  Nord  og 


J.J.Bruun:  Frederiksberg  Have  1 756. 

Syd  var  Udsigten  fri,  henholdsvis  mod  Dyrehaven  og  mod  København 
med  Rheden  og  Sundet.  Mod  Vest  laa  Bygningen  op  ad  en  kølig  Skov, 
mod  Øst  stod  den  i  umiddelbar  Forbindelse  med  Haven.  Anlæget  var 
skabt  med  fni  Smag.  Træerne  og  Buskene  vare  ordnede  saaledes ,  at 
de  dannede  et  tiltalende  Hele.  Snart  viste  de  en  mangeartet  Blanding 
af  Blomster  og  Blade,  snart  straalende  Grupper  af  alle  Arter  af  Roser  og 
snart  Smaakrat  med  lutter  hvidblomstrende  Buske.  Fra  Vaar  til  Høst 
var  der  Blomster,  som  navnlig  i  Sommermaanederne  fyldte  Omegnen 
med  Vellugt.  Træer  og  Buske  dyrkedes  vel  at  mærke  for  deres  egen  na- 
turlige Skønheds  og  Ejendommeligheds  Skyld;  paa  80  forskellige  og 
sjældne  Arter,  som  fandtes  i  Haven,  nævnes  Navnene. 

Det  største  Haveanlæg,  som  Jardins  Navn  er  knyttet  til,  er  dog  Om- 
dannelsen af  Fredensborg  Slotspark.  Grundtrækkene  i  den  bekendte, 

4* 


—  52  — 


halvrunde  Plads  foran  Slottet  skrive  sig,  saavel  som  de  mange  Alleer, 
der  straale  ud  fra  den,  fra  gammel  Tid.  Jardin  gav  alt  dette  en  be- 
stemtere Form.  Nærmest  Slottet  blev  der  indrettet  en  Terrasse,  hvis 
Grænser  bleve  markerede  med  Statuerne  af  de  fire  Aarstider  og  de  store 
Vaser,  som  alle  staa  der  endnu.  Midt  for  Slottet  blev  der,  i  Stedet  for 
en  af  de  almindelige  Alleer,  anlagt  den  overdenlig  brede  og  festlige 
Slotsallé  med  de  lange  Plæner  og  de  virkningsfuldt  anbragte  Marmor- 
grupper. Til  Siderne  for  denne  fremhævedes  Pladsens  Yderkanter  af  de 
store  Monumenter  for  Danmark  og  Norge.  Til  højre  bag  den  halvrunde 
Plads  laa  Anlæget  med  Skibsstøtten  og  den  kinesiske  Have ;  til  venstre 


Ballonpladsen  i  Fredensborg  Slotspark. 

Øen  til  Gratiernes  Ære  og  Ballonpladsen,  Det  førstnævnte  er  endnu  del- 
vis bevaret;  af  den  sidstnævnte  kan  man  gennem  Wiedewelts  Tegnin- 
ger og  Hirschfeldts  Beskrivelse  danne  sig  et  ret  fyldigt  Billede.  Dens 
Balustrade  med  Relieffet  af  Dydens  og  Ærens  Tempel,  dens  yndefulde 
Græsplæner  og  dens  elegante  klippede  Hække  ere  Herligheder,  der 
nu  kun  er  Spor  af,  men  som  aflokkede  Samtiden  den  oprigtigste  Be- 
undring. 

Udenfor  disse  meget  begrænsede  Partier  kom  den  egentlige  Park, 
hist  og  her  smykket  med  Statuer  eller  særlige  Anlæg  som  Dronnin- 
gens Lysthus,  Sneglebakken  samt  de  endnu  bevarede  Eremitagepavil- 
loner og  Normandsdalen,  men  iøvrigt  fri  og  afvekslende.  Med  uskrømtet 
Glæde  fortæller  Hirschfeldt  om,  hvorledes  de  vilde  og  de  beplantede 
Partier,  det  aabne  og  det  lukkede,  det  muntre  lyse  og  det  mørke,  de  lige 
Alleer  og  de  bugtede  Gange,  Lundene  og  Skovene,  Sletterne  og  Tyknin- 

gerne her  vekslede,  medens  ensartede  Foreteelser  stadig  viste  sig  under 
nye  Skikkelser. 

Den  svageste  Del  af  Jardins  Anlæg  turde  Marmorhaven  være.  Vel 
maa  den  Snildhed  beundres,  hvormed  han  har  faaet  givet  den  ret  irregu- 
lære Plads  en  rektangulær  Form,  og  hvormed  han  har  skabt  den  høje 
Mur  med  det  sindrige  Trappeanlæg,  som  fører  ned  til  det  lavere  Terræn ; 
men  selve  Havens  Udstyrelse  virker,  trods  det  sirlige  Kaskadeanlæg  og 
de  yndefulde  Pyramider  ved  Indgangen  til  Alleen  noget  dukkeagtigt. 

*  * 
* 

I  Overensstemmelse  med,  at  Jardins  Indkaldelse  til  Danmark  skyld- 
tes Marmorkirken,  var  hans  Ophold  i  Landet  nøje  knyttet  til  denne. 
Da  dens  Fuldførelse  i  1770  blev  opgivet  paa  Grund  af  Pengemangel, 
var  hans  Virksomhed  her  ogsaa  afsluttet,  og  Aaret  efter  rejste  han  til- 
bage til  Frankrig.  Med  Saly  gik  det  omtrent  samtidig  paa  lignende 
Maade.  I  1770  afleverede  han  sin  Heststatue  paa  Amalienborg  og  i  1773 
vendte  han  hjem.  Det  var  ubetinget  et  stort  Gode  for  den  danske  Kunst, 
at  disse  to  fremragende  Dygtigheder  og  højt  dannede  Mænd  kom  til  at 
virke  saa  længe  her  i  Landet;  det  var  maaske  ogsaa  et  Gode,  at  deres 
Virksomhed  afsluttedes,  da  Landets  egne  unge  Kræfter,  som  vare  blevne 
opdragne  af  dem,  vare  saa  pas  modne,  at  de  selv  kunde  tage  fat. 

Jardins  og  Salys  Betydning  for  den  danske  Kunst  er  mangfoldig  og 
kan  vanskelig  sammenfattes  i  faa  Ord.  De  ledede  de  nye  kunstneriske 
Strømninger  ind  i  Landet,  de  udviklede  Sansen  for  den  antikke  Simpel- 
hed og  for  Naturen.  I  Stedet  for  den  tidligere  Tids  stærkt  konventionelle 
Behandling  af  Opgaverne,  bragte  de  en  langt  mere  personlig.  Deres 
Kunst  var  gennemarbejdet.  Hver  hævdede  paa  sin  Vis  Betydningen 
af  en  grundig  og  solid  Behandling  af  det  givne  Stof.  Det  dygtige  Haand- 
værk  havde  i  dem  to  kraftige  Beskyttere.  Den  Ædruelighed  i  Smagen, 
den  Grundighed,  den  Ærlighed  og  Jævnhed,  som  med  Rette  tælles 
blandt  den  senere  danske  Kunsts  gode  Egenskaber,  vare  i  fuldt  Maal 
tilstede  hos  dem  begge. 


CASPER  FREDERIK  HARSDORFF 

1735—1799 


JArdin  havde  før  sin  Afrejse  ikke  alene  udpeget  Harsdorff  til  sin  Efter- 
mand som  Professor  i  Arkitektur  ved  Kunstakademiet,  han  havde  ogsaa 
banet  Vejen  for  ham  til  at  blive  Landets  ledende  Arkitekt. 

Harsdorff,  der  havde  faaet  sin  første  Uddannelse  hos  Eigtved,  var 
efter  Kunstakademiets  Stiftelse  kommen  under  Jardins  Vejledning.  Med 
gode  Forkundskaber  foretog  han  fra  1757—1764  en  Rejse  til  F'rankrig 
og  Itahen.  I  Paris,  hvor  han  blev  i  fire  Aar,  fandt  han  trods  ihærdigt 
Arbejde  ikke  sin  Længsel  efter  den  store  Arkitektur  tilfredsstillet.  I  Rom 
var  han  heldigere,  dens  pragtfulde  Kirker  og  Paladser  betog  ham  til  en 
Begyndelse  stærkt;  men  Begejstringen  for  disse  maatte  dog  snart  vige, 
da  han  fordybede  sig  i  den  græsk-romerske  Bygningskunst.  Studiet  af 
denne  lagde  efterhaanden  helt  Beslag  paa  hans  Tid.  Ved  at  sammen- 
holde den  antikke  Arkitekturs  smukke  Proportioner  med  de  Regler, 
man  omhyggeligt  fulgte  ved  de  moderne  Bygninger,  blev  han  klar  over, 
»at  de  Gamle  havde  vovet  Ting,  som  gik  langt  udenfor  alle  kendte 
Regler,  og  som  kun  vare  mulige  for  den  geniale  Kunstner« ,  —  Det  gik 
op  for  ham,  »at  det  ikke  var  tilstrækkeligt  at  kende  de  arkitektoniske 
Regler,  men  at  det  tillige  var  nødvendigt  at  forstaa  Optikken,  studere 
den  Virkning  enhver  Ting  vil  gøre  og  stadig  have  det  smukkeste  for 
Øje  .  . .  samt  arbejde  med  Omhu  og  Kærlighed.«  —  Disse  Udtalelser, 
som  ere  anførte  af  August  Hennings  skyldes  sandsynhgvis  Harsdorff 
selv.  De  ere  i  hvert  Fald  særdeles  karakteristiske  for  hans  Kunst.  Det 
Muld,  hvori  den  havde  Rod,  var  de  overleverede  Regler,  men  den  fik  sit 
ejendommelige  Præg  ved  hans  dybtgaaende  Trang  til  indenfor  en  streng 
klassisk  Ramme  at  følge  sin  egen  Smag.  Det  er  den  tilbagetrængte  In- 
dividuafisme,  som  paa  en  beskeden,  men  bestemt  Maade  igen  rejser  sig. 

En  af  Harsdorffs  tidligste  Bygninger  er  Herkulespavillonen  i  Kongens 
Have.  Uden  at  være  noget  fuldt  modent  Arbejde,  giver  den  et  godt  Bil- 

lede  af  de  Ideer,  som  besjælede  ham.  I  al  sin  Lidenhed  var  Opgaven  ret 
vanskelig.  En  gammel  Eremitage  skulde  ombygges  saaledes,  at  den 
kunde  danne  en  smuk  Baggrund  for  den  florentinske  Billedhugger  Ba- 
rattas  forskruede  Gruppe  af  Herkules,  der  dræber  Løven,  et  Arbejde, 
som  fra  gammel  Tid  havde  været  opstillet  i  Haven.  Løsningen  er  for 
saa  vidt  fortræffelig,  som  Barattas  Gruppe  virkehg  præsenterer  sig  sær- 
deles effektfuldt.  Men  selve  Bygningen  er  langtfra  hævet  over  Kritik. 
Dens  doriske  Stil  er  behandlet  i  nøje  Overensstemmelse  med  Vignolas 
Regler;  der  er  ingen  Forstaaelse  af  den  græske  Bygningskunsts  Ejen- 

dommeligheder.  Dette  kunde  nu  have  mindre  at  sige,  naar  Resultatet 
var  blevet  et  helstøbt  Kunstværk.  Men  Bygningens  enkelte  Dele  knytte 
sig  ikke  rigtigt  sammen.  Søjlernes  Stilling  er  daarligt  motiveret.  Balu- 
straden over  Gesimsen  paaklistret  og  Vinduerne  bag  Søjlerne  ret  for- 
styrrende. Til  Kunstnerens  Forsvar  bør  det  dog  fremhæves,  at  den 
Maade,  som  flere  af  disse  Mangler  vise  sig  paa,  røber  den  søgende 
Aand,  som  vil  gaa  nye  Veje.  Og  det  tjener  Harsdorff  til  Ære,  at  han  helt 
har  klaret  sig  med  arkitektoniske  Midler.  Han  har  ikke  som  Jardin 
brugt  Guirlander  og  Krukker  for  at  bringe  Afvekshng. 

At  Herkulespavillonen  egentlig  er  bygget  for  Barattas  Gruppe,  er  et 
Forhold,  som  har  særiig  Krav  paa  Opmærksomhed.  Det  vidner  ikke  alene 
om,  hvor  usikker  Smagen  kunde  være  selv  hos  Tidens  kunstforstan- 
dige Mænd,  det  kan  maaske  ogsaa  opfattes  som  et  Vink  om,  at  Arkitek- 

turen  var  i  Færd  med  at  tabe  sin  dominerende  Stilling.  Tidligere  havde 
Billedhuggerkunsten,  som  anført,  i  Reglen  maattet  nøjes  med  at  løse  de 
lidet  selvstændige  Opgaver,  som  Arkitekten  stillede  den;  her  var  For- 
holdet omvendt,  her  skulde  Arkitekten  lave  Rammen  til  Billedhugge- 
rens Værk.  HarsdorfFs  Løsning  viser  tilHge,  at  han  havde  Respekt  for 
Billedhuggerkunsten.  Det  var  ikke  alene  Barattas  Gruppe,  som  han  tog 
Hensyn  til,  de  to  Figurer  Apollo  og  Flora,  som  ligeledes  skriver  sig  fra 
ældre  Tid,  anbragte  han  paa  værdig  Maade  i  Nischer,  medens  han  fik 
gode  Pladser  til  Wiedewelts  Relieffer  af  Herkules  og  Omphale ,  ved 
hvilke  sidste  der  dog  vel  nok  har  fundet  en  Samvirken  Sted  mellem  de 
to  Kunstnere. 

At  denne  Forskydning  i  Forholdet  mellem  Arkitekt  og  Billedhugger 
ikke  skyldtes  en  Tilfældighed,  fremkaldt  af  de  foreliggende  Forhold, 
men  betegner  en  Tendens  i  Tiden,  bekræftes  af  HarsdorfTs  første  større 
Arbejde,  Frederik  den  femtes  Kapel  ved  Roskilde  Domkirke.  Forinden 
hans  første  Tegninger  til  dette  bleve  approberede  i  1768  havde  Wiede- 
welt  omtrent  fuldført  Christian  den  sjettes  Sarkofag,  og  da  Bygning- 
ens Opførelse,  efter  ændrede  Tegninger,  paabegyndtes  i  1774  var 
Frederik  den  femtes  Monument  vidt  fremskreden 

Det  blev  i  det  hele  en  særlig  bunden  Opgave,  Harsdorff  her  fik  at  løse. 
Der  skulde  ikke  alene  skaffes  virkningsfulde  Pladser  til  Sarkofagerne, 
og  skabes  et  baade  pragtfuldt  og  monumentalt  Interiør,  der  kunde  forene 
Enevældens  Overmod  med  Dødens  Alvor;  Bygningen  skulde  tillige  staa 
i  den  nøjeste  Forbindelse  med  Domkirken. 

Man  maa  ubetinget  erkende,  at  Harsdorff  med  Held  har  klaret  disse 
Vanskeligheder,  Forholdet  til  Kirken  har  han  løst  ganske  naturligt,  idet 
han  hgesom  Steenwinkel  og  de  Bygmestre,  der  under  Gotikken  have 
udført  lignende  Arbejder,  kun  har  stræbt  at  give,  hvad  der  for  ham 
selv  var  ubetinget  kønt  og  godt.  For  et  moderne  Øje  er  det  velgørende 
at  se,  at  der  ikke  i  mindste  Maade  er  søgt  at  skabe  en  Pastiche  efter 
romansk  Bygningskunst. 

Pladsen  til  de  fem  Monumenter,  Bygningen  var  bestemt  til  at  huse, 
er  bragt  til  Veje  paa  en  ligesaa  simpel  som  sindrig  Maade.  En  kraftig 
Mellembygning  forbinder  det  korsformede  Hovedkapel  med  Kirken; 
derved  dannes  fem  Nischer,  som  hver  for  sig  rigelig  kan  rumme  en  Sar- 
kofag; da  Vinduerne  ere  anbragte  højt,  har  hver  enkelt  faaet  en  rolig  Bag- 
grund, samtidig  med  at  Lysvirkningen  er  bleven  meget  stemningsfuld. 
Ligefor  Indgangen  er  Frederik  den  femtes  pompøse  Monument  anbragt 
saaledes,  at  den  i  fuldeste  Maal  kommer  til  at  gøre  sig  gældende.  I  Nischen 

til  højre  er  hans  første  Dronnings  ogsaa  meget  pragtfulde  Kiste  opstillet, 
medens  Pladsen  til  venstre  var  beregnet  for  Juliane  Maries  aldrig  udførte 
Marmorsarkofag.  I  Mellembygningen,  der  er  en  Del  lavere  end  Hoved- 
kapellet, staa  Christian  den  sjettes  og  Sophie  Magdalenes  Kister.  Indret- 
ningen af  denne  Del  af  Bygningen  maa  vække  Beundring  for  Arkitektens 


Harsdoiff:  Frederik  den  femtes  Kapel  ved  Roskilde  Domkirke. 


Sindrighed.  Set  udvendig  fra  danner  den  en  heldig  Overgang  mellem  Ho- 
vedkapellet og  Kirken;  set  indvendigfra  forøger  dens  mere  beskedne 
Forhold  Storheden  i  Hovedrummets  Virkning;  mendetgenialeste  er  dog 
maaske,  at  HarsdorfF  ved  at  gøre  Nischerne  til  Christian  den  sjettes  og  So- 
phie Magdalenes  Kister  ligesaa  brede  og  betydehg  dybere  end  de  øvrige, 
samt  ved  at  hæve  dem  adskillige  Trin  over  Kapellets  Gulvflade  har  for- 

lenet  dem  med  saa  megen  Anstand,  at  de  nogenlunde  kunne  gøre  sig 
gældende  overfor  den  yngre  Generations  langt  større  Pragt. 

Harsdorff  opnaaede  desværre  ikke  selv  at  udføre  Bygningens  indre 
Udsmykning.  Da  det  udvendige  var  færdigt  i  1779,  var  den  bevilligede 
Byggesum  betydelig  overskreden.  Finansforholdene  krævede  Sparsom- 
melighed, Arbejdet  stilledes  i  Bero.  Først  i  Aarene  1821—25  blev  det 
fuldført  efter  Harsdorffs  Tegninger  under  Ledelse  af  Slotsbygm esteren 
C.F.Hansen.  I  Udformningen  af  de  forskellige  Led  er  Harsdorff  i  alt  væ- 
sentligt bleven  fulgt,  men  ved  Valget  af  Materialerne  er  der  blevet  fore- 
taget store  Afvigelser.  Harsdorff  havde  saaledes  kun  tænkt  sig  Lofterne 
og  Hvælvingerne  udførte  i  hvid  Stuk;  Væggene,  Pilastrene  og  Søjlerne 
skulde  have  været  af  Marmor.  Hansen  har  overalt  benyttet  det  først- 
nævnte Materiale.  Skønt  der  sikkert  vilde  have  været  opnaaet  en  rigere 
Virkning  om  den  oprindehge  Plan  var  bleven  fulgt,  saa  er  det  dog  en 
stor  kunstnerisk  Glæde,  man  føler  ved  at  træde  ind  i  dette  Rum ;  dets  har- 
moniske Inddeling,  den  smukke  Maade,  hvorpaa  Kuplen  bæres  af  de  fire 
store  Buer,  den  Klarhed  og  Elegance,  som  præger  Profilerne  i  Gesim- 
serne og  de  øvrige  Detailler,  og  den  Ro  og  Højhed,  som  er  over  Helheds- 
virkningen,  tager  Beskueren  fangen. 

Ogsaa  i  det  Ydre  har  dette  Arbejde  betydelige  Fortrin.  Den  Maade, 
hvorpaa  Taget  med  sin  Kuppel  former  sig  over  det  Indre,  er  ikke  alene 
ejendommefig  og  rationel ;  sammen  med  Facadernes  mægtige  Murflader 
giver  den  Bygningen  det  strenge  individuelle  Præg,  som  kan  savnes 
i  Barokkens  og  Rokokoens  Arkitektur.  Er  Virkningen  end  noget  tør,  er 
til  Gengæld  Bygningens  Bestemmelse  til  Gravkapel  velgørende  klart 
accentueret. 

Ved  Facaderne  til  Frederik  den  femtes  Kapel  markeres  Skellet  mel- 
lem Harsdorffs  og  Jardins  Kunst.  Konsekvensen  er  bleven  mere  ubøje- 
lig; Arbejdets  arkitektoniske  Holdning  fastere  og  de  antikke  Motiver 
mere  dominerende.  løvrigt  mærkes  endnu  Begynderens  stærke  hængen 
fast  ved  sine  Teorier.  Der  var  i  Harsdorffs  Natur  et  udpræget  radikalt 
Element,  som  ikke  havde  gæret  af.  Han  reagerede  voldsomt  mod  den 
tidligere  Tids  arkitektoniske  Ekstravagancer.  Det  var  aabenbart  hans 
store  Drøm  at  vise,  hvorledes  der  kunde  opnaas  en  fuldkommen  skøn 
og  monumental  Virkning  alene  gennem  rene  Murflader  og  storslaaede 
Forhold ;  en  Drøm,  som  maa  siges  at  have  forledet  ham  baade  her  og 
andet  Steds  til  nogen  Overdrivelse. 

Flere  af  hans  tidligere  Arbejder  illustrerer  dette  ty defigt.  Den  i  1768 
opførte  Petersenske  Jomfrustiftelse  paa  Amagertorv  afgiver  et  træffende 

Eksempel.  Desværre  er  den  ikke  gaaet  uskadt  gennem  Tiden ;  Stueetagen 
er  bleven  omdannet  til  Butikker,  og  hele  Bygningen  er  bleven  forhøjet 
med  en  3die  Sal.  Disse  Forandringer,  der  ingenlunde  ere  Forbedringer, 
have  imidlertid  ikke  dækket  over  det  noget  for  enkle  i  Facadens  Udsty- 
relse. Murfladerne  ere  uden  Fremspring;  et  kraftigt  Dørparti,  et  Par 
beskedne  Baand  med  antikke  Ornamenter,  en  lidet  sammensat  Gesims 
og  Frise  udgør  hele  Udsmykningen.  Trods  Bygningens  solide  Holdning 
er  Besultatet  langtfra  helt  godt.  Virkningen  er  altfor  tør. 


HarsdorfF:  Frederik  den  femtes  Kapel  ved  Roskilde  Domkirke. 


Som  et  Eksempel  paa  Harsdoiffs  Kunst  fra  hans  modne  Aar  bør 
først  og  fremmest  nævnes  hans  egen  Gaard  paa  Kongens  Nytorv,  nu 
Udenrigsministeriets  Ejendom.  Den  viser  paa  en  smuk  Maade,  hvordan 
han  havde  lært  af  sine  tidligere  Arbejder  og  faaet  sin  kunstneriske  Fri- 
hed udviklet  og  sin  Forstaaelse  af  de  arkitektoniske  Midler  oparbejdet. 
Jardin  var  naaet  vidt  paa  dette  sidste  Omraade.  Harsdorff  var  dog,  saa- 
ledes  som  det  fremgaar  af  en  Sammenligning  mellem  denne  Bygning  og 
Thotts  Palæ  naaet  betydeligt  videre;  hans  Bygning  skæmmes  ikke  som 
Thotts  Palæ  af  fejlt  anbragte  Balustrader  og  overflødige  Statuer;  Kon- 
turerne i  dens  Fronton  ere  strengt  klassiske  og  slutte  sig  nøje  om  den 

indre  Konstruktion ;  til  Gengæld  mangler  den  rigtignok  den  overdaadige 
Fylde,  som  udmærker  det  jardinske  Gavlparti. 

I  øvrigt  antyde  flere  Forhold  i  Facaden,  hvor  selvstændigt  Harsdorff 
kunde  arbejde.  Navnlig  gælder  det  de  joniske  Kapitæler.  Da  de  temme- 
lig smalle  Vinduespiller  ikke  tillod  ham  at  lade  dem  udfolde  deres  store 
Rundinger,  har  han  vendt  Smalsiderne  udad,  hvad  der  selvfølgelig 
ikke  er  rigtigt  forsvarligt,  men  hvad  der  under  de  givne  Forhold  maa 
betragtes  som  en  god  Løsning.  Høyen  betegner  det  som  Udslaget  af  et 
uskyldigt  Lune  og  tilføjer,  at  man  først  senere  har  fundet,  at  der  i  Pom- 
peji gives  joniske  Kapitæler,  som  ere  anvendte  paa  samme  Maade;  »det 


Harsdorff:  Udenrigsministeriets  Ejendom  paa  Kongens  Nytorv. 

viser,«  skriver  han,  »at  denne  Mand,  selv  hvor  han  trodser  Reglerne  og 
maa  finde  sig  i  at  blive  irettesat  —  selv  dér  har  han  handlet  i  Overens- 
stemmelse med  Oldtidens  Aand^*.« 

I  denne  Forbindelse  bør  Gaarden  St.  Kongensgade  72  nævnes.  Den 
er  opført  af  røde  Mursten  og  bestaar  af  Kælder,  Stue  og  første  Sal.  Af 
Sirater  er  der  ingen ;  en  smuk  Sandstensgesims,  en  Stenbjælke  over 
Porten  og  et  Sandstenstag  med  Konsoller  over  Nedgangen  til  Kælderen 
er  al  den  Luksus,  som  er  anvendt.  Dog  lægger  man  uvilkaarlig  Mærke 
til  denne  Bygning;  dens  Forhold  ere  elegante;  ved  Etagernes,  Vin- 
duernes, Murfladernes  og  Portens  Dimensioner  gør  det  sig  smukt  gæl- 
dende. Desuden  ere  de  underordnede  Detailler  behandlede  med  sikker 
Følelse  af  deres  Betydning  for  Helheden;  Vinduerne  aabnes  indad. 
Rammerne  og  Sprosserne  ere  derved  blevne  ret  fremtrædende,  deres 

Virkning  er  tillige  understreget  af  en  simpel  Profilering.  Om  Murvær- 
ket gælder  noget  lignende,  dets  Fuger  ere  stærkt  ophøjede.  Indenfor 
snevre  Grænser  er  der  overalt  et  Spil  af  fine  Nuancer.  Skønt  dette  Ar- 
bejde i  og  for  sig  er  lille,  viser  det  dog  paa  en  utvetydig  Maade,  at  det 
er  skabt  af  en  udmærket  Bygmester.  Det  Simpelhedens  Ideal,  som  i 
det  hele  er  saa  betegnende  for  Harsdorffs  Kunst,  har  han  her  med 
Held  faaet  virkeliggjort. 


Harsdorff:  St.  Kongensgade  72. 


En  særlig  mærkelig  Plads  blandt  Harsdorffs  Arbejder  fra  de  senere 
Aar  indtager  Kolonnaden  ved  Amalienborg.  Efter  Christiansborgs  Brand 
i  1794  var  Schacks  og  Moltkes  Palæer  blevne  indkøbte  til  Boliger  for 
Kongen  og  Kronprinsen;  at  skaffe  en  nem  Forbindelse  mellem  dem  var 
bleven  nødvendigt;  Harsdorff  fik  overdraget  at  udarbejde  Forslag.  Først 
tænkte  han  sig,  af  Hensyn  til  Helhedsvirkningen,  at  opføre  Mellembyg- 
ningen i  Palæernes  Stil  og  forsyne  den  med  lave  Porte,  men  derved 
vilde  den  smukke  Udsigt  gennem  Amaliegade  til  Frederik  den  femtes 
Monument  blive  ødelagt,  ligesom  ogsaa  Slotspladsen  vilde  blive  skæm- 

met  ved  at  lukkes  paa  den  ene  Side;  han  foreslog  derfor  Anvendelsen 
af  en  aaben  Søjlerække,  en  Bygningsform,  som  den  Gang  var  meget 
moderne;  ovenover  den  kunde  Forbindelsesgangen  mellem  de  to  Palæer 
indrettes ;  anbragt  saaledes,  vilde  den  ikke  genere  den  daglige  Færdsel, 
medens  selve  Bygningen  vilde  danne  en  festlig  Indgang  til  Byens  smuk- 
keste Plads,  og  set  fra  lille  Amaliegade  en  udmærket  Ramme  om  Fre- 
derik den  femtes  Statue.  Planen  vandt  Bifald,  Kolonnaden  blev  rejst 

Det,  som  først  og  fremmest  samler  Interessen  ved  dette  Arbejde,  er 
dets  Klarhed.  De  tre  brede  Gennemgange  virke  ligesom  hele  Anlæget 
fornemt,  om  end  noget  køligt.  Løsningen  falder  saa  naturlig,  at  man 
kun  gennem  en  mere  indgaaende  Undersøgelse  bliver  opmærksom  paa 
de  meget  betydelige  Vanskeligheder,  som  ere  overvundne,  og  derigen- 
nem faar  den  fulde  Forstaaelse  af  det  Snilde  og  den  kunstneriske  Kultur, 
som  er  udfoldet. 

Af  Hensyn  til  Passagen  er  ligesom  ved  Propylæerne  paa  Akropolis 
den  tætte  Sammenstilhng  af  Søjlerne  anvendt  paa  tværs  af  Bygningen 
og  den  aabne  paa  langs.  For  ikke  at  svække  Amalienborg  Palæernes 
arkitektoniske  Virkning  maatte  Kolonnaden  holdes  noget  smallere  end 
disses  i  og  for  sig  ikke  synderlig  brede  Hjørnepavilloner.  Ved  en  Ind- 
snævring af  Gaden  har  Kunstneren  derfor  søgt  at  bøde  paa  dennes  noget 
for  store  Bredde  i  Forhold  til  den  Dybde,  Bygningen  kunde  faa.  Kolon- 
nadens Yderpiller  ere  rykkede  frem,  og  der  er  anbragt  et  Stykke  Mur 
mellem  dem  og  Pavillonerne.  Bygningens  Højde  var  forud  given,  idet 
den  harmoniske  Virkning  krævede,  at  fremtrædende  vandrette  Linier  i 
dens  Sima  og  Krans  kom  til  at  flugte  med  tilsvarende  Linier  paa  Pavillo- 
nerne. I  Samklang  med  disse  forskellige  Forhold  blev  Ordningen  af 
Fundamentet  ogsaa  besværlig.  Et  for  hele  Anlæget  sammenhængende, 
nogenlunde  højt  Underlag  vilde  selvfølgelig  have  været  det  smukkeste, 
men  Hensynet  til  Færdslen  udelukkede  dets  Anvendelse.  At  anbringe 
Søjlerne  omtrent  direkte  paa  Gaden,  staaende  paa  helt  lave  Plinter, 
kunde  med  Hensyn  paa  den  fri  Passage  have  været  en  brugelig  Form, 
men  skønt  Forandringen  tilsyneladende  vilde  have  været  ret  ubetyde- 
lig, vilde  den  dog  have  ødelagt  Bygningens  gode  Forhold.  En  Forlæn- 
gelse af  Søjlerne  vilde  nemlig  i  saa  Tilfælde  have  været  uundgaaehg; 
deres  Tykkelse  vilde  som  Følge  heraf  være  bleven  forøget,  og  deres  ind- 
byrdes Afstand,  der  paa  tværs  af  Bygningen  med  deres  nuværende  Di- 
mensioner er  mindre  end  egentlig  heldigt,  vilde  til  største  Skade  for  Hel- 
heden være  bleven  yderligere  formindsket.  Med  disse  forskellige  Om- 
stændigheder in  mente,  maa  det  erkendes,  at  den  valgte  Løsning, 

et  Postament  for  hver  enkelt  Søjle,  er  den  bedste;  den  har  desuden 
den  Fordel,  at  den  paa  en  lidet  fremtrædende  Maade  udjævner  For- 
skellen mellem  Søjlebasernes  vandrette  Plan  og  Gadens  fra  Fortov  til 
Fortov  buede  Overflade. 

I  øvrigt  træde  Bygningens  Mangler  og  Fortrin  tydeligst  frem  ved  en 
Sammenligning  med  de  græske  Originaler  fra  Athens  Akropolis.  Her 
er  det  dejligste  hvide  Marmor  Materialet,  Harsdorff  har  bygget  af  Træ  ; 
men  da  de  græske  Søjlebj^gninger  vare  en  videre  Udvikling  af  Træbyg- 
ninger, kan  der  siges  meget  til  Forsvar  for  atter  at  bruge  Træ  til  dem ; 


Harsdorff :  Kolonnaden  paa  Amalienborg. 


Fejlen  er  maaske  mest,  at  Harsdorff"  har  ladet  Kolonnaden  male,  som  om 
den  var  opført  af  Sandsten,  derved  kommer  han  ind  paa  det  meningsløse. 
I  den  græske  Søjlebygning  er  Loftet  konstrueret  lige  saa  sindrigt  som 
simpelt;  det  bæres  af  svære  Stenbjælker,  der  paa  en  konsekvent  Maade 
staar  i  Forbindelse  med  Arkitraven  og  Frisen,  og  det  bestaar  af  Sten- 
plader med  udhuggede  Kasetter.  Harsdorff,  der  ovenover  sin  Kolonnade 
skulde  have  en  Forbindelsesgang  mellem  de  to  Palæer,  maatte,  for  at 
denne  udvendig  set  skulde  blive  saa  lidt  fremtrædende  som  muligt, 
lægge  Loftet  tæt  over  Søjlerne.  Dets  Virkning  er  bleven  derefter.  Det 
gør,  i  Sammenhgning  med  det  græske,  et  karakterløst  Indtryk.  Men 
skønt  der  foruden  de  anførte  kan  fremhæves  et  Par  andre  lignende 
Svagheder  i  DetaiUerne,  kan  der  dog  ikke  være  Tvivl  om,  at  Hars- 

dorfF  i  en  ganske  særlig  Grad  har  tilegnet  sig  den  antikke  Bygnings- 
kunsts Principer ;  han  har  uden  slavisk  at  kopiere  den,  kunnet  skabe 
et  Anlæg ,  der  ved  sin  Dristighed ,  sin  indre  Konsekvens  og  sin  rene, 
storslaaede  Virkning  gik  langt  udover,  hvad  Barokken  og  Rokokoen 
havde  kunnet  frembringe,  et  Anlæg,  som  ikke  kan  kaldes  en  Pastiche, 
da  det  ikke  som  denne  er  bygget  paa  en  kritikløs  Tilegnelse  af  en  gam- 
mel Stils  gode  og  svage  Egenskaber.  Som  i  alt  godt  er  her  baade  gam- 
melt og  nyt;  det  gamle  er  vel  det  mest  fremtrædende;  det  nye  viser  sig 
mest  i,  at  Stilen  er  tillæmpet  efter  de  givne  Forhold,  og  i  at  Detaillerne 
ere  behandlede  paa  en  Maade,  som  vilde  være  for  svag  under  Græken- 
lands Sol,  men  som  passer  under  vor  graa  Himmel. 

Ved  dette  Arbejde  ser  man  atter,  at  Harsdorff  blev  sine  Ungdoms- 
idealer  tro,  og  stadig  dannede  sin  Smag  med  det  bedste  for  Øje;  vel 
havde  han  ikke  været  i  Grækenland,  men  han  havde  grundigt  studeret 
den  engelske  Arkitekt  Stuarts  i  1787  udgivne  Værk  »Antiquities  of 
Athens«.  Den  Maade,  hvorpaa  han  har  lært  af  Stuarts  Opmaalinger,  er 
iøvrigt  betegnende  for  hans  dybe  Forstaaelse  af  den  græske  Kunst.  I 
Stuarts  Rekonstruktion  af  Propylæerne  have  de  joniske  Søjler,  som 
vare  anbragte  inde  i  Bygningen,  ingen  Kapitæler;  det  er  utvivlsomt  en 
Fejl,  og  Harsdorff  har  som  bekendt  heller  ikke  fulgt  ham  her.  Samtidig 
har  Stuart,  vel  sagtens  for  at  faa  Dimensionerne  i  de  omhandlede  Søjler 
til  at  passe,  maattet  anbringe  dem  paa  Piedestaler;  dette  er,  som  senere 
Udgravninger  have  vist,  ogsaa  galt;  de  have  i  Virkeligheden  staaet  di- 
rekte paa  Gulvet.  I  denne  Fejl  har  Harsdorff  fulgt  ham,  men  han  havde, 
som  paa  vist,  gode  Grunde  dertil. 

Sammenligner  man  til  Slut  for  Fuldstændighedens  Skyld  Kolon- 
naden med  den  et  Par  Aar  ældre  og  meget  berømte  Brandenburger- 
Thor  i  Berlin,  bliver  dens  store  Egenskaber  endnu  mere  fremtrædende. 
Brandenburger-Thor  er  bygget  over  lignende  Motiver,  men  dens  Byg- 
mester, Langhans ,  har  hverken  raadet  over  HarsdorfFs  Forstaaelse  af 
den  antikke  Kunst  eller  hans  kunstneriske  Finhed;  den  mangler  indre 
Sammenhæng  og  virker  klodset. 

'  *  * 

* 

I  Harsdorffs  egentlige  Manddomsaar  blev  der  ikke  lagt  synderlig 
Beslag  paa  hans  Evner;  først  da  han  var  naaet  henimod  de  Tres,  kom 
han  til  at  udfolde  en  mere  omfattende  Virksomhed,  idet  det  overdroges 
ham  at  opføre  flere  af  de  anselige  nye  Bygninger,  som  Københavns 

opblomstrende  Handel  og  den  store  Ildebrand  i  1795  havde  nødven- 
diggjort. 

Til  hans  bedste  Arbejder  fra  disse  Aar  hører  Peschiers  Gaard  paa 
GI.  Holm.  nu  Landmandsbanken,  Erichsens  Palæ  paa  Kongens  Nytorv, 
nu  Handelsbanken  og  Løveapotekets  Ejendom  i  Vimmelskaftet.  Ingen 
af  dem  vise  nye  Sider  af  hans  Kunstnerpersonlighed,  men  de  berige 
Billedet  af  den,  og  kaste  sammen  med  hans  Projekt  til  Marmorkirkens 
Fuldendelse  et  interessant  Strejflys  over  de  Forhold,  hvorunder  han 
arbejdede. 

Peschiers  Gaard  er  i  kunstnerisk  Henseende  ubetinget  det  værdi- 


HarsdorfF:  Grosserer  Peschiers  Gaard  ved  Holmens  Kanal. 


fuldeste  af  disse  Arbejder ;  Harsdorffs  Genius  synes  her  at  have  faaet 
Lov  til  frit  at  udfolde  sig.  Skønt  Facaden  ved  en  senere  Forhøjelse  med 
en  Etage  har  tabt  noget  af  sin  oprindelige  Skønhed ,  bærer  den  dog 
endnu  Vidnesbyrd  om  Bygmesterens  Smag  og  sikre  Takt.  Ved  Pila- 
strenes, Kapitælernes  og  Gesimsernes  Udformning  har  han  trufl"et  den 
gyldne  Middelvej.  Uden  at  være  hverken  overdrevne  eller  ængstelige, 
udmærke  de  sig  ved  en  egen  klar  Friskhed.  Noget  lignende  gælder  Byg- 
ningens øvrige  Forhold ;  Harmonien  mellem  Vinduer  og  Vinduespiller 
er  næsten  fuldkommen. 

I  Lighed  med  Peschiers  Gaard  er  Erichsens  Palæ  baade  smukt  og 
anseeligt;  dog  er  der  noget  tørt  over  det;  man  savner  den  friske  Ynde  og 
den  Skaber-Glæde,  som  kaster  Glans  over  hin.  Spørger  man,  hvad 
Aarsagen  kan  være,  ligger  det  nær  at  søge  den  hos  Bygherren. 

Skønt  en  Bygherres  Virksomhed  i  Reglen  falder  bag  Kulisserne,  er 
hans  Indflydelse  paa  et  Byggeforetagendes  Gennemførelse  ofte  afgørende. 
Er  han  i  Besiddelse  af  en  sikker  Smag,  kan  han  i  høj  Grad  stimulere 

Kunstneren,  give  dennes  gode  Sider  Vækst  og  liæmme  de  svage,  medens 
omvendt  hans  Mangel  paa  kunstnerisk  Kultur  kan  virke  dræbende  paa 
Bygmesterens  Genius ;  gennem  en  uforstandig  Kritik  og  Magtbud  kan  han 
bortsvide  Glæden  over  Arbejdet.  Desuden  kan  Bygherren  som  den  øko- 
nomiske Leder  af  Foretagendet,  træffe  Bestemmelser,  der  ere  afgørende 
for  Opgavens  heldige  Løsning;  der  kan  jo  desværre  fremføres  mange 
Eksempler  paa,  at  et  kunstnerisk  udmærket  Forslag  er  blevet  svækket 


Harsdorff :  Løveapoteket.  Facaden  ud  til  Amagertorv. 

eller  endog  ødelagt  af  smaalig  Økonomi.  I  Sammenhgning  med  sine 
Forgængere  var  Harsdorff  uheldigt  stillet  i  denne  Henseende;  der  er 
ikke  Tvivl  om,  at  Eigtveds  og  Jardins  Bygherrer,  Mænd  som  Bern- 
storfferne  og  Moltke,  have  haft  et  vidt  Syn  og  en  alsidig  Uddannelse  og 
dertil  grundmurede  Formuer.  Ved  Harsdorffs  borgerlige  Klienter  var 
Forholdet  et  andet.  De  vare  udgaaede  fra  et  Lag  i  Befolkningen,  som 
den  Gang  ikke  sad  inde  med  en  særlig  høj  Kultur ;  det  var  utvivlsomt 
dygtige  Folk,  men  Fagmænd,  hvis  Ungdoms -Uddannelse  var  fore- 
gaaet  i  en  Krambod,  paa  et  Kontor  eller  lignende,  og  som  kun  i  ringe 


Grad  senere  havde  haft  Tid  eller  Lejlighed  til  at  udvikle  deres  Syn  og 
Smag.  Som  Bygherrer  have  de  i  bedste  Tilfælde  inden  for  visse  øko- 
nomiske Grænser  overladt  alt  til  Arkitekten  uden  paa  nogen  Maade  at 
kunne  støtte  ham  ved  en  forstaaende  Vurdering  af  Arbejdet. 

Den  Tørhed,  der,  som  anført,  er  over  Erichsens  Palæ,  kan  med  ikke 
ringe  Sandsynlighed  forklares  af,  at  Harsdorff  har  mistet  Humøret  under 
Samarbejdet  med  Bygherren.  Agent  Erichsen  har  næppe  haft  nogen  syn- 


Harsdorff:  Løveapoteket.  Opstalt  til  Amagertorv.  Approberet  af  Bygnings- 
administrationen  d.  28.  Marts  1796. 


derlig  høj  æstetisk  Kultur.  Over  Indgangen  til  hans  gamle  Dagligstue 
ses  endnu  et  Billede  af  ham  og  Husfruen,  dansende  i  antikke  Dragter; 
det  giver  intet  sympatisk  Indtryk  af  hans  Smag;  Stillingerne  ere  an- 
massende og  Arrangementet  udfordrende. 

Hvad  endelig  Løveapoteket  angaar,  kan  det  næsten  med  Sikkerhed 
paavises,  at  Bygherren,  Professor  Manthey,  har  grebet  forstyrrende  ind  i 
Arkitektens  Arbejde.  Paa  Harsdorffs  af  Bygningsadministrationen  ap- 
proberede Tegning  til  Facaden  mod  Amagertorv  ^®  har  Murfremspringene 

den  fremtrædende  Kraft,  Vinduesrammerne  det  rigere  Udstyr  og  Kran- 
sen den  større  Udladning,  som  savnes  i  den  virkelige  Bygning;  og  det 
kan  ikke  tænkes ,  at  en  saa  erfaren  Bygmester  som  Harsdorff  frivilligt 
har  givet  Afkald  paa  disse  Fortrin.  Rimeligvis  har  Bygherren  fordret 
»Besparelser«  og  manglet  tilstrækkelig  Indsigt  til  at  forstaa,  hvor  ufor- 
holdsmæssigt meget  der  kunstnerisk  tabtes  ved  dem. 

Det  var  dog  ikke  alene  de  private  Bygherrer,  der  virkede  hæmmende 


Harsdorff :  Forslag  til  Marmorkirkens  Fuldendelse. 


paa  Harsdorffs  Kunst;  Staten  gjorde  i  Kraft  af  sin  kummerlige  økono- 
miske Status  det  samme.  Ved  Projektet  til  Marmorkirkens  Fuldendelse 
træder  dette  stærkt  frem. 

Harsdorff  omfattede  selv  denne  Opgave  med  den  største  Varme.  Un- 
der sit  Ophold  i  Rom  var  han  bleven  stærkt  betagen  af  Pantheons  Skøn- 
hed. Tanken  om  at  skulle  faa  Lejhghed  til  at  skabe  en  Bygning,  som  her 
i  Norden  kunde  vidne  om  dette  Storværks  Herlighed,  fyldte  ham  med  den 
største  Iver  I  Foraaret  1798,  et  godt  Aars  Tid  efter  at  han  havde  mod- 
taget Opfordringen,  afleverede  han  sit  endelige  Forslag For  at  gøre 
sine  Ideer  mere  tilgængelige  havde  han  istedetfor  Opstalter  og  Snit  ladet 

forfærdige  en  temmelig  stor  Model,  som  nu  ejes  af  Kunstalaidemiet. 
Ved  Hjælp  af  denne  eller  de  Tegninger,  som  senere  ere  udarbejdede  efter 
den,  kan  man  danne  sig  et  fyldigt  Billede  af  Forslagets  Karakter  og  de 
to  Alternativer,  som  det  indeholdt.  I  en  Redegørelse  for  Projektet  skriver 
Harsdorff:  »At  tilvejebringe  et  Tempel,  der  kunde  være  Nationen  vær- 
digt, har  naturligvis  været  mit  Hovedøjemed;  men  desuagtet  har  jeg 
under  Udarbejdelsen  iagttaget  den  strengeste  Økonomi«      Den  sidste 


Harsdorll  :  Forslag  til  Marmorkirkens  Fuldendelse. 


Bemærkning  er  egentlig,  naar  man  har  Modellen  for  Øje,  overflødig; 
Fattigdommen  har  umiskendelig  stemplet  de  for  begge  Alternativer 
ens  Facader.  Det  romerske  Pantheons  storslaaede  Peristyl  er  svunden 
ind  til  en  lille  og  daarlig  motiveret  Forbygning,  hvis  Tag  ovenikøbet, 
for  ikke  at  dække  Rotundens  forreste  Vinduer,  set  fra  Siden,  har  faaet 
den  underligste  Form ;  selve  Rotunden  er  samtidig  bleven  blottet  for 
enhver  Prydelse  og  berøves  ved  sine  mange  Vinduer  ganske  det  an- 
tikke Forbilledes  Kraft  og  Enhed.  Det  kan  synes,  som  havde  Harsdorff 
her,  i  Lighed  med  hvad  der  fandt  Sted  ved  Frederik  den  femtes  Kapel, 
af  økonomiske  Grunde  opsparet  sin  kunstneriske  Kraft  til  det  Indre. 

Dér  har  han  nemlig  haft  mere  Held  med  sig.  En  mægtig  Kuppel,  der  med 
sin  kraftige  Kasetteinddeling  maa  have  kunnet  udøve  en  alt  beher- 
skende Virkning,  er  fælles  for  begge  Alternativerne.  I  det  første  er  Rum- 
met temmehg  højt  og  i  arkitektonisk  Henseende  baade  simpelt  og 
smukt,  medens  det  bedømt  fra  et  kirkeligt  Synspunkt  viser  sig  mindre 
tilfredsstillende,  navnlig  hvad  Anbringelsen  af  Døbefont,  Alter  og 
Orgel  angaar.  Det  andet  Forslag  har  ogsaa  store  arkitektoniske  For- 
trin, det  øverste  Stokværk  er  fjernet ,  og  Forholdene  i  Rummet  have 
derved  vundet  i  Kraft  og  Ejendommelighed;  men  for  at  erstatte  det  Lys, 
der  vilde  gaa  tabt  ved  Blindingen  af  saa  mange  Vinduer,  er  der  grebet 
til  den  fortvivlede  Udvej  at  anbringe  Lemme  i  Kuplens  underste  Kasetter; 
normalt  skulde  disse  ganske  vist  holdes  lukkede,  og  Lyset  vilde  da, 
ligesom  i  Pantheon  komme  roligt  og  samlet  fra  et  stort  Vindu  i  Kuplens 
Top ;  men  det  var  Meningen,  at  de  paa  mørke  Dage  skulde  aabnes.  For- 
slaget, der  just  ikke  vandt  ubetinget  Bifald,  kom  ikke  længere  end  til 
Papiret ;  med  Harsdorffs  Død  var  ogsaa  dets  Livstraad  afskaaren. 

En  summarisk  Sammenligning  mellem  dette  og  de  tidligere  Mar- 
morkirke-Projekter giver  i  øvrigt  et  interessant  Billede  af  en  ejendomme- 
lig Forskydning  i  de  Forhold,  som  de  forskellige  Arkitekter  arbejdede 
under.  Eigtveds  Forslag  var  hverken  kunstnerisk  eller  økonomisk  set 
tilfredsstillende ;  Jardins  var  kunstnerisk  set  udmærket,  men  økonomisk 
uigennemførhgt  for  et  Land  med  Danmarks  begrænsede  Hjælpekilder; 
endelig  havde  ved  Harsdorffs  Planer  de  økonomiske  Hensyn  i  den  Grad 
hæmmet  den  kunstneriske  Stræben,  at  man,  trods  Værkets  mange  ud- 
mærkede Egenskaber,  næppe  ubetinget  bør  beklage,  at  det  ikke  kom 
til  Udførelse. 

*  * 
* 

Skulle  Facaderne  paa  en  Beboelsesbygning  være  regelmæssige  og 
klassiske,  bliver  der  altid  store  Vanskeligheder  at  overvinde  ved  Boligens 
praktiske  Indretning.  Paa  Landet  lettes  selvfølgelig  dette  Arbejde  af 
Byggegrundens  friere  Beliggenhed  og  Forhold.  I  Byer,  hvor  der  skal 
arbejdes  med  faste  Gadelinier  og  bestemt  afgrænsede  Arealer,  og 
hvor  der  tillige  skal  tages  nøje  Hensyn  til  Grundens  Kostbarhed,  til 
Genboer,  Naboer  og  Byggelove,  kan  Opgaven  blive  særhg  indviklet. 
Paa  Husbygningernes  Omraade  faldt  Harsdorffs  Virksomhed  i  alt  væ- 
sentligt indenfor  Københavns  Volde.  De  Forhold,  han  arbejdede  under, 
vare  desuden  i  et  Par  Tilfælde  yderlig  besværlige,  da  Byggegrundens 
Form,  enten  som  ved  Udenrigsministeriets  Gaard  var  meget  uregel- 

mæssig  eller  som  ved  Erichsens  Palæ  temmelig  smal  og  afgrænset  af 
tre  Gader. 

Tidernes  skiftende  Fordringer  har  desværre  ført  med  sig ,  at  Hars- 
dorffs  Bygninger  i  stor  Udstrækning  ere  blevne  omdannede ;  det  er  derfor 
nu  ofte  vanskeligt  at  danne  sig  en  begrundet  Mening  om  deres  oprindelige 
Indretning.  Den  Petersenske  Jomfrustiftelse  er  udmærket  klaret  i  denne 
Henseende ;  Værelserne  ere  store,  lyse  og  bekvemme.  Planerne  til  Erich- 
sens Palæ  og  Løveapoteket^^  vise,  at  der  er  anvendt  et  meget  betydehgt 
Arbejde  paa  at  give  Rummene  symmetrisk  Form  og  god  Fordehng.  Dø- 


Harsdorff :  Forgemak  paa  Fredensborg. 


rene  ere  som  Regel  anbragte  tæt  ved  Vinduessiderne,  Stuerne  have  store 
Vægflader  og  ere  tit  forsynede  med  Garderober ;  Hovedtrapperne  ere 
brede  og  Bagtrapperne  rummehge.  Skønt  disse  Lejligheder,  hgesom  alle 
ældre,  i  andre  Henseender  kun  daarhgt  tilfredsstiller  Nutidens  komph- 
cerede  Fordringer ,  saa  fmder  man  dog  vanskehgt  en  moderne  BoUg, 
som  virker  saa  harmonisk,  saa  rolig  og  saa  vederkvægende  som  disse. 

Hvad  Interiørernes  kunstneriske  Udstyrelse  angaar,  vidste  Harsdorff, 
hvor  Lejhghed  bød  sig,  at  give  denne  en  festlig  og  tilhge  arkitektonisk 
Holdning.  Med  et  Par  Undtagelser  har  Udstyrelsen  dog  sikkert  været 
meget  beskeden ;  thi  ogsaa  paa  dette  Omraade  var  han  stærkt  hæm- 
met af  økonomiske  Hensyn.  I  Jonges:  »Københavns  Beskrivelse«  er 

der  en  Skildring  af  et  Sovekammer,  som  under  Harsdorffs  Ledelse  blev 
indrettet  paa  Christiansborg  til  Kronprinsesse  Sophie  Frederikke.  Meget 
tyder  paa,  at  den  giver  en  god  Forestilling  om  Grundtrækkene  i  denne 
Del  af  hans  Arbejder.  Det  væsentlige  er  følgende:  »I  begge  Hjørner  af 
Stuen  ere  tvende  runde  Postamenter  af  Fedtsten  og  Marmor  med  ægte 
forgyldte  Messing-Antique  Zirater,  hvorpaa  en  bronzeret  Figur  af  Gibs ; 
den  ene  af  disse  Postamenter  er  en  Kakkelovn.  —  Væggene  ere  inddelte 
med  Pilastre,  Lisener  og  Nischer,  dekorerede  med  malede  Basreliefs  og 
Medaillons«^2  Af  de  tvende  ens  Postamenter  i  Hjørnerne  ser  man,  at 
der  har  været  lagt  megen  Vægt  paa  Symmetrien;  hvor  den  krævede 
det,  har  man  ikke  taget  i  Betænkning  at  dække  over  Genstandenes  vir- 
kelige Væsen.  Af  Inddelingen  med  Lisener  o.  s.  v.  samt  af  Udsmyknin- 
gen med  Basreliefs  og  Statuer  fremgaar  det,  at  Dekorationen  har  væ- 
ret arkitektonisk  og  plastisk;  for  Staflfelibilleder,  Skabe,  Chatoller 
o.  lign.  har  der  næppe  været  Plads.  Endelig  røbe  de  bronzerede  Sta- 
tuer og  imiterede  Relieffer,  at  det  har  været  meget  begrænsede  Penge- 
midler, som  stode  til  Arkitektens  Disposition,  medens  til  Gengæld  de  for- 
gyldte »Messing-Antique  Zirater«  tyder  paa,  at  man  har  ønsket  at  opnaa 
en  vis  Festivitet. 

Paa  Fredensborg,  hvor  Harsdorff  havde  meget  Arbejde,  er  Forge- 
makkets Udsmykning  i  Samklang  med  denne  Beskrivelse;  da  det  der- 
for er  sandsynlig,  at  den  er  udført  efter  hans  Tegning,  gengives  en  Del 
af  Salen  som  en  Prøve  paa  denne  Del  af  hans  Kunst,  hvor  han  i  Over- 
ensstemmelse med  de  anvendte  Imitationer  har  behandlet  Opgaven 
temmelig  let.  Det  bør  tilføjes,  at  Udførelsen  utvivlsomt  skyldes  Man- 
delberg, og  at  Farverne  baade  ere  kraftige  og  harmoniske,  navnlig  er 
den  dominerende  grønne  klar  og  fyldig.  Skønt  Holdningen  er  streng, 
er  Helhedsindtrykket  dog  venligt. 

I  Harsdorffs  Bygninger  fra  hans  sidste  Periode  ere  Dekorationerne 
behandlede  mere  malerisk.  I  en  Dagligstue  og  et  Kabinet  i  Løveapote- 
kets Gaard  mærkes  en  Del  pompejansk  Paavirkning,  og  i  selve  Apote- 
kets Udsmykning  indtager  Maleriet  en  fremskudt  Plads.  Kun  i  en 
Spisestue  har  Skulpturen,  i  malede  Efterligninger,  beholdt  sit  gamle 
Herredømme. 

De  rigeste  Dekorationer  i  et  Harsdorffsk  Hus  findes  i  Erichsens 
Palæ;  desværre  ved  man  ikke  hvormeget  af  dem  der  skyldes  Harsdorff. 
De  bleve  udførte  i  de  nærmeste  Aar  efter  hans  Død  af  indkaldte  Kunst- 
nere Sandsynhgvis  har  dog  selve  Arrangementet  været  i  Overens- 
stemmelse med  hans  Planer;  Grundtrækkene  ere  i  hvert  Fald  de  samme 

som  i  de  nys  beskrevne  Værelser.  I  Spisesalen  har  Billedhuggerkunsten 
faaetLov  at  raade  i  en  uforfalsket  Form ;  de  kraftig-gule  Vægge  ere  smyk- 
kede med  ReHeffer  og  ornamenterede  Pilastre;  den  virker  baade  ejendom- 
meligt og  rigt.  De  øvrige  Værelsers  Udsmykning  har  været  forbeholdt 


Harsdorff:  Loft  i  Erichsens  Palæ. 


Malerkunsten.  Indenfor  klassiske  Rammer  ere  Dekorationerne  farverige 
og  festlige  ;  en  frodig  Fantasi  og  en  velkultiveret  Smag  mærkes  overalt. 
Selv  om  man  føler,  at  Bygherrens  for  store  Pragtlyst  har  grebet  noget 
forstyrrende  ind,  er  Resultatet  dog  derved  ikke  blevet  ødelagt.  Det 

maa  ejheller  glemmes,  at  skønt  Handelsbanken  har  indlagt  sig  stor  For- 
tjeneste gennem  den  Omhu,  hvormed  den  har  værnet  om  Dekoratio- 
nerne, have  Værelsernes  Skønhed  selvfølgelig  tabt  ved  deres  Omdan- 
nelse til  Kontorer;  og  man  kan  tiUige  gaa  ud  fra,  at  de  oprindelige  Møbler 
i  høj  Grad  have  forhøjet  den  harmoniske  Virkning. 

Ogsaa  de  mere  monumentale  Rum,  som  det  faldt  i  Harsdorffs  Lod  at 
planlægge,  vidne  om,  at  han  tilstræbte  en  saa  festlig  —  og  man  fristes 
til  at  sige  saa  venlig  Virkning  —  som  Forholdene  kunde  tilstede.  Baade 
ved  Frederik  den  femtes  Gravkapel  i  Roskilde,  det  Moltkeske  ved  Ka- 
rise Kirke  og  det  Eichstedtske  ved  Ringe  Kirke,  er  den  arkitektoniske 
Strenghed  forbunden  med  en  lys  Festivitas.  Tilskuerpladsen  i  det  gamle 
kongelige  Teater  skal  have  haft  lignende  gode  Egenskaber,  og  om  den 
Harsdorffske  og  den  danske  SaH*  paa  det  store  kongelige  Bibliotek 
gælder  det  samme. 

Motivet  til  den  førstnævnte  af  disse  to  Sale  er  taget  fra  Frederik  den 
tredies  Bibliotek,  hvortil  Harsdorffs  Sal  danner  en  Art  Pendant.  Langs 
Væggene  i  det  ikke  synderlig  høje  Rum  løber  en  Balkon,  baaren  af  ko- 
rinthiske  Søjler;  Træværket  er  holdt  i  en  meget  lys  Perlefarve,  med  rig 
Anvendelse  af  Forgyldning  paa  Balustrene,  Gesimserne,  Kapitælerne, 
Søjlerne  og  Boghylderne.  Virkningen  er  destingueret,  og  de  arkitektoni- 
ske Former  ere  benyttede  med  en  Forstaaelse,  Følelse  og  Elegance, 
som  langt  overgaar  Forbilledet.  I  den  danske  Sal,  som  i  arkitektonisk 
Henseende  ikke  er  saa  interessant,  er  Virkningen  gjort  en  Del  rigere 
ved  mere  udstrakt  Anvendelse  af  Forgyldning. 

*  * 
* 

Harsdorff  nød  utvivlsomt  stor  Anseelse  hos  sin  Samtid;  han  var 
langt  dens  mest  benyttede  Arkitekt.  August  Hennings  roser  ham  i  høje 
Toner,  og  gennem  de  Betænkninger,  som  Akademiets  Medlemmer  af- 
gav i  Anledning  af  hans  Marmorkirke-Projekt,  mærker  man,  selv  om 
Anskuelserne  ere  afvigende,  den  største  Respekt  for  Mesteren.  Selvfølge- 
lig havde  han  ogsaa  Modstandere^^;  men  disse  have  dog  næppe  gjort 
ham  større  Skade.  Grunden  til,  at  han  ikke  kom  til  at  udfolde  en  mere 
omfattende  Virksomhed,  maa  søges  i  rent  ydre  Forhold.  Weinwich 
skriver  om  ham  i  sit  Kunstnerleksikon:  »Endskønt  han  var  en  pompøs 
Bygmester,  forefaldt  der  dog  i  hans  Levetid  ingen  Pragtbygninger  at  op- 
føre.« Er  end  den  logiske  Forbindelse  mellem  disse  Sætninger  kun  maa- 
delig,  saa  give  de  dog  det  tragiske  i  Situationen,  Det  er  et  underligt  Spil 

af  Omstændigheder,  at  denne  vort  Lands  første  fremragende  Arkitekt, 
hvis  Arbejder  bleve  banebrydende  for  den  følgende  Periodes  Bygnings- 
kunst, i  Enevældens  og  Adelens  Tjeneste  hovedsagelig  er  knyttet  til 
Opførelsen  af  Gravkapeller,  medens  han  for  den  sig  fremarbejdende 


Peter  Meyn  :  Kirurgisk  Akademi. 


Borgerstand  byggede  Huse  til  at  leve  i.  Beskæftiger  man  sig  med  Hars- 
dorff  og  hans  Kunst,  kan  man  ikke  andet  end  beklage  Tidens  Ugunst 
og  de  begrænsede  Opgaver,  som  han  maatte  nøjes  med;  thi  meget  tyder 
paa,  at  hans  Talent  hæmmedes  af  dem.  Hans  Kærlighed  til  den  strenge 
arkitektoniske  Simpelhed  er  sandsynligvis  ofte  bleven  forceret  mere  end 

han  selv  ønskede  ved  Bygherrernes  økonomiske  Krav.  Ved  hans  Mar- 
morkirke-Projekt har  det  utvivlsomt  været  Tilfældet;  han  skrev  i  sin 
Betænkning  til  det:  »Men  da  jeg  formodede,  at  i  en  Tid,  da  Staten 
har  saa  mange  Udgivter,  ikkun  en  moderat  Summa  hertil  kunde  ven- 
tes, har  jeg  fra  Begyndelsen  været  betænkt  paa  at  fastsætte  en  saadan 
moderat  Sum,  inden  hvis  Grænser  jeg  under  Udarbejdningen  stedse 
har  indesluttet  mig.«^^  Hans  Fantasi  kom  kun  frit  til  at  udfolde  sig  i 
den  Art  Arbejder,  som  bogstavelig  talt  staa  i  Dag  og  i  Morgen  kastes  i 
Ildovnen.  Ved  Christian  den  syvendes  Formæhng,  ved  Kronprinsesse 
Marie  Sofie  Frederikkes  Indtog  og  ved  flere  lignende  Lejligheder  blev 
der  efter  hans  Tegninger  opført  ret  omfattende  Dekorationer.  Der  var 
et  »Apollotempel«,  et  »Gratiernes  Tempel«  og  mange  andre;  gennem- 
gaaende  synes  de  at  have  været  meget  populære.  Af  et  Par  af  dem  er 
der  paa  Rosenborg  bevaret  flere  flygtige  Rids ;  efter  disse  at  dømme  have 
de  været  festlige,  rige  og  dog  strenge  i  Stilen.  Ramdohr  omtaler  en 
»Triumfbue«  og  Weinwich  en  »Antik-Søehavn« ,  som  havde  været 
brugte  som  saadanne  Indtogs-Dekorationer,  og  som  senere  vare  blevne 
opstiflede  i  Fredensborg  Slotshave;  begge  beklage,  at  disse  Arbejder  kun 
vare  af  Træ;  den  sidste  tilføjer  om  Søhavnen:  »Den  var  saa  smuk,  at 
den  burde  være  foræviget  i  Steen«. 

*  * 
* 

Blandt  de  samtidige  danske  Arkitekter  kan  ingen  maale  sig  med 
Harsdorff.  Dog  var  der  dygtige  Mænd  iblandt  hans  Kofleger;  en  Række 
Bygninger^^  bærer  smukke  Vidnesbyrd  derom.  Der  er  Meyns  kirurgisk 
Akademi  og  Kongens  Haves  Indhegning  med  PaviUoncrne,  Gitteret  og 
den  meget  smukke  Port  for  Midten  af  Kronprinsessegade;  der  er  Ra- 
werts  St.  Annæ  Plads  Nr.  5;  G.E.Rosenbergs  Ny  Vestergade  17; 
der  er  GI.  Torv  Nr.  14,  18  og  22  samt  flere  andre  gode  Bygninger. 

Det  betydeligste  af  disse  Værker  er  det  omkring  1786  opførte  ki- 
rurgiske Akademi.  Der  er  her  en  Storhed  i  Anslaget  og  en  Kraft  i  Ud- 
førelsen, som  i  arkitektonisk  Henseende  hæver  det  meget  højt.  I  Sam- 
menligning med  Harsdorffs  Bygninger  ejer  det  en  velgørende  Dristig- 
hed og  Bredde ;  til  Gengæld  maa  man  savne  den  Finhed  og  Rytme  i 
Murfladernes  Inddeling,  som  kendes  fra  Landmandsbanken,  Udenrigs- 
ministeriets Ejendom  og  Løveapoteket.  Desuden  har  Meyn,  ved  at  lade 
Rammerne  om  de  yderste  Vinduer  paa  første  Sal  tangere  Underkanten 
af  Mezzaninens,  begaaet  en  arkitektonisk  Forsyndelse,  som  Harsdorff 

aldrig  vilde  have  indladt  sig  paa.  Forskellige  Detailler  vise  ogsaa,  at 
Meyn  ikke  har  raadet  over  en  saa  stor  kunstnerisk  Dannelse  som  Hars- 
dorff.  Det  er  betegnende,  at  kun  den  øverste  Halvdel  af  Indgangsportens 
joniske  Søjler  er  kannelleret;  en  Foretrækken  det  ringere  for  det  bedre, 
som  kun  den,  der  ikke  fuldt  har  tilegnet  sig  den  joniske  Stils  Skønhed, 
tillader  sig.  Det  er  tilhge  betegnende,  at  Profilerne  i  Gesimser,  Baand, 
Knægte  og  lignende  ere  behandlede  paa  en  noget  robust  Maade. 

Træder  man  ind  i  Bygningen  møder  man  ligesom  ved  det  Ydre  frem- 
ragende gode  Egenskaber.  Baade  i  Forhallen  og  i  det  store  Auditorium 


Peter  Meyn  :  Indgang  til  Kongens  Have. 


glædes  man  over  den  Simpelhed  og  Kraft,  som  udmærker  Inddehngerne; 
dog  kunde  man  ogsaa  her  ønske  en  større  Finhed  og  Forstaaelse  i 
Gennemførelsen  af  de  valgte  Motiver. 

Meyns  mest  helstøbte  og  ejendommeligste  Arbejde  er  i  øvrigt  den 
ovenfor  nævnte  Indgangsport  til  Kongens  Have.  Opgaven  hører  til  de 
smaa;  men  den  er  saa  smukt  klaret,  at  Løsningen  maa  vække  udelt 
Beundring.  Med  klassisk  Simpelhed  forbinder  den  baade  Fasthed  og 
Storhed. 

Medens  man  gennem  en  nærmere  Betragtning  af  HarsdorfFs  Byg- 
ninger stadig  mindes  om  Mesterens  fremragende  personlige  Indskud  i 
sin  Kunst,  faar  man  gennem  Meyns  Arbejder  et  Indbhk  i  det  høje  Stand- 

punkt,  Bygningskunsten  i  Almindelighed  stod  paa  herhjemme  i  Slut- 
ningen af  det  attende  Aarhundrede.  Den  Dygtighed,  der  udfolder  sig  i 
dem,  synes  nemlig  mere  at  være  Udslaget  af  en  i  fuldt  Maal  tilegnet 
fælles  Arkitekt-Kunnen  end  af  en  ejendommelig  Kunstnerpersonlighed. 

Med  de  øvrige  af  de  ovennævnte  Bygmestre  og  Bygninger  forholdt 
det  sig  paa  hgnende  Maade;  der  skal  derfor  ikke  gives  en  nærmere 
Karakteristik  af  dem.  Den  store  Dygtighed,  som  kendetegner  Periodens 
Bygmestre,  giver  sig  som  antydet  ikke  alene  Udslag  i  disse  Arbejder; 
mangfoldige  andre  Steder  ser  man  smukke  Vidnesbyrd  om  den.  Rundt 
om  i  Provinsbyerne  og  paa  Landet  blev  der  opført  talrige  Købmands-, 
Præste-,  Proprietær-  og  Bøndergaarde,  som  udmærke  sig  ved  deres 
strenge  Stil  og  beskedne  Udstyrelse.  Der  er  selv  over  hin  Tids  ringere 
Arbejder  en  Helhed  og  Ægthed,  som  er  sjælden  nu  om  Stunder,  hvor 
Arkitekterne  ikke  alene  mangle  den  Støtte,  et  fælles  Ideal  giver,  men 
hvor  den  enkelte  tilUge  ofte  er  blottet  for  et  bestemt  Skønhedsmaal  og 
yderligere  svækker  sig  ved  snart  at  arbejde  i  en,  snart  i  en  anden  Stil, 
benyttende  sig  af  Former  af  den  mest  forskelligartede  Oprindelse,  hen- 
tede snart  fra  den  romanske,  snart  fra  den  gotiske  Arkitektur,  snart  fra 
den  itahenske  Renæssance  og  fra  mangfoldige  andre  Kunstperioder. 

Det  er  dog  ikke  alene  set  i  Forhold  til  en  stor  Del  af  den  moderne 
Bygningskunst,  at  Ny-Klassicismens  hjemlige  Værker  staa  i  et  smukt 
Lys;  maalt  med  den  samtidige  evropæiske  Arkitektur  indtage  de  en 
meget  fremtrædende  Plads. 

I  Lighed  med  at  der  værnes  om  vort  Lands  gamle  historiske  Min- 
der, burde  der  drages  Omsorg  for  de  bedste  af  disse  Bygninger.  For 
hver,  der  rives  ned,  tilintetgøres  et  smukt  og  hæderfuldt  Blad  i  Dan- 
marks Kulturhistorie. 


JOHANNES  WIEDEWELT 

1731  -1802 


M Edens  Jardin  i  Harsdorff  fandt  en  fremragende  Arvtager,  som  kunde 
uddybe  de  Impulser,  han  havde  givet,  stillede  Forholdet  sig  helt  ander- 
ledes for  Salys  Vedkommende.  Wiedewelt,  der  forinden  Salys  Bort- 
rejse var  bleven  Landets  ledende  Billedhugger,  havde  ikke  nydt  godt  af 
dennes  Vejledning  og  var  desuden,  trods  sine  hæderlige  Teorier,  kun 
en  maadelig  Kunstner.  De  Egenskaber,  som  væsentligst  giver  Saly  Be- 
tydning, hans  Temperament  og  levende  Naturfølelse,  hans  fme  Kultur 
og  udmærkede  Form-  og  Stofbehandling,  savnes  næsten  fuldstændigt 
hos  Wiedewelt  og  erstattes  ikke  af  andre  vægtige  Evner. 

Af  Faderen,  der  var  Holmens  Billedhugger,  lærte  Wiedewelt  den 
haandværksmæssige  Del  af  sit  Fag,  medens  han  samtidig  søgte  Vejled- 
ning paa  det  ældre  Kunstakademi.  Allerede  1750,  omtrent  tre  Aar  før 
Saly  kom  til  København,  rejste  han  til  Paris,  hvor  han  navnlig  arbej- 
dede i  den  yngre  Coustous  Værksted.  Efter  et  fireaarigt  Ophold  drog 
han  til  Rom.  Her  traf  han  kort  efter  sin  Ankomst  Winckelmann,  Ny- 
Klassicismens  berømte  Talsmand,  for  hvis  Ideer  og  Teorier  han  hurtig 
blev  en  ivrig  Forkæmper. 

Da  Wiedewelt  fire  Aar  senere  vendte  tilbage  til  København,  var  han 
en  rutineret  Kunstner.  Straks  efter  Hjemkomsten  blev  der  lagt  stærkt 
Beslag  paa  hans  Arbejdskraft;  indtil  Begyndelsen  af  Halvfemserne  ud- 
foldede han  en  meget  omfattende  Virksomhed  og  vandt  almindelig  An- 
erkendelse. Men  Tiderne  skiftede.  Hans  Helbred  blev  nedbrudt ;  sam- 
tidig mistede  han  ved  forskellige  Uheld  sin  Formue;  hans  Modstands- 
kraft svækkedes,  og  i  Slutningen  af  1802  gjorde  han  selv  Ende  paa 
sine  Lidelser. 

Til  de  mest  karakteristiske  Eksempler  paa  Wiedewelts  Kunst  i  Ti- 
den nærmest  efter  hans  Hjemkomst  høre  ubetinget  den  lange  Række 
Statuer  og  dekorative  Arbejder,  som  han  i  Aarene  1760 — 69,  i  en  Alder 
af  29 — 38  Aar,  udførte  til  Fredensborg  Slotshave. 

Disse  Værkers  kunstneriske  Værdi  og  Stil  er  meget  forskellig.  Be- 
tragter man  Grupperne  i  Slotsalleen,  ses  det  let,  at  den  Rokoko-Maner, 
som  Wiedewelt  dels  var  opdragen  i  herhjemme  og  dels  havde  faaet  ud- 
viklet under  sit  Ophold  i  Frankrig,  trods  de  Winckelmannske  Teorier 
endnu  havde  stærk  Magt  over  ham.  Kompositionen  er  i  dem  alle  meget 
effektfuld,  Bevægelserne  ofte  stærkt  vredne  og  nærmest  anmassende. 
Det  er  Tableau-Optrin.  Paa  intet  Punkt  mærkes  et  personligt  Syn 
eller  et  ejendommehgt  Følelsesliv;  der  er  intet  Naturstudium,  der  er 
ingen  mere  indgaaende  Forstaaelse  af  Menneskeskikkelsen,  og  dertil 
kommer,  at  Figurerne  i  vore  Øjne  tage  sig  noget  ufrivilligt-komisk 
ud;  trods  de  bevægede  Situationer  have  de  et  Anstrøg  af  pedantisk 
Alvor  og  marionetagtig  Stivhed.  Et  Lyspunkt  er  Wiedewelts  umis- 
kendelige Evne  til  at  forme  en  afsluttet  Gruppe  og  til  at  faa  Figu- 
rerne til  at  virke  nogenlunde  rigtigt  i  Forholdene ,  alt  ganske  vist  paa 
en  grov  og  ydre  Maade.  Som  Prøve  paa  disse  Arbejder  kan  henvises  til 
den  her  afbildede  Gruppe  af  Persens  og  Andromeda.  Sammenlignet 
med  de  ældre  hjemlige  Billedhuggeres  Værker  —  med  Gerckens  og 
Sturmbergs  —  betegner  den  i  flere  Henseender  et  bestemt  Tilbageskridt; 
Humøret  er  forsvundet  og  Udførelsen  er  betydelig  ringere ;  den  bevidste 
Stræben  efter  klassisk  Simpelhed  har  ført  Kunstneren  ud  i  den  fladeste 
Almindelighed.  Det  bedste  ved  dette  og  de  tilsvarende  Arbejder  er 
Piedestalerne,  der  baade  ere  simple  og  smagfulde,  om  end  noget  ængste- 
lige i  Profilerne. 

I  andre  af  Fredensborg  Værkerne  kom  Wiedewelt  sit  antikke  Ideal 
en  Del  nærmere;  i  Danmark  og  Norge-Monumenterne  har  han  opnaaet 
noget  af  den  monumentale  Kraft,  som  savnes  i  de  førnævnte  Grupper; 
dog  er  ogsaa  disse  Arbejders  kunstneriske  Værd  ret  betinget;  deres  an- 
tikke Holdning  er  kun  paa  Overfladen ;  Ansigtsudtrykket  er  hos  begge 
de  ideale  Kvindeskikkelser  tomt,  og  for  Danmarks  Vedkommende  tillige 
noget  sødt.  Om  Formbehandlingen  gælder  noget  lignende.  Dertil  kom- 
mer, at  Drapperierne  mangle  Simpelhed;  det  dækkende  Stof  lægger  sig 
saa  tæt  over  Legemet,  at  dette  paa  en  meget  plump  Maade  skinner  igen- 
nem. Rokokoens  Frase  er  som  altid  i  hans  Kunst  Understrømmen. 
Figurerne  paa  Frederik  den  femtes  Monument  i  Roskilde  Domkirke  og 
»Troskaben«  paa  Frihedsstøtten  i  København  danne  ikke  Undtagelser 
fra  denne  Regel,  skønt  de  ligesom  Danmark-  og  Norge-Monumenterne 
høre  til  hans  betydeligste  Værker. 

Høyen  siger  om  nogle  af  Wiedewelts  Arbejder,  at  der  er  noget 
underligt  »møbelagtigt«     over  dem;  hvad  han  mener  dermed,  er  ikke 

længer  heil  forstaaeligt.  Men  dersom  det  har  været  hans  Hensigt  at  be- 
tegne, at  der  er  noget  fabriksagtigt  over  dem ,  at  de  mangle  Aand  og 
Lune,  saa  maa  man  give  ham  Ret. 

Aarsagen  til  Svaghederne  i  Wiedewelts  Kunst  maa  først  og  freni- 


Wiedewelt :  Perseus  og  Andromeda. 


mest  søges  i  hans  Brist  paa  kunstnerisk  Evne  ogVillie;  dog  vare  de  For- 
hold, hvorunder  han  arbejdede,  neppe  uden  Andel  i  det  mindre  heldige 
Resultat.  Der  blev  af  hans  Samtid  lagt  alt  for  urimeHgt  stærkt  Beslag 
paa  hans  Arbejdsevne.  For  Jardin  var  Wiedewelt,  i  Kraft  af  sin  betyde- 

lige  Opfindsomhed  og  Frugtbarhed  en  brugehg  Mand ,  som  han  i  stor 
Udstrækning  anvendte  ved  Udsmykningen  af  sine  Bygninger  og  Have- 
anlæg. Skønt  de  Opgaver,  Jardin  stillede  Wiedewelt,  vare  saa  talrige,  at 
de  alene  burde  have  optaget  ham,  afholdt  de  ham  dog  ikke  fra  samtidig 
at  modtage  den  overvældende  Mængde  Bestillinger,  der  strømmede  ind 
til  ham  fra  nær  og  fjern.  Det  blev  et  utrolig  stort  Antal  Arbejder,  han  fik 
tilendebragt  i  sine  Velmagtsdage  iAarene  1760— 88.  Alene  til  Marmorkir- 
ken lavede  han  smaa  Modeller  til  64  Statuer  og  29  Relieffer.  Til  Fredens- 
borg Slotshave  udførte  han  mindst  fire  store  Grupper,  8  Statuer,  17 
Vaser,  3  stærkt  dekorerede  Søjler,  4  pompøse  Trofæer  og  talrige  andre 
dekorative  Arrangementer;  til  Christiansborg  Slot  vidtløftige  Dekoratio- 
ner i  Riddersalen;  til  Lunden  ved  Jægerspris  over  70  Mindestøtter  for 
berømte  danske  og  norske  Mænd;  til  forskellige  Kirker,  Kapeller  og  Kir- 
kegaarde mindst  37  statelige  Gravmæler,  deriblandt  de  meget  omfattende 
over  Christian  VI,  Frederik  V,  Greve  og  Grevinde  Moltke.  Desuden  ud- 
førte han  talrige  Buster,  Portrætmedailloner,  Reheffer,  Mindestøtter  og 
omfattende  Dekorationer  ved  kongelige  Fester  og  Begravelser,  samt  en 
meget  betydelig  Række  Udkast  til  Medailler  m.  m.^^  Skønt  Wiedewelt 
ved  Udførelsen  af  disse  talrige  Arbejder  raadede  over  en  Stab  af  habile 
Hjælpere,  maa  han  dog  selv  have  været  for  beskæftiget  til,  at  Tankerne 
og  Ideerne  kunde  vokse  og  modnes  i  ham. 

Det  Præg  af  noget  ufuldbaarent,  som  er  typisk  forWiedewelts  Kunst, 
træder  mærkelig  nok  tydeligst  frem  i  det  for  Nutiden  mest  tiltalende  Af- 
snit af  den,  i  den  arkitektoniske  Del  af  hans  Monumenter  og  Mindes- 
mærker. Ses  disse  i  Belysning  af  vor  Tids  Arbejder  af  samme  Art,  maa 
man  ubetinget  beundre  dem;  sammenlignet  med  de  fleste  moderne 
Billedhuggeres  og  Arkitekters  Monumenter,  har  Wiedewelts  en  frem- 
trædende arkitektonisk  Fasthed  og  Helhed ;  i  Stedet  for  den  nu  bru- 
gelige snart  naturalistiske  og  snart  stiliserede  eller  rettere  forvredne 
naturalistiske  Udsmykning,  bæres  hans  Arbejder  af  en  dekorativ 
Følelse,  der  er  udsprungen  af  et  bestemt,  dengang  almindelig  an- 
erkendt, Skønhedsideal.  Men  vender  man  sig  fra  Nutiden  og  maaler 
med  den  strengere  Alen,  til  hvis  Anvendelse  HarsdorfFs  samtidige  Kunst 
berettiger,  svinder  Glansen  i  en  betænkelig  Grad;  Wiedewelts  Opbyg- 
ninger mangle  ikke  alene  den  Ynde  og  Følelse,  som  betegner  Harsdorffs 
Værker;  de  mangle  tillige  indre  Sammenhæng;  der  er  som  Regel  noget 
opstablet  over  dem. 

En  Analyse  af  et  af  hans  bedste  arkitektoniske  Monumenter,  det 
Carstensske  paa  Assistents  Kirkegaard,  viser  dette  tydeligt.  Som  Helhed 

virker  det  monumentalt;  men  dets  Søjle  og  Fodstykke  forbinde  sig  kun 
daarligt ;  Profilerne  ere  overalt  ret  tunge ;  de  mange  Spring  i  Fodstyk- 
kets Sideflader  gøre  ligesom  Gesimsens  Tandsnit,  med  dets  ulige  og  una- 
turligt brede  Tænder,  et  baade  kunstlet  og  uroligt  Indtryk;  ogsaa  Kapi- 


Wiedewelt :  Norge-Monumentet  i  Fredensborg  Slotshave. 


tælet  med  den  ovenover  liggende  firkantede  og  tagformet  afsluttede 
Plade  er  svagt ;  de  to  Led  passe  ikke  sammen ;  Kapitælet  er  forkrøblet, 
og  den  firkantede  Plade  vilde  med  sine  Gavle  have  været  bedre  paa 
Plads  som  Afslutning  paa  en  firkantet  Stele. 

Mod  talrige  andre  af  hans  Monumenter  og  Sarkofager  kan  der  frem- 

føres  lignende  Indvendinger;  en  Undtagelse  synes  de  pompøse  Posta- 
menter  til  Danmark-  og  Norge -Statuerne  i  Fredensborg  Slotshave  at 
danne;  der  er  her  en  Sammenhæng  i  Opbygningen  samt  en  Bredde  og 
en  Kraft  i  Udformningen,  som  ellers  ikke  findes  i  hans  Kunst;  men  det 
ligger  nær  at  formode,  at  disse  Fortrin  væsentligst  skyldes  Jardin.  I 
dennes  Haveanlæg  spille  de  en  saa  fremtrædende  Rolle,  at  han  neppe 
her  har  tilladt  Wiedewelt  at  handle  paa  egen  Haand. 

Under  sit  Samvær  i  Rom  med  Winckelmann  var  Wiedewelt,  som 
alt  antydet,  bleven  en  ivrig  Teoretiker.  Resultaterne  af  sine  Spekulatio- 
ner har  han  nedlagt  i  en  lille  Afhandling:  »Tanker  om  Smagen  udi 
Konsterne  i  Almindelighed«.  Skønt  den  vel  er  en  af  de  naiveste  Bøger, 
som  er  skreven  om  Kunst,  giver  den  gode  Vink  til  Forstaaelsen  af  For- 
fatteren og  hans  Tid. 

Den  »vatikanske  Apollon«  er  Skønhedsidealet,  der  prises  i  høje 
Toner:  »Alt  hvad  Natur,  Gejst  og  Konst  formaar  at  frembringe,  ligger 
der  for  Øjne  . . .  Hans  Ansigt  viiser  den  største  Alvorlighed  uden  Hevn, 
et  Legeme,  som  synes  at  leve  af  Gudernes  Føde ;  alt  er  i  Bevægelse 
og  dog  gelassen,  han  er  gaaendes,  men  synes  at  svæve.  Den  fiineste 
Punct  mellem  Fyr  og  Stillhed  regierer  udi  alle  Deele;  kort  sagt,  en 
Kierne  af  idealsk  Skiønhed.«  —  Han  søger  derefter  at  paavise,  at  Na- 
turens største  Fuldkommenhed  hurtigere  kan  læres  af  den  antikke 
Kunst  end  af  Naturen  selv;  den  udøvende  Kunstner  bør  derfor  bygge 
paa  Studiet  af  de  gamle  Mesterværker;  naar  han  først  i  dem  har  faaet 
en  Vejleder,  kan  han  senere  forske  Naturen,  hvad  der  vel  at  mærke 
ikke  maa  glemmes:  »Thi  den,  som  bestandigen  træder  ud  i  en  andens 
Fodspoer,  kommer  aldrig  foran«.  Næst  efter  Antikken  priser  han  Na- 
turen; men  der  er  Tilfælde,  hvor  man  ikke  kan  følge  den,  navnlig  gæl- 
der det  Fremstillingen  af  Kvindeskikkelser:  »thi  for  det  smukke  Kiøns 
Skabning  ere  de  klemmende  Klæde-Dragter  Lænker,  som  forknytte  Na- 
turens frie  Vækst«.  Idealet  er  her  »Den  mediciske  Venus  udi  Florens« ; 
i  den  finder  han:  »Et  Legeme,  som  Naturen  har  dannet  uden  Tvang, 
Kiønnet  udi  den  blomstrende  Alder,  Lethed  og  Slankhed  udi  alle  Lem- 
mer, den  kiærligste  Caractere,  de  kielneste  Bevægelser  og  det  smukke 
Kiøns  behageligste  og  ædleste  Geberder  fremskinne  her  i  en  gelassen 
Anstændighed,  yndigt  og  u-tvungen  Væsen.« 

Symboler  og  Allegorier  ere  selvfølgelig  uundværlige  i  det  Kunstens 
Sprog,  han  ønsker  talt,  og  den  græske  Mytologi  er  lige  saa  selvfølgelig 
den  vigtigste  Kilde ;  dog  tiltaler  Tanken  om  at  søge  Sindbilleder  i  den  * 

nordiske  Gudekreds  ham,  men  han  skriver:  »Jeg  begriber  den  Følge, 
at  Figurerne  blive  Grækiske  og  Navnene  Gothiske«. 

Vor  Slægt  deler  ikke  hin  Tids  stærke  Begejstring  for  den  belvederiske 
Apollon  og  den  medicæiske  Venus ;  dog  maa  det  erkendes,  at  der  hist 
og  her  bag  Wiedew^elts  Teorier  og  Ideer  findes  sunde  Tanker,  som  for- 
blev ledende  for  de  nærmest  følgende  Slægtleds  Billedhuggerkunst;  den 


W^iedewelt :  Det  Carsteiisske  Monument  paa  Assistents  Kirkegaard. 


langt  overvejende  Del  af  dem  have  dog  kun  Værd  som  historiske  Kuriosa. 
Som  Prøve  paa  de  almindelige  Sandheder,  han  indflettede  i  sin  Tekst, 
kan  anføres  følgende:  »Det  var  ikke  Minervæ  Ugle,  men  en  Himmelsk 
Ild,  som  gjorde  Prometheus  til  Skabere«. 

Selv  havde  Wiedewelt  kun  faaet  liden  Andel  i  denne  himmelske  Ild. 
Men  er  end  hans  Arbejders  Kunstværd  minimal,  benægtes  kan  det  ikke, 
at  han  har  været  med  til  at  oparbejde  en  betydelig  Respekt  for  Billed- 
huggerkunstens selvstændige  Betydning ,  og  at  han  samtidig  har  ud- 
dybet dens  arkitektoniske  Holdning.  Under  Skildringen  af  Harsdorffs 
Virksomhed  er  det  allerede  fremhævet,  i  hvilken  Grad  det  første  var 

Tilfældet.  Gennem  hans  Reliefkunst  giver  hans  arkitektonisk,  dekora- 
tive Følelse  sig  det  vægtigste  Udslag.  Han  er  helt  kommen  bort  fra 
det  maleriske  Apparat,  Landskaberne,  Skyerne  og  den  perspektiviske 
Fremstilling,  som  hos  hans  Forgængere  ødelagde  Billedfladen;  Figu- 
rerne ere  trukne  frem  paa  samme  Plan,  og  de  faa  tilsyneladende,  samti- 
dig med  at  de  fylde  og  følge  Fladen,  Lov  at  udfolde  sig  frit ;  teknisk  set  har 
han  virkelig  faaet  Tag  i  sit  antikke  Forbillede.  Der  kan  nævnes  mange 
Eksempler  derpaa;  et  af  de  bedste  er  hans  Apostel-Relief  paa  Harsdorffs 
Prædikestol  i  Vor  Frelsers  Kirke. 

Hos  en  Billedhugger,  der  i  den  Grad  som  Wiedewelt  baade  var  over- 
bebyrdet med  Arbejde  og  desuden  udpræget  Teoretiker,  kan  man  ikke 
vente  at  finde  en  nøjere  Forstaaelse  af  Samtiden.  De  Gange,  han  har 
forsøgt  at  skildre  den,  er  Resultatet  heller  ikke  blevet  opbyggeligt.  I  et 
enkelt  Tilfælde,  ved  den  store  Marmor-Sarkofag ,  han  udførte  til  Hol- 
bergs Grav  i  Sorø  Kirke,  virker  det  endog  helt  barokt;  paa  dens  For- 
side har  han  anbragt  Holbergs  Portræt,  en  smagløs  Idé,  der  er  bleven 
yderlig  anmassende  ved,  at  Holberg  er  fremstillet  uden  Paryk,  med  kort- 
klippet, naturligt  Haar;  Udviklingen  er  paa  en  Maade  foregrebet,  men 
Resultatet  er  blevet  altfor  overraskende,  selv  for  Eftertiden. 

Wiedewelt  tegnede,  af  en  Billedhugger  at  være,  ualmindelig  meget, 
og  synes  at  have  haft  særlig  Mod  paa  at  illustrere  Bøger.  Med  Holbergs 
»Peder  Paars«  og  Ewalds  »Baldurs  Død«  har  han  været  i  Kast.  Illustra- 
tionerne til  den  første  bleve  stukne  af  Clemens  og  benyttede  i  Udgaven 
af  1772;  de  afgive  mere  end  noget  af  hans  Skulpturarbejder  et  utvety- 
digt og  sørgeligt  Vidnesbyrd  om,  hvor  fjernt  han  i  sin  Kunst  stod  det 
virkelige  Liv,  Medens  Holberg  i  Heltedigtet  satiriserer  over  Tidens  græ- 
ske og  latinske  Kateder-Lærdom  og  skæmtede  over  Odysseen ,  idet 
han  ser  den  i  Samtidens  Belysning,  gaar  Wiedewelt  den  modsatte  Vej 
og  søger  at  drage  Peder  Paars  op  i  Stuelærdommens  trykkende  og  højst 
alvorsfulde  Atmosfære.  Selve  Udførelsen  af  de  enkelte  Illustrationer  er 
desuden  ringe.  Stregen  er  aandløs  og  usikker.  At  flere  af  dem,  rent  bog- 
ligt set,  virke  nogenlunde  heldigt  sammen  med  Tekstens  Tryk  skyldes 
den  unge  Clemens'  smukke  Udførelse  af  Kobberstikkene. 

Gennemblader  man  den  store  Samling  af  Wiedewelts  Tegninger,  som 
ejes  af  Akademiets  Bibliotek,  bliver  man  slaaet  af  hans  Rastløshed,  me- 
dens man  næsten  forfærdes  over  den  Løshed  og  Flovhed ,  som  præger 
Hovedmassen  af  dem.  I  en  ganske  særlig  Grad  gælder  det  hans  Frem- 
stillinger af  Mandsskikkelser,  der  her.  som  overhovedet  i  hans  Kunst, 
betegnende  nok,  indtager  en  meget  underordnet  Plads.  De  ere  saa  paa- 

faldende  umandige;  Fødderne  og  Hænderne  ere  for  smaa;  ingen  Del 
af  Muskulaturen  eller  Benbygningen  er  normalt  kraftigt  udviklet;  alt  er 
oppustet,  blødt  og  hensvømmende.  I  et  Par  Fremstillinger  af  Kvinder 
og  Børn  kan  man  finde  en  vis  Ynde  og  Lethed,  vel  sagtens  Reminiscen- 
ser fra  hans  Studietid  i  Frankrig.  Sammen  med  en  enkelt  Portræt-Teg- 
ning, Herren  med  Allongeparykken,  bære  de  et  Vidnesbyrd,  rigtignok 
kun  et  svagt,  om  at  han  havde  Evner,  som  han  ikke  f\k  Tid  og  Lejlig- 
hed til  at  udvikle.  Som  Helhed  er  atter  her  hans  arkitektoniske  Udkast 
mest  fængslende;  det  bedste  Resultat  har  han  naaet,  hvor  Opgaven  var 
mindst.  I  nogle  Udkast  til  Temaskiner  har  han,  som  i  det  nedenfor  gen- 
givne, med  en  overraskende  sikker  Smag  benyttet  sine  klassiske  Motiver. 

Skønt  Wiedewelt  ubetinget  tog  Parti  for  den  nye  Tid,  og  skønt  han  i 
Ord  og  Gerning  stræbte  at  være  dens  Talsmand,  har  han  kun  haft 
liden  Betydning  for  Kunstudviklingen  herhjemme.  Det  var  Overfladen, 
Moden,  han  stod  i  Forhold  til.  Det  Nye  var  ikke  genfødt  i  ham ;  han 
fulgte  i  Kølvandet  af  en  almindehg  europæisk  Strømning,  og  ydede 
intet  Bidrag  til  at  uddybe  den.  Han  udviklede  hverken  som  Harsdorff 
eller  Abildgaard  en  betydelig  Energi  i  Arbejdet  paa  at  naa  det  bedste. 
Han  havde  heller  ingen  Indflydelse  paa  Ungdommen.  Betegnende  nok 
har  Thorvaldsen  intet  lært  af  ham,  ikke  engang  paa  RehefFets  Omraade, 
hvor  Thorvaldsens  Arbejder  før  Afrejsen  til  Italien  vel  i  formel,  men 
absolut  ikke  i  kunstnerisk  Henseende  vare  betydelig  ringere  end 
Wiedewelts. 


BILLEDHUGGERE  FRA  OVERGANGSTIDEN 


Det  Slægtled  af  Billedhuggere,  som  udgik  fra  Akademiet  i  de  nærme- 
ste Aar  efter  at  Saly  havde  overtaget  dets  Ledelse,  er  umiskendeligt 
præget  af  hans  Gerning.  Men  ved  Siden  af  denne  Paavirkning  gør  Ti- 
dens klassiske  Bestræbelser  sig  stærkt  gældende  hos  flere  af  disse  Kunst- 
nere. Blandt  dem,  som  dette  sidste  særlig  er  Tilfældet  med,  ere  Stanley 
og  Weidenhaupt  de  betydeligste.  Ligesom  Wiedewelt  toge  de  i  en  frem- 
trædende Del  af  deres  Gerning  Antikken  til  Forbillede. 

Af  C.  F.  Stanleys  (1738 — 1813)  Arbejder  ere  Dronning  Louises  Sar- 
kofag i  Frederik  den  femtes  Kapel  i  Roskilde  ogGrevThotts  i  Sorø  Kirke 
blandt  de  mest  bekendte.  Medens  Stilen  og  Formbehandlingen  i  disse 
Gravmæler  ikke  hæver  sig  over  Wiedewelts,  saa  er  der  i  de  Relieffer,  der 
smykke  Forsiderne,  en  Understrøm  af  Gemyt  og  Varme,  som  ikke  findes 
i  noget  af  dennes  Værker.  Dette  staar  maaske  i  Forbindelse  med,  at  Stan- 
ley ligesom  Saly  havde  Trang  til  at  faa  Tag  i  Virkeligheden.  Selv  om 
Moden  og  Tidens  konventionelle  Fordringer  kunde  lægge  ham  Hin- 
dringer i  Vejen,  som  han  ikke  helt  formaaede  at  overvinde,  saa  mær- 
kes der  dog  næsten  altid  i  hans  Kunst  et  forfriskende  Pust  af  Glæde 
over  Livet.  I  hans  Buster  af  Enkedronning  Juliane  Marie  og  af  Johan- 
nes Ewald  er  det  meget  fremtrædende. 

Den  Førstnævnte,  som  udført  i  Porcellæn  findes  paa  Rosenborg*^, 
udmærker  sig  ved  en  troværdig  Karakteristik;  der  er  noget  lyst  og  frej- 
digt over  Dronningens  Aasyn ;  Udtrykket  er  paa  en  Gang  naturligt  selv- 
følende og  majestætisk.  Stanley  har  langt  mere  indgaaende  end  det  var 
Coutume  gjort  Rede  for  sin  højtstaaende  Klients  mangesidige  Personlig- 
hed. Ogsaa  Detaillerne  ere  behandlede  med  stor  Omhu;  Formstudiet 
er  grundigt,  den  pompøse  Haarsætning  og  den  pragtfulde  Dragt  med 
dens  KnipHnger  og  Folder  er  gengivet  med  største  Nøjagtighed. 

Busten  af  Johannes  Ewald  af  hvilken  Walkendorffs  Kollegium 
ejer  det  bedste  nu  eksisterende  Eksemplar,  en  desværre  meget  ødelagt 
Afstøbning,  er  modelleret  i  1784,  tre  Aar  efter  Digterens  Død.  Skønt  den 

saaledes  maa  være  bygget  paa  Erindringer,  Studier  og  andre  Portrætter, 
vidner  den  om ,  at  Kunstneren  har  kendt  og  tillige  forstaaet  Ewald  i 
hans  Affældighed;  den  giver  et  stilfærdigt  og  sjælfuldt  Billede  af  ham; 
helt  har  Stanley  dog  ikke  her  undgaaet  at  lade  sig  paavirke  af  Tidens 
Mode;  de  overnaturligt  store  Øjne  virke  ikke  helt  tilforladeligt. 

I  en  tredie  Buste,  som  Stanley  omtrent  samtidig  modellerede  af  Arve- 


C.  F.  Stanley  :  Dronning  Juliane  Marie. 


prins  Frederik,  og  som  i  Porcellæn  ejes  af  Rosenborg,  har  hans  kunstneri- 
ske Frihed  været  mere  begrænset.  Stilen  er  ret  officiel.  Den  spinkle  Prins 
er  set  i  Belysning  af  en  romersk  Imperator;  men  trods  Brynjen  og  den 
knejsende  Holdning  er  det  ikke  lykkedes  at  gøre  Virkningen  martialsk. 
Stanley  har  ikke  kunnet  fornægte  sin  Natur,  han  har  paa  tværs  af  den  til- 
sigtede Herodyrkelse  givet  en  ligefrem  Skildring  af  Prinsens  ungdom- 
melige og  uberørte  Ansigtstræk.  Der  er  noget  inkonsekvent  over  Arbej- 

det. Den  gamle  og  den  nye  Tid  have  øvet  deres  modstridende  Ind- 
flydelse ;  men  over  den  nye  Tids  Bidrag  er  der  saa  megen  Friskhed  og 
Ynde,  at  man  ikke  kan  andet  end  glæde  sig  over  den  Forstyrrelse,  som 
det  har  bragt. 

Af  Andreas  Weidenhaupt  (1738 — 1805),  den  anden  af  de  to  oven- 
nævnte Billedhuggere,  er  det  kun  faa  Arbejder,  som  endnu  ere  kendte;  til 
Gengæld  er  et  af  Tidens  betydeligste,  Statuen  af  »Jorddyrkningsfliden« 
paa  Frihedsstøtten,  udført  af  ham.  Skønt  den  er  en  Del  forvitret,  er  det 
dog  aabenbart,  at  den  ejer  en  Strenghed  i  Holdningen,  som  sætter  den 
i  Klasse  med  god  Kunst.  Draperiet  er  vel  noget  tomt,  men  det  er  stort 
anlagt  og  lader  ikke,  som  ved  Wiedewelts  Figurer,  det  nøgne  Legeme 
paa  en  leflende  Maade  skinne  igennem. 

I  Forbindelse  med  disse  Kunstnere  burde  maaske  den  noget  yngre 
Nicolai  Dajon  (1748 — 1823)  nævnes.  Han  har  udført  Statuerne  af  Tapper- 
heden og  Fædrelandskærligheden  paa  Frihedsstøtten ;  men  da  han  al- 
drig hævede  sig  over  Wiedewelt  og  aldrig  ydede  et  personligt  Indskud 
i  sin  Kunst,  har  han  ingen  Betydning  for  Udviklingen. 

*  * 
* 

Medens  der,  rent  kunstnerisk  set,  med  en  enkelt  Undtagelse,  ikke 
knytter  sig  synderlig  Interesse  til  de  Billedhuggerarbejder,  som  Antik- 
kens nye  Forkæmpere  skabte  med  den  som  Ledestjerne,  forholder  det 
sig  paa  en  ganske  anden  Maade  med  dem,  som  præges  af  Tidens  stærke, 
men  undertrykte  Natursans. 

Dette  mærkes  i  Stanleys  Portrætbuster.  Endnu  klarere  gør  det  sig 
gældende  i  Hartman  Beekens  (1743— 81)  Arbejder.  I  godt  saavel  som 
i  daarligt  var  han  Elev  af  Saly.  Rigtignok  viser  hans  bekendteste  Ar- 
bejde, Busten  af  Frederik  den  femte  i  botanisk  Haves  Drivhus,  særlig 
de  mindre  heldige  Sider  af  Mesterens  Paavirkning.  Det  er  officiel  Kunst, 
der  mest  vækker  Interesse  ved  sin  store  Overlegenhed,  men  som  ellers 
er  blottet  for  forfriskende  Elementer. 

Beekens  Buste  i  Folkemuseet  af  Johannes  Ewald  er  et  meget  væg- 
tigere Arbejde.  Ewald  er  her  skildret  i  sin  fulde  Kraft.  Hans  Træk  ere 
energiske,  man  føler,  at  det  er  en  Mand  med  stærke  —  næsten  vold- 
somme Lidenskaber;  man  forstaar,  at  han  kunde  rives  hen  af  Elskov, 
af  Lyst  til  Eventyr  og  af  en  til  Tider  ubændig  Trang  til  Svir  og  Sværm. 
Formbehandlingen  er  klar  og  kraftig.  Udtrykket  lyst  og  inspireret ;  kun 
i  Sejrssmilet  om  Munden  er  der  en  Mindelse  om  det  konventionelle. 

Det  betydeligste  Arbejde,  som  er  bevaret  af  Beeken,  er  Kunstmuseets 
lille  Gruppe  af  Syndefaldet.  Den  blev  udført  for  den  kongelige  Porcel- 
lænsfabrik.  Dens  Komposition  er  monumental,  dens  Holdning  smuk, 
og  som  Helhed  aabenbarer  den  et  sundt  Blik  paa  Naturen;  dog  er  Gen- 
givelsen af  Muskulaturen  noget  overdreven,  og  Adams  Hoved,  Hænder 


Hartman  Beeken :  Syndefaldet. 

Og  Fødder  ere  lovlig  smaa.  Beeken  har  her,  ligesom  Saly  i  sine  bedste 
Arbejder,  nøje  gennemtænkt  og  levet  sig  ind  i  sin  Opgave.  Det  dra- 
matiske i  Situationen  klinger  yderst  stilfærdigt,  men  meget  indtræn- 
gende igennem.  Evas  Blik  er  indadvendt ;  halvt  ubevidst  holder  baade 
hun  og  Adam  om  det  skæbnesvangre  Æble;  der  er  Sjælekamp;  men 
Resultatet  er  givet ;  de  to  Menneskers  Skæbne  er  beseglet. 

En  ikke  uinteressant  Egenskab  ved  denne  Gruppe  er  dens  Slægtskab 
med  Thorvaldsens  første  Kunst;  de  samme  Mangler  og  Fortrin  findes 
der  som  her.  Beeken  døde  for  tidhgt,  til  at  Indflydelsen  kan  have 
været  direkte.  Forbindelsesleddet  var  vel  Abildgaard ;  ogsaa  i  hans  Fi- 
gurkunst findes  flere  af  de  samme  Ejendommeligheder. 

Ved  Siden  af  sin  øvrige  Virksomhed  har  Beeken  udført  en  Del  Por- 
trættegninger og  smaa  Medailloner.  Kunstmuseet  ejer  en,  der  forestiller 
Arveprins  Frederik;  den  er  smuk,  naturlig  og  elegant,  om  end  noget 
svag  i  selve  Reliefbehandlingen. 

Skønt  Beeken  var  den  mest  ligefremme  og  naturbegejstrede  af  Da- 
tidens Billedhuggere,  skyldes  det  største  Indskud  i  den  naturalistiske 
Retning  dog  ikke  ham,  men  Johan  Gotfred  Grund  (1733—96),  der  har 
udført  de  bekendte  store  Sandstensfigurer  til  Normandsdalen  i  Fre- 
densborg Slotspark.  Lige  fra  deres  Fremkomst  have  de  faaet  Prædikatet 
»maadelige«,  og  til  Tider  har  den  kunstneriske  Dom  over  dem  endog 
formet  sig  endnu  skarpere;  men  trods  alt  have  de  dog  stadig  nydt  en 
vis  Popularitet,  og  man  maa  give  Høyen  Ret,  naar  han  omfattede  dem 
med  en  Del  Interesse  og  i  dem  saa  det  første  Udslag  af  den  nationale 
Kunst,  som  han  med  saa  megen  Længsel  spejdede  efter.  Deres  Svaghe- 
der ere  unægtelig  mangfoldige.  Fremstillingen  af  Menneskeskikkelsen  er 
gennemgaaende  uden  Aand  og  Forstaaelse,  og  Udførelsen  plump.  Men 
til  deres  Forsvar  kan  anføres,  at  Figurernes  Stillinger  i  flere  Tilfælde 
ere  valgte  med  god  Følelse  for,  hvad  den  dekorative  Helhedsvirkning 
krævede,  at  de  gennemgaaende  give  et  troværdigt  Billede  af  de  forskel- 
lige Nationaldragter,  og  at  der  mellem  alle  de  mange  forfejlede  findes 
nogle  faa,  som  vise  en  naiv,  klar,  ja  næsten  sjælfuld  Opfattelse  af  Op- 
gaven. Til  de  bedste  hører  den  færøiske  Soldaterkone,  som  bringer  Mad 
til  Vagten.  Hendes  Holdning  er  rigtignok  meget  stiv,  og  det  samme  gæl- 
der Ansigtstrækkene ;  men  der  er  et  Grundlag  af  gode  Iagttagelser  og 
desuden  en  ikke  ringe  Bredde  i  Formbehandlingen.  Med  »en  Malcke- 
kone  fra  Suderøen«  forholder  det  sig  paa  lignende  Maade.  Ogsaa  her 
bliver  man  overrasket  af  den  Ligefremhed ,  hvormed  de  individuelle 
Ejendommeligheder  er  gengivet.  Og  i  Bruden  fra  »Eiland  Færoe  paa 
Strømmoe«  er  der  en  statuarisk  Kraft,  som  synes  at  bunde  i  en  oprigtig 
Beundring  for  Modellen. 

Hvor  langt  Kunstneren  i  det  hele  er  fra  det  konventionelle,  mærkes 
tydeligst  ved,  at  han  i  en  enkelt  Figur,  »en  Kone,  som  gaar  til  Bryllup«, 
har  fulgt  Modens  Krav;  den  skiller  sig  skarpt  ud  fra  de  andre,  men  da 
dens  Størrelse  og  Proportioner  ere  de  samme  som  de  øvrige  Figurers, 

og  da  den  staar  opstillet  temmelig  afsides,  gør  den  intet  Brud  paa 
Harmonien. 

Denne  Figurrække  er  paa  sin  Vis  noget  enestaaende ;  intet  andet  Sted 


Grund  ;  Færøisk  Soldaterkone.  Normansdalen  i  Fredensborg. 


i  Verden  findes  der  et  Sidestykke.  Det  ligger  derfor  nær  at  spørge,  om 
den  er  et  Udslag  af  noget  ejendommeligt  dansk? 

Da  Grund  var  tysk  afFødsel  og  Opdragelse  kan  dette  danske  jo  ikke  sø- 
ges i,  at  det  var  ham,  som  udførte  dem.  Bestillingens  Udspring  peger  der 

imod  i  den  antydede  Retning.  I  sin  Fortale  til  Afbildningerne  af  Normans- 
dalens  Figurer^^  skriver  Grund:  »Kong  Frederik  den  femte  havde  ikke 
alene  selvgjort  Anlæget  dertil  og  beskuet  Arbejdet,  hvorledes  det  dagligen 
fremmedes,  men  han  fandt  endog  saa  megen  Behag  deri,  at  det  vilde 
have  bleven  bragt  til  en  langt  større  Fuldkommenhed,  om  det  havde  be- 
haget Gud  længere  at  spare  Ham  for  et  elsket  Folk. «  Desuden  er  der  mange 
Vidnesbyrd  om,  at  der  herhjemme  var  en  stærk  Trang  til  Virkeligheds- 
skildring. For  Litteraturens  Vedkommende  behøver  man  kun  at  pege 
paa  Holberg.  Paa  Kunstens  Omraade  ere  de  store  Relieffer  i  Loftet  i 
Riddersalen  paa  Rosenborg  særlig  betegnende.  De  ere  udførte  i  Aarene 
1706  og  1707  i  en  Tid,  hvor  pompøse  Allegorier  vare  dominerende,  og 
de  give  jævne  Skildringer  af  danske  Bønder,  Soldater  og  Matroser.  Det 
er  ogsaa  værd  at  erindre,  at  da  Porcellænsfabriken  var  kommen  rigtig 
i  Gang,  blev  Flora  danica  Stellet  med  dets  enestaaende  virkelighedstro 
Skildringer  af  Landets  Flora,  dens  store  Glansnummer.  Og  endelig  var 
der,  hvad  der  har  Betydning  i  denne  Forbindelse,  i  de  politiske  Kredse 
en  sund  og  praktisk  Interesse  for  Livet  paa  Landet;  en  Interesse,  som 
bundede  langt  dybere  end  det  almindelige  europæiske  Sværmeri  for  den 
landlige  Idyl  og  for  Hyrdeliv;  en  Interesse,  som  ikke  at  forglemme  lidt 
senere  gav  sig  Udslag  i  de  for  Danmark  ejendommelige  og  hæderfulde 
Landboreformer. 

Skønt  den  naturalistiske  Retning  saaledes  utvivlsomt  har  haft  dybe 
Rødder  i  Nationen,  fik  den  paa  Billedhuggerkunstens  Omraade  dog 
ikke  sat  sig  andre  store  Mindesmærker  end  Figurerne  i  Normandsda- 
len.  I  to  af  dens  mere  beskedne  Sidegrene,  i  Porcellænsindustriens 
Smaafigurer  og  i  Medaillekunsten,  kom  den  derimod  til  at  udfolde  sig 
ret  fyldigt. 

I  Lighed  med  sine  europæiske  Kolleger  lagde  den  kongelige  Porcel- 
lænsfabrik  stor  Vægt  paa  at  udsende  Figurer  og  Grupper.  Den  Kunst, 
som  herved  skabtes,  var  en  udpræget  Salonkunst.  Dens  Arbejder  søgte 
deres  Hjemsted  i  det  elegante  Selskab;  de  satte  ikke  Problemer  under 
Debat,  de  gik  ikke  til  Bunds  i  Fænomenerne,  men  de  bragte  ofte  et 
yndefuldt,  farverigt  om  end  flygtigt  Bud  fra  det  virkeHge  Liv. 

Af  den  brogede  Emnekreds,  der  behandledes  i  disse  Arbejder  faar 
man  et  levende  Indtryk  gennem  Fabrikkens  gamle  Modelkatalog.  Der 
er:  Europa  med  Tyr,  Asien  med  Dromedar,  Afrika  med  Løve,  Amerika 
med  Alligator,  samt  flere  andre  Europaer,  Asiaer,  Afrikaer  og  Amerikaer ; 
der  er  Persere,  Tyrker  og  spanske  Riddere;  der  er  Sommergrupper  og 
Høstgrupper,  Aarstider  og  Elementer;  der  er  Zeus,  Apollon,  Venus  og 


—  95  — 

en  Mængde  andre  Guder  og  Gudinder ;  der  er  store  heroiske  Grupper 
og  der  er  mindre  heroiske  Grupper;  der  er  Kavallerer  og  Damer;  der 
er  danske  og  norske  Bønder  og  Matroser,  Landsoldater  og  Piger;  der 
er  Sorg  og  Venskab;  der  er  »Liebe  zum  Vaterland«,  der  er  Østersøen 


Fløjtespilleren. 


Og  Nordsøen,  Havnymfer  og  Havdrenge  og  mangfoldige  andre,  mere 
eller  mindre  kunstige  Skabninger. 

Som  Regel  ere  disse  Figurer  meget  fornøjelige,  men  uden  egentligt 
kunstnerisk  Værd.  Der  er  dog  ikke  faa  hæderlige  Undtagelser;  foruden 
den  ganske  dygtige,  af  Claus  Tvede  efter  Ludovico  Grossi  udførte  Por- 
trætstatuette af  Arveprins  Frederik,  er  der  mange  smukke  Grupper  med 
Skildringer  efter  Naturen  og  det  daglige  Liv.  Blandt  de  bedste  bør  næv- 
nes Bjørnen  og  Hundene,  den  galopperende  Husar,  det  elskende  Par, 

Fløjtespilleren,  Danserinden  og  Damen  ved  Thebordet.  Der  er  den 
friskeste  Ynde  over  disse  Arbejder;  Virkeligheden  er  omfattet  med  Aand 
og  Troskab,  og  der  er  en  sikker  Forstaaelse  af  den  Elegance,  der  kan 
udfolde  sig  i  et  velskolet  Menneskes  hele  Væsen.  Smukt  træder  det  frem 
hos  den  unge  Dame,  der  sidder  ved  Thebordet  og  mader  sin  Skøde- 
hund, og  ikke  mindre  friskt  og  levende  gør  det  sig  gældende  hos  Dan- 
serinden, denne  »Let  paa  Taa«,  som  svæver  frem  i  en  yndefuld  Menuet, 
men  allermest  viser  det  sig  maaske  hos  den  unge  Mand,  som  ivrigt  op- 
taget af  sit  Fløjtespil  bøjer  sig  frem  over  sine  Noder.  Hvem  der  har  ud- 
ført disse  Figurer,  ved  man  desværre  ikke.  Der  er  gættet  paa  Fabrikkens 
første  Modelmester  Luplau,  men  det  er  endnu  ikke  bevist,  at  denne 
Gætning  er  rigtig 

Men  hvorom  alting  er,  af  de  mange  selvstændige  og  smukt  malede 
Grupper,  som  udgik  fra  Porcellænsfabrikken  synes  ingen  at  overgaa 
de  bedste  af  de  ovenfor  nævnte;  om  nogle  dekorative  Figurer  kan 
dette  derimod  siges.  Paa  en  af  Vaserne  i  Rosenborgsamlingen  er  der 
anbragt  et  Par  Havfruer;  de  ere  modellerede  med  en  næsten  vidunder- 
lig Spænstighed  og  Kraft ;  de  virke  som  et  Pust  fra  selve  den  friske  Sø. 
Ogsaa  om  Figurerne  paa  den  anden  Vase,  der  ligeledes  fmdes  paa  Ro- 
senborg gælder  noget  lignende.  Et  Par  Genier  med  lange  Basuner,  skønne 
Tjenerinder  hos  Fama,  kaste  her  Glans  over  Værket. 

Disse  Arbejder  præges  ligesom  Stanleys  og  Beekens  af  den  ogsaa 
for  Saly  saa  karakteristiske  Blanding  af  Naturbegejstring  og  Beundring 
for  Antikken.  Figurerne  bæres  af  en  varm  Naturfølelse,  medens  Vaser- 
nes Form  er  dannet  efter  klassiske  Forbilleder.  Tiden  sværmede  for 
begge,  og  skønt  den  manglede  Evne  til  at  sammensmelte  dem  til  en  En- 
bed,  tbrslod  den  dog  i  Kraft  af  sine  Traditioner  at  undgaa  del  dis- 
harmoniske. 

I  Medaillekunsten ,  det  andet  af  Billedhuggerkunstens  ovennævnte 
Sideskud,  gør  det  samme  ejendommelige  Snilde  sig  stærkt  gældende. 
Det  er  saa  meget  mere  karakteristisk  for  Tiden,  som  der  ellers  er  en 
dyb  Forskel  mellem  disse  to  Kunstformer.  Medens  Porcellænskunsten 
er  et  Øjeblikkets  Barn,  der  ^il  det  glade  og  festlige,  og  hvis  skrøbelige 
Stof  afskærer  den  fra  Opgaver,  som  ere  anlagte  paa  at  bringe  Bud  til 
fjerne  Slægter,  er  det  Medaillekunstens  Maal  at  bevare  Mindet  om  Per- 
soner eller  Begivenheder.  Indenfor  sin  snævre  Ramme  er  den  en  ud- 
præget Monumentkunst. 

Skønt  det  stærkt  pulserende  Liv,  som  i  saa  mange  Henseender  er 
karakteristisk  for  Tiden ,  gav  sig  Udslag  i  Prægningen  af  mange  nye 

Medailler  og  Mønter,  saa  var  der  dog  blandt  de  ikke  helt  faa  Medaillø- 
rer,  som  virkede  herhjemme  i  sidste  Halvdel  af  det  18de  Aarhundrede 
kun  en,  nemlig  Daniel  Jensen  Adzer  (1731 — 1808),  som  var  fremragende 
dygtig  i  sit  Fag. 

Averserne  til  hans  Medailler  er  det,  som  giver  hans  Arbejder  Værd; 


Porcellænsvase  med  Havfruer. 


i  dem  viser  han  sig  som  en  fin  og  nænsom  Menneskeskildrer.  Ved  Re- 
versernes Udsmykning  hæver  han  sig  sjældent  over  det  nette;  i  deres 
allegoriske  Fremstillinger  gør  Klassicismen  sig  paa  en  lidet  fyldest- 
gørende Maade  gældende. 

Til  Adzers  bedste  Arbejder  hører  Medaillen  i  Anledning  af  Indføds- 
rettens Bekendtgørelse  i  1776.  Paa  Forsiden  er  Christian  den  syvendes 

Brystbillede  anbragt.  Det  er  et  sjælfuldt  Portræt.  Formgivningen  er  fast 
og  Konturerne  rene.  Kunstneren  maa  have  været  begejstret  for  Kongens 
ejendommelige  Skønhed;  Fremstillingen  er  umiddelbar,  naturlig  og 
smuk.  Ogsaa  i  den  Medaille,  som  Kunstakademiet  i  1774  lod  slaa  til 


D.J.  Adzer:  Indfødsrettens  Bekendtgørelse  1776. 


D.  J.  Adzer":  Baron  A.  G.  Wedell. 


Arveprins  Frederiks  Ære,  viser  Adzer  sig  fra  sin  bedste  Side,  Selvfølge- 
lig er  det  Prinsens  Brystbillede,  som  fanger  Interessen.  Udførelsen  er 
overlegen  og  Karakteristiken  træffende.  Som  et  af  Adzers  yndefuldeste 
Arbejder  bør  til  Slut  nævnes  Medaillen  til  Minde  om  Baron  A.  G.  We- 
dell. Den  unge  Mands  fine  Træk  ere  gengivne  med  en  hjertevindende 
Elskværdighed,  og  som  alle  disse  Arbejder  er  den  behandlet  med  over- 
legen Sikkerhed. 

*  * 
* 

Hvis  man,  til  Afslutning  paa  Karakteristikken  af  de  her  omhand- 
lede Billedhuggeres  Kunst  søger  at  sammenfatte  de  ejendommeligste 
Træk,  bliver  Emancipationen  fra  Arkitekturen  et  af  de  mest  betyd- 
ningsfulde. I  flere  af  Wiedewelts,  Beekens,  Stanleys  og  Grunds  Arbej- 
der mærkes  en  ikke  ringe  Selvstændighed;  rent  bortset  fra  deres  kunst- 
neriske Værd  kræve  de  Opmærksomhed  ved  deres  Anlæg;  de  ere  ikke 
skabte  som  Led  i  en  arkitektonisk  Opbygning.  Men  undersøger  man 
nærmere  denne  Selvstændigheds  Væsen,  viser  det  sig,  at  den  som  Regel 
har  et  mere  teoretisk  end  personligt  Grundlag.  Det  er  i  en  overvejende 
Grad  de  antikke  Forbilleder,  som  stimulere  Billedhuggerne  til  at  forme 
deres  Arbejder  som  afsluttede  Helheder  og  til  at  fordre  dem  respekterede 
som  saadanne;  det  er  rent  undtagelsesvis  og  kun  i  mindre  Arbejder,  at 
man  mærker  et  udpræget  personligt  Følelsesliv,  som  sprænger  alle  hæm- 
mende Baand.  Dette  Forhold  staar  i  nøje  Forbindelse  med,  at  det  var 
Teoretikeren  Wiedewelt,  som  kom  til  at  karakterisere  Perioden;  Saly 
og  hans  mere  personlige  Kunstsyn  blev  til  en  vis  Grad  sat  i  Skygge  af 
den  overvældende  Mængde  Arbejder,  der  udgik  fra  Wiedewelts  Atelier. 
Men  Saly  havde  ikke  arbejdet  forgæves;  der  var  af  ham  og  hans  nær- 
meste Efterfølgere  dannet  et  godt  Grundlag,  som  navnlig  gennem 
Abildgaards  Virksomhed  skulde  blive  betydningsfuldt  for  den  kom- 
mende Slægt. 


OVERGANGSTIDENS  FØRSTE  MALERE 


HøYEN  delte  i  sit  bekendte  Foredrag  »Konsten  i  Danmark  i  den  sidste 
Halvdel  af  det  18de  Aarhundrede«  denne  Periode  i  to  omtrent  lige  store 
Afsnit,  det  »arkitektonisk-plastiske«  og  det  »malerisk-arkitektoniske«. 
Inddelingen  er  betegnende.  Arkitekturens  ledende  Stilling  blev  til  at  be- 
gynde med  ikke  rokket  af  de  store  Omdannelser  paa  Kunstens  Omraade. 
Dertil  kom,  at  man  ved  Indkaldelsen  af  Jardin  ogSaly  baade  for  Arkitek- 
rens  og  Skulpturens  Vedkommende  resolut  havde  taget  Parti  for  den 
Udvikling,  som  bar  Fremtiden  i  sit  Skød  og  derved  styrket  begge  disse 
Fag.  Noget  lignende  kunde  der  ikke  være  Tale  om  overfor  Malerkun- 
sten. Denne  var  overalt  bleven  særlig  stærkt  hæmmet  under  Arkitektu- 
rens Overherredømme;  og  medens  Arkitekterne  og  Billedhuggerne  havde 
haft  den  Fordel  at  kunne  høste  direkte  Belæring  af  de  mange  Oldtids- 
værker,  som  vare  bevarede  paa  deres  Omraader,  saa  maatte  Malerkun- 
sten ved  Dannelsen  af  sin  klassiske  Stil,  møjsommeligt  søge  Vejledning 
paa  de  forskelligste  Steder.  Forholdene  bøde  saaledes,  at  Malerkunsten 
til  at  begynde  med  maatte  komme  sidst  i  Udviklingen;  til  Gengæld 
havde  den  i  Længden  de  rigeste  Betingelser  for  at  udnytte  Frigørelsen. 
Dens  Bevægelser  ere  ikke  som  Arkitekturens  bundne  af  Nyttehensyn ; 
dens  Værker  kræve  ikke  som  Billedhuggerkunstens  dyre  Materialer  og 
fremmed  Hjælp;  langt  friere  og  lettere  end  disse  Kunstarter  kan  den 
derfor  omfatte  det  Liv,  der  leves. 

Blandt  de  Malere,  som  indledede  den  nye  Æra,  er  der  særlig  tre. 
Mandelberg,  Peter  Als  og  Vigilius  Erichsen,  som  have  Krav  paa  Op- 
mærksomhed. 

Den  førstnævnte,  Johan  Edvard  Mandelberg  (1731 — 86),  der  er  født 
i  Stockholm,  fik  sin  kunstneriske  Uddannelse  dels  i  Paris  under  Bou- 
chers  Vejledning  og  dels  i  Rom,  sandsynligvis  under  Paavirkning  af 
Winckelmann  og  Wiedewelt.  Hans  Udvikling  formede  sig  særdeles 
broget.  En  Række  Skizzebogsblade,  som  ejes  af  Kunstakademiets  Bib- 

liotek,  vise  det  tydeligt.  Der  er  Tegninger  af  Faar,  Ruiner,  rislende 
Vandløb  og  faldefærdige  Broer,  kort  sagt,  et  fyldigt  Materiale  for  Ar- 
bejder i  Hyrdestil;  der  er  Reminiscencer  fra  antikke  Statuer,  fra  italien- 
ske Renaissancebilleder,  fra  Teniers  og  Ostades  Bondelivsbilleder;  der 
er  dristige  Kompositioner  til  barokke  Loftsmalerier  og  fantasifulde  Væg- 
dekorationer; der  er  endelig  Landskaber  med  vidtløftige  Bygninger  og 
skønne  Linier. 

Det  uensartede,  der  karakteriserer  disse  Udkast,  kom  Mandelberg 
aldrig  udover;  som  Kunstner  blev  han  Livet  igennem  langt  mindre  af- 


Mandelberg:  Hyrdesene. 


gæret  end  sine  to  ovennævnte  Kolleger;  men  da  han  var  den  virksom- 
ste, den  mest  alsidige  af  dem,  og  da  han  desuden  samlede  mange  Elever 
om  sig,  har  han  utvivlsomt  haft  størst  Betydning  for  Udviklingen. 

Paa  Amalienborg,  Fredensborg,  Marienlyst  og  mange  andre  Ste- 
der har  Mandelberg  malet  talrige  Dørstykker.  Flere  af  dem  give  gode 
Prøver  paa  hans  Kunst,  saaledes  som  den  formede  sig,  naar  han  arbej- 
dede i  Bouchers  Stil,  der  gennem  hans  første  Opdragelse  var  bleven 
hans  anden  Natur.  I  en  fremtrædende  Grad  gælder  det  de  tre  Billeder, 
som  ere  anbragte  over  Dørene  i  Koncertpalæets  gamle  Festsal.  De  skildre 
Elskovscener  og  Hyrdeidyller.  En  elegant  Komposition,  en  fyldig  Farve- 
virkning og  et  vist  Natursværmeri  er  fælles  for  dem  alle.  Foredraget  er 
yndefuldt,  og  den  Fare,  som  Motiverne  indeholde  i  Retning  af  det  for 

sødlige,  er  med  Held  undgaaet.  Der  er  selvfølgelig  ikke  paa  noget  Punkt 
givet  en  dybtgaaende  eller  rammende  Karakteristik ;  en  behagelig  Har- 
moni har  været  det  Maal,  som  er  naaet;  og  som  saa  ofte  i  Mandelbergs 
Arbejder  mærkes  der  ogsaa  her  en  elskværdig,  noget  drømmende  Per- 
sonlighed. Den  vægtigste  Anke,  som  kan  fremføres  mod  dem,  turde 
være  deres  Mangel  paa  Originalitet. 

Desværre  for  Mandelberg  lod  den  Paavirkning,  som  han  havde  faaet 
i  Rom,  ham  ikke  i  Fred;  han  stræbte  til  Tider  paa  at  oparbejde  sig  en 
klassisk  Stil.  Det  laa  over  hans  Evner.  Jo  mere  antikt  iklædt,  jo  stræn- 
gere  og  alvorligere  hans  Kunst  blev,  desto  umuligere  blev  den  ogsaa. 
Hans  store  Malerier  i  Kuppelsalen  paa  Fredensborg,  hvor  han  har  frem- 
stillet Scener  fra  Illaden,  betegne  i  saa  Henseende  Toppunktet.  De  ere 
mere  end  kedelige,  de  ere  utilladelig  indholdsløse.  Det  eneste  gode,  der 
kan  siges^om  dem  er,  at  der  virkelig  er  arbejdet  paa  at  give  en  almengyldig 
Menneskeskildring.  For  en  Samtid,  hvis  kunstneriske  Maal  dette  sær- 
lig var,  har  ethvert  alvorligt  Forsøg  paa  at  naa  det  Betydning.  Samtiden 
var  i  dette  Tilfælde  ikke  tilfreds  med  Resultatet,  men  den  diskuterede 
det  dog  ^5 

Ikke  synderlig  større  Held  havde  Mandelberg  paa  et  andet  Omraade, 
Slagmaleriets.  I  sin  Ungdom  havde  han  drømt  om  at  blive  en  fremra- 
gende Bataillemaler;  Haabet  derom  forlod  ham  aldrig,  men  Forholdene 
vare  ham  ikke  gunstige.  Selv  om  disse  Arbejder  havde  været  gode, 
havde  han  vanskelig  kunnet  faa  dem  anbragt.  I  Datidens  almindelige 
Hjem  var  der  i  Kraft  af  Værelsernes  Dekoration  ikke  synderlig  Plads 
til  StafFelibilleder ;  og  det  var  kun  faa  Kunstvenner,  som  dengang  havde 
anlagt  sig  Malerikabinetter  eller  Malerigallerier,  hvor  denne  Art  Arbej- 
der kunde  finde  Husly.  Mandelbergs  Slagbilleder  fik  størst  Interesse 
ved  at  høre  til  de  første  Forsøg  herhjemme  paa  atter  at  skaffe  Maler- 
kunsten Albuerum.  Hans  Bestræbelser  i  denne  Retning  fandt  i  Tidens 
Løb  Tilslutning  fra  større  Kredse;  samtidig  blev  de  Kunstudstillinger, 
som  Kunstakademiet  1769  begyndte  at  arrangere,  en  væsentlig  Støtte 
for  dem.  Langsomt,  men  ustandseligt  skred  denne  Bevægelse  frem  og 
forandrede  lidt  efter  lidt  fuldstændig  Malerkunstens  Arbejdsforhold. 
Dens  Værker  kom  efterhaanden  kun  sjældent  til  at  fremstaa  paa  Be- 
stilling; allerede  i  Begyndelsen  af  det  19de  Aarhundrede  blev  det 
personlige  kunstneriske  Initiativ  det  herskende  paa  Malerkunstens 
Omraade. 

*  * 
* 

Ligesom  Mandelberg  blev  Peder  Als  (1726  —  76)  opdraget  under  Ro- 
kokoen og  først  senere  grebet  af  de  nye  kunstneriske  Bevægelser.  Pilo 
havde  været  hans  Lærer;  med  Vandreaarene,  da  han  rejste  ud  paa 
Kunstakademiets  store  Stipendium,  blev  Klassicismen  hans  Maal;  dog 


Peder  Als :  Christian  den  syvende. 

lykkedes  det  ham  aldrig,  trods  et  sy vaarigt  Ophold  i  Italien ,  og  trods 
ihærdigt  Arbej  de  at  frigøre  sig  fra  den  første  Paa  virkning.  Men,  da  han  om- 
trent udelukkende  kom  til  at  virke  som  Portrætmaler,  blev  det  splittede 
og  ufuldbaarne  i  hans  Kunstnerpersonlighed  dog  ikke  saa  fremtrædende 

som  hos  Mandelberg.  Hans  Begejstring  for  Antikken  kom  som  Regel 
kun  rent  underordnet  til  at  gøre  sig  gældende  ved  Udstyrelsen  af  Bag- 
grunden for  hans  Portrætter. 

Als'  store  Billede  paa  Frederiksborg  af  Christian  den  syvende  af- 
spejler paa  en  ganske  instruktiv  Maade,  hvorledes  det  gamle  og  det  nye 
kæmpede  i  ham.  Kompositionen  beherskes  ligesom  i  Pilos  Billeder  af 
Frasen ,  men  ved  Skildringen  af  Kongens  Ansigtstræk  er  der  gjort  et  al- 
vorligt Forsøg  paa  at  give  en  mere  indgaaende  Karakteristik ;  og  i  Ud- 
styrelsen af  Tronstolen  og  den  Pjedestal,  paa  hvilken  Kongekronen 
hviler,  har  hans  Begejstring  for  klassiske  Former  udfoldet  sig. 

Som  oftest  ere  Als'  Portrætter  ret  indholdsløse;  usikkert  tegnede  og 
kedelige  i  Farveholdningen.  Kun  i  de  to,  der  forestiller  Wiedewelt,  har 
han  naaet  et  vægtigere  Resultat,  navnlig  i  det,  som  ejes  af  Frederiks- 
borg-Museet, er  der  i  Formbehandlingen  en  Storhed,  som  betegner  no- 
get nyt  i  vor  Malerkunst. 

Den  mest  helstøbte  af  de  tre  ovennævnte  Kunstnere  er  ubetinget 
Vigilius  Erichsen  (1722—82).  Ogsaa  han  hørte  ligesom  Als  til  Kunst- 
akademiets første  Elever;  men  han  var  ikke  bleven  uddannet  hos  Pilo; 
den  tungere  og  mere  solide  J.  S.  Wahl  havde  været  hans  Lærer.  Sam- 
men med  Als  havde  han  konkurreret  til  den  store  Guldmedaille.  Als 
vandt;  Erichsen  fik  hverken  Medaille  eller  Rejsestipendium.  Dette  For- 
hold blev  sandsynhgvis  afgørende  for  hans  Udvikhng;  han  kom  ikke 
under  den  mangeartede  Paavirkning,  som  en  Rejse  til  Italien  og  Frank- 
rig den  Gang  bragte;  han  blev  tvungen  til  i  en  særlig  Grad  at  gaa  sine 
egne  Veje.  Hvorledes  hans  Udvikling  iøvrigt  nærmere  har  formet  sig, 
ved  man  ikke.  I  1757,  to  Aar  efter  den  mislykkede  Konkurrence,  rejste 
han  til  St.  Petersborg,  hvor  han  i  en  Række  Aar  udfoldede  en  betyde- 
hg  Virksomhed ;  da  han  i  1772  vendte  tilbage  til  København,  havde  han 
udviklet  sig  til  en  for  sin  Tid  meget  selvstændig,  men  rigtignok  ogsaa 
meget  begrænset  Maler.  Hans  Portræt  paa  Kunstmuseet  af  Dronning 
Juliane  Marie  betegner  Genfødelsen  af  det  indgaaende  Naturstudium  i 
dansk  Malerkunst.  Det  er  Arven  fra  det  17de  Aarhundredes  smaa  hol- 
landske Mestre,  som  atter  kommer  i  Ære.  Hos  mange  af  Barokkens  og 
Rokokoens  Malere  kan  der,  saaledes  som  hos  Balthasar  Denner,  mær- 
kes et  Underlag  af  Reminiscencer  fra  denne  Del  af  den  hollandske  Skole, 
her  træder  dette  frem  paa  en  aldeles  utvetydig  Maade.  Det  er  navnlig 
Skildringen  af  Dragten  og  Rummet,  der  tager  Interessen  fangen.  Kjolens 
pragtfulde  Atlas,  dens  Perlerader,  Baand,  Folder  og  Kniplinger  er  lige- 
som Interiørets  forskellige  Partier  gengivet  med  minutiøs  Omhu,  me- 

dens  Udførelsen  er  baaren  af  en  smagfuld  og  yderst  trænet  Pensel.  Far- 
verne ere  virtuosmæssigt  sammenstemte;  de  lyse  Toner  i  Dronningens 
hvide  Silkekjole  danne  sammen  med  Interiørets  blaa  en  sjælden  smuk 
Harmoni.  Der  er  noget  afdæmpet  over  Arbejdet;  de  klare  Iagttagelser 
pointeres  ikke,  de  meddeles  paa  en  yderst  stilfærdig  Maade ;  der  er  intet 


Vigilius  Erichsen  :  Dronning  Juliane  Marie. 

paastaaeligt,  intet  paradoksalt,  alt  synes  stemt  med  et  elegant  Interiør 
for  Øje. 

Ved  det  centrale  i  Billedet,  ved  Menneskeskildringen,  gør  den  ny  Tid 
sig  mindst  gældende.  Dronningens  Stilling  er  ganske  vist  ret  naturlig,  i 
hvert  Fald  overordentlig  langt  mere  ligefrem  end  i  Rokokoens  tilsvarende 
Portrætter,  men  med  Karakteristikken  af  Ansigtstrækkene  er  det  kun 
smaat  bevendt  ;  der  er  noget  almindeligt  over  Løsningen  af  denne  Del  af 
Opgaven;  der  er  her  intet  alvorligt  Forsøg  paa  en  sanddru  Skildring. 

I  nøje  Forbindelse  hermed  staar  den  kølige  Objektivitet,  som  ikke 
alene  præger  dette  Arbejde,  men  hele  Vigilius  Erichsens  Kunst.  Paa  intet 
Punkt  mærker  man,  at  han  har  været  revet  med  af  sit  Emne ;  hvad 
enten  han,  som  i  et  officielt  Portræt  af  Katharina  den  anden  er  gledet 
ud  i  den  helt  tomme  Parade,  eller  han  har  staaet  særligt  frit  som  ved 
Billedet  paa  Kunstakademiet  af  Maleren  Peter  Cramer  og  derfor  tilladt 
sig  en  nok  saa  intim  Skildring,  er  hans  Hjerte  ikke  med.  Det  ligger 
nær  at  søge  Aarsagen  til  denne  Kulde  i  hans  eget  Naturel;  men  man 
bør  dog  ikke  se  bort  fra,  at  den  ogsaa  kan  skyldes  Tidsforholdene.  Un- 
der Rokokoen  vare  de  formelle  Krav  i  den  Grad  blevne  førte  frem  i  før- 
ste Linie,  at  det  var  vanskeligt  for  Malerne  straks  at  frigøre  sig  for  dem. 
Klassicisterne  kom  til  at  arbejde  paa  en  antik  Form,  Naturalisterne  paa 
en  nøjagtig  Form;  kun  sjældent  vovede  nogen  af  dem  for  Alvor  at  søge 
Udtryk  for  deres  personlige  Følelsesliv.  Først  den  følgende  Generations 
Malere  fik  Held  til  aandeligt  at  frigøre  sig  i  en  saadan  Grad,  at  der  i 
deres  Kunst  kunde  komme  en  inderligere  Vekselvirkning  mellem  Form 
og  Indhold. 


NIKOLAJ  ABRAHAM  ABILDGAARD 

1743—1809 


Begejstringen  for  Antikken  i  det  attende  Aarhundredes  sidste  Halv- 
del kendetegnes  i  sin  mest  udviklede  Form  af  en  stærk  etisk  Trang.  Med 
klare  Ord  træder  det  frem  hos  Tidens  epokegørende  Digtere.  Klopstock 
indleder  sin  berømte  Messiade  med  en  Samtale  mellem  Gudfader  og 
Søn.  Idet  Tankerne  bevæge  sig  fra  Evighed  til  Evighed,  siger  Messias: 
»Edens  salige  Børn,  vore  Skabninger,  hvor  ulykkelige  vare  de  blevne, 
tidhgere  udødelige,  nu  Støv  og  fyldte  med  Synd.  Fader,  jeg  saa  Forned- 
relsen, Du  mine  Taarer,  og  Du  sagde:  »Lad  os  genskabe  Gudsbilledet  i 
Menneskene«.  At  skue  Mennesket  i  dets  eviggyldige  Skikkelse  var  Læng- 
selens Maal. 

Ogsaa  Johannes  Ewalds  Digtning  bæres  af  en  lignende  ideal  Stræben. 
I  hans  dramatiske  Stykke  »Adam  og  Eva  eller  den  ulykkelige  Prøve« 
følge  Englene  med  den  største  Rædsel  og  Afsky  Satans  nedrige  Bestræb- 
elser paa  »at  dræbe  Herrens  Billede«.  1  sine  andre  store  Arbejder,  i 
»Balders  Død«,  i  »Rolf  Krake«  og  i  »Fiskerne«  fordyber  Ewald  sig  i 
Skildringen  af  det  fuldkomne  Menneske;  med  Begejstring  priser  han 
dets  Dyder.  Balder  og  Hother  ere  begge  Mønstre  paa  Ædelhed  ;  at  Ulyk- 
ken kommer  skjddes  Lokes  Nedrighed  og  den  ubønhørlige  Skæbne. 
Ogsaa  bag  Fiskernes  fattige  Kofter  banke  de  modigste,  ædleste  og  mest 
opofrende  Hjerter;  hverken  Farer  eller  ængstede  Kvinders  Bønner  kan 
hindre  dem  i  at  gøre  deres  Pligt.  Dyden  belønnes ;  i  herlige  Veksel-Sange 
prises  de  modige  Mænd. 

I  Modsætning  til  Klopstock  og  Ewald  vare  mange  af  Tidens  ivrigste 
Fremskridtsmænd  erklærede  Fritænkere;  men  hvad  enten  den  Idealitet, 
som  var  fælles  for  de  fleste  af  dem ,  bunder  i  Overbevisningen  om ,  at 
det  er  Syndefaldet,  som  har  udvisket  Gudsbilledet,  eller  i  at  det  er  Ti- 
dernes Ugunst  og  de  slette  Samfundsforhold,  som  have  forvrænget  Men- 
neskene, saa  vil  den  i  Billedkunsten  have  samme  Maal;  bag  den  enkel- 
tes Mangler  vil  den  søge  at  genfinde  det  eviggyldige  Menneskebillede; 

og  hvor  denne  Stræben  mødes  med  Begejstring  for  klassisk  Kunst,  vil 
den  have  Mulighed  for  at  naa  langt  ud  over  en  formel  gaaen  i  Lære  hos 
Antikken. 

*  * 
* 

Blandt  de  Malere,  hvis  UdvikHng  bestemtes  af  denne  Tidens  stærke 
Idealitet,  indtager  Nicolaj  Abraham  Abildgaard  den  fremmeste  Plads. 
Han  var  Søn  af  Tegneren  Søren  Abildgaard.  Allerede  tidligt  kom  han 
ind  paa  Kunstakademiet,  hvor  hans  Uddannelse  fik  et  praktisk  Tilsnit, 


Abildgaard:  Filoktet. 


idet  Mandelberg  benyttede  ham  saavel  som  flere  andre  flinke  Elever 
ved  Udførelsen  af  forskellige  dekorative  Arbejder.  Som  Kunstner  mod- 
nedes han  dog  først,  da  han  fra  1772  til  1779  opholdt  sig  i  Rom. 

Abildgaards  mærkeligste  Arbejde  fra  disse  Aar  er  den  saarede  Filok- 
tet, der  ejes  af  Kunstmuseet.  Umiddelbart  vinder  det  sig  kun  faa  Ven- 
ner; dets  Fejl  ere  for  iøjnefaldende.  Enhver  maa  stødes  af  Heltens 
slangeagtige,  svagt  byggede  Krop  og  det  teatralske  i  Kompositionen; 
men  bortset  fra  disse  Mangler,  maa  man  glæde  sig  over  den  udviklede 
Skønhedssans,  som  flere  Steder  gør  sig  gældende,  særlig  som  af  Høyen 
og  Lange  paavist  i  den  dygtige  Udformning  af  højre  Arm  og  Haand. 
Virkeligheden  er  Grundlaget,  men  den  er  ikke  kopieret.  Der  er  en  Mind- 
else om  den  indgaaende  og  dog  stærkt  beherskede  Naturfølelse,  som 

udmærker  gode  antikke  Skulpturer,  hvor  Livets  Mangfoldighed  føles 
bag  en  almengyldig  Formgivning,  hvor  Detaillerne,  uden  direkte  at 
kunne  paavises,  give  sig  til  Kende  i  det  Liv,  som  udmærker  Helheden. 

Malerisk  set  er  der  ogsaa  store  Fortrin  at  fremhæve ;  Tonerne  ere 
smukt  sammenstemte ,  og  det  brogede  Panterskind  er  gengivet  med 
Bravour ;  men  desværre  er  det  nøgne  Legeme  blevet  noget  for  gult. 

Med  Indholdet  gaar  det  paa  lignende  Maade;  ved  Siden  af  Fejl  har 
det  vægtige  Egenskaber.  Heltens  Holdning  er  unægtelig  ret  hastemt. 


Abildgaard :  Sokrates. 


Hans  Øjne  rulle,  hans  Haar  flagrer  for  Vinden,  og  hele  hans  Skikkelse 
martres  af  en  ubændig  Smerte,  der  ved  den  demonstrative  Maade,  den 
bæres  til  Skue  paa,  lader  den  berømmelige  Mand  tabe  en  betydelig  Del 
af  sin  Værdighed.  Men  set  i  Belysning  af  Datidens  Kunst  er  der  noget 
mærkeligt  revolutionært  i  denne  uforbeholdne  Skildring  af  Lidelsen; 
den  er  paatværs  af  Hyrdetidens  Sødme ;  og  den  vidner  om,  at  Abild- 
gaard var  ung  med  sin  Tids  unge,  med  dem,  der  skulde  bane  Vej  for 
Fremtiden.  Der  er  en  Del  af  den  samme  højttalende  Oprørsaand,  som 
mangfoldige  Steder  klinger  gennem  Samtidens  Litteratur,  kraftigst  maa- 
ske  i  Goethes  »Leiden  des  jungen  Werther«.  Det  er  interessant  i  denne 
Forbindelse  at  erindre,  hvorledes  Werther,  naar  han  sværmer  om  paa 
Landet,  ofte  har  sin  Homer,  men  oftest  sin  Ossian  med  sig.  Macpher- 

sons  Ossian  var  fremfor  alt  Tidens  Bog.  I  dens  buldrende  Fantasier,  i 
dens  Uvejrsstemninger,  i  dens  bragende  Kampgny  og  i  dens  vældige 
Barders  Sange  om  hedenfarne  Kæmpeætter,  fandt  Ungdommen  Næring 
for  sine  Længsler.  For  Abildgaards  Filoktet  har  den  utvivlsomt  været 
Baggrunden. 

Det  er  betegnende,  at  han  ofte  har  hentet  sine  Emner  fra  Ossian.  I 


Abildgaard:  Ossian. 


et  af  sine  bedste  Billeder  har  han  skildret  selve  Barden,  da  han  gammel 
og  bhnd  tog  Afsked  med  Livet  og  for  sidste  Gang  lod  sin  Harpe  klinge. 
Til  en  Karakteristik  af  Motivet  hidsættes  følgende  Strofer:  »Fortids 
Kæmper  ere  gangne  heden ;  uden  Navnkundighed  ere  de  døde.  Frem- 
tidens Sønner  skulle  henfare,  og  en  anden  Slægt  opstaa.  Menneskene 
ere  Hig  Havets  Bølger,  hig  skovrige  Morvens  Løv,  de  forsvinde  i  den 
hvinende  Storm,  og  andre  Blade  løfte  deres  grønne  Hoveder.  Var  din 
Skønhed  varig,  o  Ryno?  stod  vognbaarne  Osscars  Styrke?  Fingal  selv 

forsvandt,  og  hans  Fædres  Haller  forglemte  hans  Fjed  men  mit 

Rygte  skal  blive  tilbage,  og  voxe  liig  Morvens  Eeg,  som  løfter  sit  brede 
Hoved  mod  Stormen,  og  jubler  i  Vindens  Løb*^ 

Skønt  Abildgaards  Billede  er  lige  saa  højstemt  som  disse  Strofer, 
har  det  dog  en  Efterklang  af  en  marvfuld  Poesi.  Ossian  selv  er  godt 


Abildgaard:  Arvehyldningen. 


karakteriseret;  hans  vejrbidte  Ansigt  er  præget  af  en  stærk  Selvfølelse. 
Skønt  Legemet  er  kroget  af  Alder,  kan  det  dog  ligesom  Morvens  Eg  staa 
sig  mod  Stormen. 

Som  Helhed  er  dette  et  langt  modnere  Arbejde  end  Billedet  af  Filok- 
tet;  trods  Sprogets  Voldsomhed  er  den  klassiske  Ligevægt  bevaret ;  sam- 
tidig er  Farveholdningen  fyldig;  og  i  Ossians  Harpe  og  Spyd  mærkes 
den  udviklede  Smag,  som  næsten  altid  præger  Abildgaards  Kunst. 

I  sine  første  Manddomsaar  fængsledes  Abildgaard  stærkt  af  Sagnenes 

og  Historiens  stærke  Aander  —  det  store  Menneske.  Han  har  fremstillet 
den  blinde  Homer,  der  stemmer  sin  Sang  efter  de  Syner  ,  der  tegne  sig 
sig  for  hans  indre  Øje;  efter  Clemens'  Stik  at  dømme  maa  Billedet  være 
fortræffeligt.  Af  Sokrates  i  Fængslet  har  han  givet  en  dybtgaaende 
Skildring,  udmærket  baade  ved  sin  Alvor,  sin  grandiose  Formbehandling 
og  ved  Kolorittens  farvemættede  Harmoni.  Noget  lignende  gælder  Bille 


Abildgaard :  Pigen  fra  Andros. 


det  af  Anakreon.  Højt  er  han  ogsaa  naaet  i  en  Skizze  af  Odysseus  og 
Teresias  i  Underverdenen;  den  er  kun  flygtigt  udført,  men  der  er  en 
Fantasi  og  Stemning,  som  bringer  Bud  om  god  Kunst.  Disse  Billeder 
ere  sammen  med  en  lang  Række  andre,  der  behandle  beslægtede  Emner, 
betegnende  for  en  væsenthg  Side  af  Abildgaards  Kunstopfattelse.  Med 
stor  Dygtighed  har  han  gennem  dem  uddybet  Kravet  om  dekorativ 
monumental  Billedvirkning  og  samtidig  ført  det  etiske  Element  stærkt 
frem.  Det  Motto,  som  staar  over  den  danske  Skueplads,  var  i  Realiteten 
ogsaa  Abildgaards.  Kunstens  Maal  skulde  ikke  længere  blot  være  at 

fornøje  og  behage;  den  skulde  tillige  være  et  Opdragelsesmiddel.  Selv 
fremhæver  han  i  en  af  sine  mange  Afhandlinger,  hvorledes  det  romer- 
ske Folk,  af  hvilket  næsten  ingen  kunde  læse  i  en  Bog,  gennem  Billeder 
af  Helgener  og  bibelske  Begivenheder  har  faaet  indprentet  vigtige  Sand- 
heder*''; og  et  andet  Sted  hævder  han,  »at  Kunstnerne  have  en  vigtig 
Indflydelse  paa  det  menneskelige  Selskab,  idet  de  forædle  Følelserne*^«. 
Den  strenge,  noget  dystre  Alvor,  som  karakteriserer  Billederne  af 


Abildgaard :  Det  gyldne  Æsel. 


Filoktet,  Ossian  og  Sokrates,  er  betegnende  for  Abildgaards  første  Mand- 
doms Kunst;  i  hans  senere  Arbejder  blev  Grundtonen  mildere.  Stemnin- 
gen mere  fuldtonende,  og  han  oparbejdede  samtidig  en  større  Lyshed 
og  Festivitas  i  sin  Farveskala. 

Det  var  maaske  hans  Deltagelse  i  Udsmykningen  af  Biddersalen  paa 
Christiansborg,  som  drev  ham  frem  i  denne  Retning.  Her  fordrede  Rum- 
mets Harmoni  en  festlig  Virkning.  Efter  Planen  for  Dekorationen  skulde 
han  fremstille  Hedenskabets  Tidsaldre  i  Loftetog  de  ældre  kristne  Konger 
over  Galleriet,  medens  Kongerne  af  den  oldenborgske  Stamme  skulde 
forherliges  paa  Væggene  i  selve  Salen.  Løsningen  af  den  Opgave,  der 

her  var  stillet  ham,  fyldte  ham  med  den  største  Iver;  men  allerede  1794, 
da  han  havde  fuldført  12  af  de  oldenborgske  Kongebilleder,  blev  Ar- 
bejdet brat  afsluttet  ved  Slottets  Brand. 

Heldigvis  ere  en  Del  af  Forarbejderne  blevne  bevarede;  de  fleste  af 
dem  ere  smukke  i  Farven  og  vidne  om  et  betydeligt  Kompositionstalent. 
Som  et  af  de  bedste  kan  nævnes  Arvehyldningen.  Med  ikke  ringe  Fri- 
hed har  Abildgaard  her  skubbet  det  historisk  rigtige  til  Side  og  samlet 
sine  Kræfter  paa  at  give  Skildringen  Fynd  og  Fart.  Mængdens  brogede 
Klæder  danne  sammen  med  Kongefamiliens  lyse  Pragt  en  mangeto- 
nende  Stemning,  hvis  Virkning  betydelig  forøges  af  Baggrundens  mæg- 
tige Drapperi,  viftende  Bannere  og  den  store  Silhouetaf  Københavns  Slot. 

Medens  Fremstillingen  i  dette  Billede  er  ligefrem  og  let  tilgængelig, 
har  Abildgaard  i  flere  af  de  andre  benyttet  et  højst  indviklet  allegorisk 
Sprog,  som  kun  er  forstaaeligtforden  særligt  kyndige  eller  overordentlig 
sindrige  Beskuer.  Forklaringen  herfor  kan  maaske  tildels  søges  i,  at  flere 
af  Opgaverne,  malerisk  set,  vare  umuhge;  hvorledes  skal  en  Kunstner 
til  Eksempel  i  et  Billede  kunne  fremstille  Holstens  Ophøjelse  til  et  Her- 
tugdømme uden  ved  et  Sindbillede.  Dog  bør  man  ikke  se  bort  fra,  at 
Abild  gaard  delte  Tidens  Smag  for  Allegorier,  og  at  han  næppe  har  været 
klar  over,  hvilke  Misbrug  der  kan  gøres  og  der  blev  gjort  af  dem.  Men 
naar  det  i  Almindelighed  fremstilles  som  om  det  var  hans  Livsens  Lyst 
at  lave  Allegorier,  saa  gør  man  ham  vist  Uret;  denne  Dom  er  i  hvert 
Fald  aldrig  bleven  tilfredsstillende  motiveret.  I  hans  Kunst  spiller  Alle- 
gorierne, maalt  med  Tidsforholdene,  ikke  nogen  særlig  fremtrædende 
Rolle;  naar  undtages  nogle  faa  Tilfælde,  synes  han  kun  at  have  tyet 
til  dem  for  at  klare  Opgaver,  der  ligesom  Christiansborg-Billederne  vare 
fremkomne  paa  Bestilling,  og  hvor  de  opgivne  Emner  krævede  ekstra- 
ordinære Midler. 

Arbejderne  til  Christiansborg  kom  i  øvrigt  til  at  danne  et  afgørende 
Vendepunkt  i  Abildgaards  Udvikling;  ikke  alene  blev  hans  Kunst 
lysere  og  festligere;  han  blev,  hvad  der  er  mere  betydningsfuldt,  helt 
fanget  af  det  dekorative  Maleri.  I  Aarene  efter  Slottets  Brand  udfoldede 
han  paa  dette  Omraade  en  ret  betydelig  Virksomhed.  I  Arveprins  Fre- 
deriks Palæ  paa  Amahenborg,  i  Ejendommen  Nr.  5  paa  Gammel  Torv, 
i  Løveapoteket  og  iOaarden  paa  Hjørnet  af  Reverentsgade  og  Vingaards- 
stræde  udførte  eller  ledede  han  omfattende  Dekorationer;  og  Sandsyn- 
ligheden taler  for,  at  han  paa  flere  andre  Steder  har  været  beskæftiget 
paa  lignende  Maade. 

Selvfølgelig  maa  noget  af  Aarsagen  til  denne  Kurs  forandring  søges 

i,  at  de  ydre  Forhold,  som  han  arbejdede  under,  ikke  vare  synderHg 
forskellige  fra  dem,  der  havde  været  bestemmende  for  den  ældre  Gene- 
rations Kunstnere;  der  var  stadig  stærkt  Brug  for  »Dørstykker«  og  kun 
ringe  Anvendelse  for  selvstændige  Billeder;  men  i  Modsætning  til  mange 
af  sine  Forgængere  omfattede  Abildgaard  den  bundne  Stil  i  Kunsten 
med  den  største  Varme,  og  han  oparbejdede  her  en  Renhed  og  Hold- 
ning, som  langt  overgik,  hvad  man  hidtil  havde  kendt  herhjemme. 


Abildgaard  :  Udkast  til  ReliefTet  af  Friheden  paa  Frihedsstøtten 


Ikke  helt  faa  af  Abildgaards  Billeder,  som  man  er  tilbøjelig  til  at 
betragte  som  selvstændige,  ere  i  Virkeligheden  enten  Forarbejder  til 
saadanne  dekorative  Malerier  eller  selve  disse,  der  ere  fjernede  fra  deres 
oprindelige  Plads.  Dette  gælder  sikkert  flere  af  hans  Arbejder  paa  Kunst- 
museet. Om  de  fire  allegoriske  Fremstillinger  af  forskellige  Kulturtil- 
stande i  Europa  ved  man,  at  de  ere  Skizzer  til  »Dørstykker«  i  Potentat- 
gemakket  paa  det  ældste  Christiansborg;  Skildringen  af  Scenerne  fra 
Apulejus'  »det  gyldne  Æsel«,  har  utvivlsomt  haft  en  lignende  Bestem- 
melse; og  ligeledes  maa  den  Billedcyklus,  i  hvilken  han  behandler 

Emner  fra  Terents'  »Pigen  fra  Andros«,  utvivlsomt  have  været  Led  af 
en  mindre  Stues  samlede  Vægdekoration.  Ved  Bedømmelsen  af  dem 
maa  man  derfor  tænke  sig  dem  i  Forbindelse  med  Datidens  Interiører, 
med  deres  arkitektoniske  Væginddeling,  sirlige  Paneler  og  klassisk  for- 
mede Møbler.  I  hvert  Fald  bør  man  ved  Vurderingen  af  dem  have  denne 
særegne  Bestemmelse  in  mente. 

Billederne  til  Legenden  om  »det  gyldne  Æsel«  og  »Pigen  fra  An- 
dros« ere  i  det  hele  karakteristiske  for  Abildgaards  Kunst  i  hans  seneste 
Aar.  Den  »Sturm  und  Drang«,  som  danner  Understrømmen  i  Skildring- 
erne af  Filoktet  og  Ossian,  og  som  længe  gjorde  sig  gældende  hos  ham, 
er  fuldstændig  forsvunden.  Det  er  en  afgæret  Kunstners  Værker.  Ved 
dem  alle  er  Holdningen  monumental  og  Farveskalaen  mangetonende. 
I  Billederne  til  Pigen  fra  Andros  danne  arkitektoniske  Kompositioner  i 
græsk-romersk  Stil  det  virkningsfuldeste  Element,  der  trods  Fejl  over- 
alt give  et  smukt  Indblik  i  Kunstnerens  overlegne  Dannelse  og  betyde- 
lige Fantasi.  Menneskeskildringerne  ere  paa  en  Maade  kun  en  Art 
Staffage,  der  dog  er  ualmindelig  virkningsfuldt,  ja  dejligt  anbragt.  Ved 
Episoderne  af  det  gyldne  Æsels  Historie  beherskes  derimod  de  udmær- 
ket komponerede  Billeder  af  Figurerne.  Disse  ere  ikke  saa  dybtgaaende 
opfattet  som  i  hans  tidligere  Arbejder,  men  Fremstillingen  er  mere  lige- 
frem og  vindende.  Over  den  unge  Pige,  som  lytter  til  den  gamle  Røver- 
kones Fortælling  om  Amor  og  Psyke,  er  der  megen  Ynde;  medens  Fotis 
Forskrækkelse  over  at  have  forvandlet  sin  Elsker  til  et  Æsel  er  virk- 
ningsfuldt skildret.  Begge  Arbejder  bæres  af  en  stor  Skønhedssans, 
begge  have  de  en  gylden  glødende  Farvevirkning.  Ligesom  de  fire  Bil- 
leder til  Pigen  fra  Andros,  ere  disse  i  nøje  indbyrdes  Harmoni.  Som  Vers 
i  samme  Digt  har  hver  enkelt  i  formel  Henseende  samme  Vægt.  Alle  ere 
de  smukke  Eksempler  paa  den  Malerkunst,  som  under  klassisk  Paa- 
virkning  ikke  alene  lærte  at  benj^tte  færre  Virkemidler  end  den  ældre, 
men  ogsaa  at  udnytte  Menneskeskikkelsens  statuariske  Værdi. 

*  * 
* 

Enhver  Maler,  for  hvem  det  dekorative,  eller  om  man  vil,  den  bundne 
Stil  har  en  fremtrædende  Betydning,  maa,  for  bedre  at  kunne  skabe  en 
lykkelig  Helhed,  fristes  til  ogsaa  at  dyrke  Kunstens  andre  Fag. 

Abildgaard  er  en  Bekræftelse  derpaa;  han  arbejdede  i  sine  senere 
Aar  som  Arkitekt  og  Billedhugger;  gav  Tegning  til  Møbler  og  Brugs- 
genstande og  har  ogsaa  været  virksom  ved  Bøgers  Udsmykning. 

Som  Arkitekt  og  Billedhugger  har  han  en  meget  betydelig  Andel  i 
Frihedsstøttens  Tilblivelse.  Blandt  dem,  som  tog  Initiativet  til  den,  var 
han  i  forreste  Bække,  og  fremfor  alle  var  han  den  ledende  ved  Planens 
Virkeliggørelse.  Den  arkitektoniske  Del  er  udført  efter  hans  Udkast  med 
Assistance  af  Arkitekten  Peder  Friis  og  ved  Modelleringen  af  Statu- 
erne og  Beliefferne  greb  han  stærkt  ind. 

Betragtet  som  Helhed  virker  Monumentet  temmelig  tørt;  Detaillerne 
mangle  Fart,  Hovedforholdene  Friskhed.  Til  Gengæld  kan  man  ikke 
frakende  det  en  betydelig  Fornemhed;  i  al  sin  Beskedenhed  gør  det 


Abildgaard:  Spurveskjul. 


sig  stærkt  gældende  ved  sin  høje  Rejsning  og  sin  smukke  Silhouetvirk- 
ning.  En  dyb  Idealitet  danner  Understrømmen.  Det  er  det  almene  og 
ikke  de  enkelte  Mennesker  som  fejres.  I  Thomas  Thaarups  bekendte 
Indskrifter  omtales  kun  Christian  den  syvende  og  Frederik,  Kongens 
Søn,  Folkets  Ven,  og  det  endda  saa  kort  som  muligt.  Hverken  Kongen 
eller  Kronprinsen  eller  nogen  af  de  Mænd,  som  havde  arbejdet  for 
Bondefriheden,  ere  afbildede.  Den  store  Begivenhed  drages  derimod 
frem  med  marvfulde  Ord.  Hvilken  Fynd  er  der  ikke  i  de  to  Indskrifter 
paa  ObeHsken.  Ud  mod  Landet  lyder  den:  « kongen  —  bød  —  stavns- 

BAANDET  —  SKAL  OPHØRE  —  LANDBOLOVENE  —  GIVES  —  ORDEN  OG  KRAFT 
—  AT  —  DEN   FRIE  BONDE  —  KAN  VORDE  —  KIEK  OG  OPLYST  —  FLITTIG 

OG  GOD  —  HÆDERLIG  BORGER  —  LYKKELIG«.  Iiid  mod  Byen  staar  der: 

»KONGEN  —  KIENDTE  —  AT  —  BORGERFRIHED  —  BESTEMT  —  VED  —  RET- 
FÆRDIG LOV  —  GIVER  —  KIERLIGHED  TIL  —  FÆDRELAND  —  MOD  TIL  DETS 
VÆRN  —  LYST  TIL  KUNDSKAB  —  ATTRAAE  TIL  FLID  —  HAAB  OM  HELD  — «. 

I  Samklang  med  disse  Indskrifter  forestille  de  fire  Hjørnefigurer  Tro- 
skab, Tapperhed,  Jorddyrknings  Flid  og  Fædrelands  Kærlighed,  me- 
dens de  to  Relieffer,  som  smykke  Fodstykket  mod  Landet  og  mod 
Byen,  betegne,  at  Retfærdighed  og  Frihed  ere  Dydernes  Grundlag. 

Der  er  med  Rette  anket  over,  at  Billedkunstens  Sprog,  her  paa  vort 
første  folkelige  Monument  er  ret  uforstaaeligt,  ikke  alene  for  Menig- 
mand, men  ogsaa  for  enhver,  som  ikke  er  særlig  forfaren  i  at  tyde  alle- 
goriske Hieroglyfer.  Det  er  unægtelig  en  langt  naturligere  Tale,  som 
lyder  ud  fra  H.  V.  Bissens  Landsoldat,  hvor  man  mødes  med  en  i  bed- 
ste Forstand  folkelig  Aand,  der  er  baaret  frem  af  en  enestaaende  genial 
Inspiration.  Til  Abildgaards  Forsvar  maa  det  dog  siges,  at  den  Be- 
givenhed, som  han  skulde  rejse  Mindestenen  for,  var  af  en  mere  ab- 
strakt Karakter  end  den.  Bissen  skulde  fejre.  Her  var  der  en  utvivlsom 
Kendsgerning,  Krigen  var  ført  lykkelig  til  Ende;  man  aandede  atter 
frit,  Blodet  løb  rask  gennem  Aarerne;  Land-Soldaten,  Landets  Søn, 
der  havde  kæmpet  som  en  modig  Mand,  havde  den  fremmeste  Plads  i 
alle  Hjerter.  Hist  var  Frihedens  Indførelse  unægtelig  ogsaa  en  Kends- 
gerning; men  for  dens  store  og  gavnlige  Betydning  kunde  først  Frem- 
tiden levere  et  uomstødeligt  Bevis. 

I  øvrigt  er  det  værd  at  lægge  Mærke  til,  at  Billedhuggerarbejderne 
paa  Frihedsstøtten  ere  bedst,  hvor  de  ere  mest  i  Overensstemmelse  med 
Abildgaards  Ideer.  Weidenhaupts  smukke  Statue  af  Jorddyrkningsfliden 
er  saaledes  i  en  paafaldende  Grad  i  Samklang  med  Abildgaards  Udkast  til 
en  Melpomene-Statue.  Og  over  Retfærdighedens  Genius,  som  efter  hans 
Tegning  er  modelleret  af  Wiedewelt,  er  der  en  Fornemhed,  en  Skønhed 
og  en  Stemning,  som  ikke  kendes  i  Wiedewelts  selvstændige  Kunst. 

Relieffet  af  Friheden  er  derimod  meget  ringere.  Det  tilskrives  i  Al- 
mindelighed Nicolai  Dajon.  I  et  ikke  benyttet,  desværre  meget  for- 
tegnet Udkast  af  Abildgaard  er  Sammenspillet  mellem  de  to  Figurer 
langt  smukkere.  Kvinden,  der  skal  betegne  Statsmagten^^,  lægger  sin 
Haand  velsignende  paa  den  unge  Mands  Hoved  og  omfatter  ham  med 
et  alvorligt  og  kærligt  Blik.  Hun  er  som  en  Moder,  der  betror  sin  Søn 
en  større  Frihed  og  dermed  et  større  Ansvar.  Den  unge  Mand,  som 
staar  ret  op  og  ned,  har  lagt  Haanden  paa  Brystet  og  synes  betaget  af 
Øjeblikkets  Alvor,  af  den  Tillid,  som  bliver  vist  ham. 

Som  ved  alle  fremstaaende  Arbejder  gør  ogsaa  ved  Frihedsstøtten 
baade  Tidens  og  den  ledende  Kunstners  Smag  sig  stærkt  gældende. 
Den  klassiske  Stil  er  Tidens.  Om  den  Idealitet,  som  har  givet  sig  Ud- 
slag i  Udeladelsen  af  enhver  Portrætfremstilling,  gælder  det  samme. 
Den  mærkes  i  omtrent  alle  samtidige  Mindesmærker ;  paa  Bernstorff- 
Støtten  ved  Gentofte  fmdes  saaledes  intet  Portræt ;  paa  Emilie-Kilden 
lige  saa  lidt.  Og  paa  de  talrige  Urner,  Vaser,  Obelisker  og  Steler,  som 
omkring  i  Parker  og  Herregaardshaver  i  denne  Periode  bleve  rejste  til 
Minde  om  hedengangne  eller  bortrejste  Venner,  hædres  disse  ved  lange 
Indskrifter,  men  kun  yderst  sjældent  ved  Portrætter. 

Det  særlig  Abildgaardske  maa  søges  i  Stilens  Renhed  og  den  Kon- 
sekvens, hvormed  den  ideale  Tanke  er  gennemført.  Mere  end  i  Tidens 


Abildgaard:  Dekorativt  Forarbejde. 

andre  Monumenter  er  det  lykkedes  ham  at  skabe  en  almengyldig  Hel- 
hed, og  det  er  betegnende,  at  Værket  i  en  særlig  Grad  præges  af  den 
etiske  Alvor,  som  hørte  til  Tidens  bedste  Egenskaber.  Frihedsstøtten  er 
aabenbart  ikke  alene  anlagt  paa  at  være  en  Mindesten  og  en  Pryd  for 
Indkørselen  til  Byen;  Maalet  har  øjensynligt  ogsaa  været  gennem  Ord 
og  Billeder  at  indprente  Beskuerne  Dydens  Værd. 

Som  Arkitekt  kom  Abildgaard  i  øvrigt  ikke  til  at  udfolde  nogen  syn- 
derlig Virksomhed.  Af  Bygninger,  der  ere  opførte  efter  hans  Tegninger, 
kendes  kun  Gaarden  Nytorv  Nr.  5,  Apistemplet  i  Frederiksberg  Have 
og  hans  eget  Landsted  »Spurveskjul«  ved  Frederiksdal.  Den  først- 
nævnte er  desværre  bleven  en  Del  ødelagt  ved  Tilføjelsen  af  en  øverste 
Etage.  Men  selv  i  dens  omdannede  Skikkelse  maa  man  glæde  sig  over 
Facadens  smukke  Forhold  og  den  Forstaaelse  og  Finhed,  hvormed  de 
valgte  arkitektoniske  Motiver  ere  udnyttede;  i  denne  Henseende,  som  i 
saa  mange  andre,  minder  den  en  Del  om  HarsdorfFs  bedste  Arbejder. 

Apistemplet  har  mindre  Interesse;  her  mærker  man  Dilettanten, 

der  ikke  har  tilstrækkelig  Kendskab  til  de  forskellige  arkitektoniske 
Formers  Virkning.  Paa  Papiret  tager  den  sig,  som  det  fremgaar  af  en  i 
Kobberstiksamlingen  opbevaret  Tegning,  helt  godt  ud ;  i  Virkeligheden 
er  den  ufuldbaaren ;  de  forskellige  Led  have  ikke  faaet  deres  rette  Stør- 
relse og  Fylde. 

Den  bedste  Bygning,  Abildgaard  har  været  Mester  for,  er  ubetinget 
hans  eget  Landsted  »Spurveskjul«  ved  Frederiksdal.  Den  er  lille  og 
beskeden,  men  baade  Interiører  og  Facader  ere  klarede  med  en  sjæl- 
den Ynde  og  Friskhed.  For  dens  to  Etager  er  Planen  omtrent  ens.  Det 
midterste  Parti  indtages  baade  foroven  og  forneden  af  en  forholdsvis 
stor  Stue,  som  gaar  tværs  gennem  Huset.  Til  Siderne  for  den  ligger 
Entreen,  Trappen  og  nogle  mindre  Værelser  ;  Køkken  og  Pigekammer 
ere  anbragte  i  en  Tilbygning.  Skønt  Rummene  ere  smaa,  for  nogles 
Vedkommende  endog  særdeles  smaa,  gøre  de  dog  ved  deres  indbyrdes 
gode  Forhold  og  den  Regularitet,  som  udmærker  dem  alle,  et  forholds- 
vis stort  Indtryk.  I  Tidernes  Løb  ere  deres  oprindelige  Udstyr  og  Deko- 
ration forsvundne,  dog  aner  man,  navnlig  paa  1ste  Sal  i  den  store  Stue 
med  det  buede  Loft,  hvilken  smuk  Virkning  de  have  ejet.  Ved  Faca- 
derne er  Forholdet  mellem  de  to  Etagehøjder,  mellem  Vinduerne  og 
Vinduespillerne  særdeles  smukt;  og  det  ret  lave  Straatag  hviler  let  paa 
Bygningen. 

Den  ejendommelige  Frigjorthed,  som  udmærker  dette  Arbejde,  er  i 
det  hele  sjælden  i  Abildgaards  Kunst.  Oftest  præges  den  af  Tilblivelsens 
Anstrængelser.  Ved  det  Bohave,  som  er  udført  efter  hans  Tegninger, 
kan  det  være  meget  fremtrædende.  Det  er  altid  bygget  over  antikke 
Motiver,  men  han  har  ikke  altid  magtet  dem.  Særlig  gælder  det  hans 
bekendte  Kakkelovnsskærm,  som  nu  ejes  af  Frederiksborgmuseet.  I 
formel  Henseende  er  den  nærmest  et  Monstrum.  Det  udmærkede  Maleri 
af  »Lykkens  Tempel« ,  som  dækker  Forsiden,  kan  kun  delvis  redde 
Helheden.  Hans  to  forskellige  Typer  Stole  har  betydelig  større  Interesse. 
De  ere  vel  tunge,  men  ualmindelig  helstøbte,  og  deres  dekorative  Ud- 
smykning er  meget  vellykket.  Vægtigst  ere  Stolene  med  de  svungne  Ben 
og  den  brede  Rygplade,  der  er  smykket  med  malede  Friser,  behandlede 
i  en  Art  antik  Vasestil.  I  Overensstemmelse  med  sine  Forbilleder  og 
med  sikker  Følelse  for  de  dekorative  Krav  har  Abildgaard  her  ladet 
Malerkunsten  bøje  sig  for  Arkitekturen.  Fladevirkningen  er  understre- 
get, medens  Perspektiv-  og  Skyggevirkningen  er  udeladt.  En  Fremgangs- 
maade,  der  i  formel  Henseende  er  den  absolutteste  Modsætning  til  Ro- 
kokoens Effekt.  Ogsaa  ved  andre  Møbler  benyttede  han  denne  Art  Ud- 

smykning.  To  Friser,  som  tilhører  Forfatleren  Karl  Madsen,  og  som 
formodes  at  være  det  eneste  tiloversblevne  af  et  Møntskab,  afgiver  et 
smukt  Eksempel  paa  disse  Arbejders  Karakter;  de  eje  i  fuldt  Maal  den 
Dristighed  og  Stemning,  som  udmærker  de  bedste  af  dem. 

Abildgaard  gav  sig  som  alt  anført  ogsaa  af  med  Bøgers  Udsmykning. 
Han  har  tegnet  den  nydelige  Vignet  til  Tidsskriftet  »Samlerens«  Titel- 


Abildgaard:  Niels  Klim  paa  Vandring  gennem  Polu. 


blad.  Den  ejendommelige  og  fantasifulde  Vignet  til  Bårens  Mytologi 
skyldes  ogsaa  utvivlsomt  ham.  Det  største  Arbejde,  som  han  har  udført 
paa  dette  Omraade,  er  ubetinget  Illustrationerne  til  Jens  Baggesens 
Oversættelse  af  Niels  Klims  underjordiske  Rejse.  Rent  boglig  set  er  Op 
gaven  overordentlig  smukt  løst ;  Billederne  og  det  typografiske  Udstyr 
staa  godt  sammen  ;  desuden  er  der  en  mangetonende  Stemning  og  en 

fyldig  malerisk  Virkning  over  dem  alle.  Dette  gode  Resultat  skyldes 
selvfølgelig  i  en  ikke  ringe  Grad  Clemens'  Stik ;  men  Abildgaards  Forar- 
bejder ere  ogsaa  udmærkede.  Hans  malede  Studier  til  dem  vidne  ikke 
alene  om  den  store  Respekt,  hvormed  han  omfattede  Opgaven,  de  høre 
i  det  hele  til  hans  bedste  Arbejder. 

Hvilken  Ynde  er  der  ikke  over  Niels  Klim  paa  hans  Vandring  gen- 
nem Potu.  Trods  alle  Fortegnelser  gør  den  unge  Mand  et  meget  tilta- 
lende Indtryk,  og  de  kølige  Toner,  Billedet  er  holdt  i,  eje  en  betydelig 
Friskhed  og  Skønhed.  I  Illustrationen  til  Potuanernes  Gudstjeneste  er 
der  ligeledes  præsteret  noget  overordentligt;  der  er  Magt  over  den, My- 
stik og  Højtid,  som  hviler  over  Klippehulen  og  Forsamlingen.  Ogsaa 
flere  af  de  øvrige  Billeder  kunde  nævnes  med  stor  Hæder;  men  med 
hvor  megen  Glæde  man  end  kunstnerisk  kan  se  paa  dem,  nægtes  kan 
det  ikke,  at  der  klæber  megen  væsentlig  Fejl  ved  dem  alle;  som  Hol- 
berg-Illustrationer have  de  kun  ringe  Værd;  de  slutte  sig  ikke  om  Teksten; 
hver  og  en  er  blottet  for  Humor.  Abildgaards  Kunst  ejer  mange  gode 
Egenskaber;  men  til  disse  hører  Humor  absolut  ikke;  dette  er  saa  meget 
mere  føleligt,  som  han  tit  har  valgt  humoristiske  Emner.  Som  alt  an- 
tydet skades  hans  Menneskefremstillinger  ogsaa  hyppigt  af  store  For- 
tegnelser; dette  gælder  i  en  ganske  særlig  Grad  hans  Illustrationer.  Ved 
sine  udførligere  Værker  har  han  som  Regel  bygget  paa  et  indtrængende 
og  overlegent  Modelstudium;  en  Række  Tegninger  paa  Kunstakademiet 
bære  smukke  Vidnesbyrd  om,  hvilken  Dygtighed  han  var  i  Besiddelse 
af  paa  dette  Omraade;  ved  sine  mindre  Arbejder  har  han  næsten  altid, 
vel  sagtens  for  at  bevare  en  større  Frihed,  tegnet  ud  af  Hovedet.  Men 
dertil  manglede  han  i  en  paafaldende  Grad  Evne.  Resultatet  blev  som 
Regel  nogle  underlig  usammenhængende  Kroppe,  som  Lemmerne  kun 
maadeligt  forbinde  sig  med.  Ved  Kobberstikkene  til  Ewalds  Ode  »den 
ulykkelige  Prøve«  er  dette  meget  iøjnefaldende. 

Samtidens  Dom  over  Abildgaard  som  Kunstner  gik  ham  tit  imod, 
og  Eftertidens  har  som  oftest  været  skaanselsløs ;  men  trods  alt  har  den 
ikke  kunnet  udviske  en  stærk  Efterklang  af  den  store  Autoritet,  som 
han  i  vide  Kredse  havde  tilkæmpet  sig,  medens  han  levede.  Høyen  har 
i  sit  Foredrag  »Konsten  i  Danmark  i  den  sidste  Halvdel  af  forrige  Aar- 
hundrede«^^  givet  en  sympatisk  Skildring  af  Abildgaards  Virksomhed; 
men  underligt  nok  kommer  han  til  Slut  med  et  skarpt  Angreb ,  som 
danner  en  sær  Modsætning  til  den  foregaaende  Varme.  Han  fralægger 
Abildgaard  egentlig  Kunstnersind,  idet  han  kalder  ham  »en  begavet  og 
aandrig  Mand,  som  invita  Minerva  søgte  at  blive  Konstner«.  Der  kan 

dog  næppe  være  Tvivl  om,  at  Julius  Lange  har  Ret,  naar  han  søger 
Aarsagen  til  dette  Omslag  i  Høyens  stærkt  bevægede,  hedblodige,  noget 
vulkanske  Natur,  som  undertiden  kunde  lade  ham  forbavse  sine  Til- 
hørere med  Ytringer,  der  aldeles  modsagde  hinanden. 

For  den  moderne  Naturalist  er  Abildgaard  selvfølgelig  kun  en  maade- 
lig  Fremtoning,  der  betegnes  som  »en  Eklektiker,  der  paa  Skyer  af 
Bogstøv  svævede  til  den  ophøiede  Verden,  hvor  man  keder  sig«.  Men 
til  Gengæld  er  han  altid  bleven  omfattet  med  Varme  af  dem,  som  lægger 
Vægt  paa  Kunstens  monumentale  Sider,  og  som  har  særlig  Interesse 
for  Kunsten  i  bunden  Stil;  navnlig  har  Juhus  Lange  givet  en  Række 
sympatiske  Skildringer  af  ham. 

Det  var  kun  sjældent,  at  Abildgaard  naaede  det  høje  Maal,  han 
stræbte  efter;  ved  Siden  af  Arbejder,  i  hvilke  der,  saaledes  som  Jul.  Lange 
siger,  »bryder  en  ren  og  glimrende  Skønhed  igennem«,  har  han  frem- 
bragt ikke  faa,  som  i  en  betænkelig  Grad  nærme  sig  det  umulige.  Dog  er 
der  ogsaa  over  den  svagere  Del  af  hans  Kunst  et  adeligt  Præg ;  den  glø- 
dende Iver,  hvormed  han  kæmpede  for  det,  han  mente  var  Ret  og  Godt, 
kaster  som  Regel  en  uvisnelig  Glans  over  den.  Han  pløjede  desuden  saa 
dybt,  og  var  en  saa  fm  og  stærk  Personhghed,  at  han  i  en  fremtrædende 
Grad  var  i  Stand  til  at  bane  Vej  for  den  kommende  Slægt.  Og  han  ba- 
nede Vejen;  efter  ham  fulgte  Thorvaldsen.  Sergei  har  Ret,  naar  han  i 
Efteraaret  1806  i  et  Brev  til  Abildgaard,  paa  sit  ejendommehge  Fransk, 
skrev  om  Thorvaldsen:  »Il  vous  doit  le  bonheur,  de  l'avoir  mis  dans 
la  route  qui  mene  vers  le  talant  et  du  style« 


JENS  JUEL 


1745-1802 

M  Edens  den  Stemning,  som  hviler  over  Abildgaards  Kunst,  er  tung  og 
alvorlig,  er  den,  der  præger  Juels  Arbejder,  lys  og  festlig.  Abildgaards 
Livsværk  karakteriseres  af  hans  Kamp  for  at  højne  sit  Samfund  ved  at 
fremmane  store  Idealer.  Juels  Evner  udvikledes  uden  Brydninger;  han 
er  Søndagsbarnet  i  den  ældre  danske  Kunst;  hans  Naturfølelse  og  Natur- 
lighed havde  Klangbund  i  Samtiden ,  og  hans  medfødte  Elegance  var 
nødvendig  for  den,  der  ret  skulde  vinde  dens  Hjerte. 

For  at  levendegøre  Tidens  Udlængsel  efter  Naturen  —  Baggrunden 
for  store  Dele  af  Juels  Kunst  —  hidsættes  et  Par  Citater  af  Goethes 
Werther,  den  af  Periodens  mest  læste  Bøger,  der  stod  nordisk  Aands- 
liv  nærmest. 

En  overstrømmende  Glæde  over  Naturen  slynger  sig  her  sammen 
med  en  stærk  Higen  ud  mod  ukendte  Vidder.  Følgende  Begejstringsud- 
brud giver  Tonen:  —  »Jeg  ligger  i  det  høje  Græs  ved  den  rislende  Bæk, 
tusind  forskellige  Græsstraa  blive  mig  mærkværdige,  fordi  jeg  er  Jor- 
den saa  nær;  jeg  føler  den  lille  Verdens  Vrimmel  mellem  Straaene,  de 
utallige,  uudgrundelige  Former  af  Myg  og  Orme  nærmere  ved  mit  Hjerte; 
og  jeg  føler  den  Almægtiges  Nærværelse,  han,  som  skabte  os  i  sit  Bil- 
lede, et  Pust  af  den  Alkærlige,  der  svæver  i  evig  Salighed  og  bærer  og 
vedligeholder  os.« 

Skønt  de  unge  Naturbegejstrede  selv  vare  ivrige  Teoretikere,  reage- 
rede de  dog  stærkt  mod  alle  skolerette  Forskrifter.  Da  Werther  havde 
mødt  en  jævnaldrende  Akademiker,  som  udkrammede  en  Del  Læsning 
fra  Batteux  til  Wood,  fra  de  Piles  til  Winckelman  og  desuden  viste  sig  i 
Besiddelse  af  flere  andre  lærde  Fortrin ,  skrev  han  kort  og  godt  til  sin 
Ven  Wilhelm  —  »Jeg  indlod  mig  slet  ikke  med  ham«.  De  akade- 
miske Fuldkommenheder  vare  kun  Aandsfortærelse  for  den  unge  Na- 
turprofet. 

I  et  andet  Brev  fortæller  Werther,  hvordan  han  har  tegnet  et  Par 

Landsbybørn  i  deres  tilfældige  Omgivelser;  efter  en  omstændelig  Udma- 
ling af  Motivet  skriver  han  —  »efter  en  Times  Forløb  havde  jeg  for- 
færdiget en  velordnet,  særdeles  interessant  Tegning,  uden  at  have  til- 
føjet det  mindste  af  mit  eget.  Dette  bestyrkede  mig  i  mit  Forsæt  om  for 
Fremtiden  at  holde  mig  alene  til  Naturen.  Den  alene  er  uendelig  rig, 


Jens  Juel :  Portræt  af  Søsteren. 


Og  den  alene  kan  danne  den  sande  Kunstner«.  Men  —  den  gamle  Adam 
lader  sig  alligevel  ikke  saa  let  døde;  man  lægge  Mærke  til.  hvordan 
Goethe  uvilkaarlig  skriver  en  »velordnet  Tegning« ;  man  elskede  Natu- 
rens Mangfoldighed  og  tilsyneladende  Tilfældigheder;  men  den  gamle 
Kærlighed  til  den  regulerede  Helhedsvirkning  sad  endnu  i  Blodet,  var 
Tilfældighederne  ikke  velordnede  fra  Naturens  Haand,  skulde  Kunst- 
neren nok  sørge  for,  at  de  bleve  det. 

Dog  ivrede  Naturprofeterne  mod  den  bundne  Stil  i  Kunsten.  Jens 
Baggesen  kalder  Byen  Mannheim  for  »Staden  paa  Vers«^^,  og  det  er 
ikke  for  at  smigre  den.  Dens  gennemførte  Regelmæssighed  irriterer 
ham;  han  er  klar  over,  at  han  vilde  blive  en  »Istap«,  dersom  han  skulde 
bo  i  den.  Gader  er  ham  i  det  hele  taget  imod,  da  det  bundne  er  deres 
Konsekvens;  det  bugtede  Vimmelskaft  med  dets  højst  irregulære  Be- 
byggelse er  en  hæderlig  Undtagelse;  de  aabne  Pladser  ere  mere  efter 
hans  Hjerte;  Amalienborg  Slotsplads  kunde  være  bleven  god,  dersom 
de  iire  Palæer  ikke  vare  blevne  hinanden  fuldkommen  lige.  Han  nærer 
en  Del  Tvivl  om,  hvorvidt  en  Forfatter  bør  skrive  Vers.  Men  det  gik 
ham  ikke  bedre  end  Werther  med  Tegningen.  Selv  skrev  han  Vers. 
Og  den  Prosa-Stil,  han  elskede,  var  i  hvert  Fald  ved  Omtale  af  Maler- 
kunst ikke  synderlig  naturlig.  Han  delte  sin  Samtids  Sværmeri  for 
Guido  Reni.  Et  af  dennes  Madonnabilleder  aflokkede  ham  følgende 
Lovprisning:  »Denne  himmelske  Renhed  og  Uskyldighed  —  denne  rø- 
rende, engelsværmende  Andagt  —  disse  Glimt  af  HelHghedens  Soel  — 
disse  Blikke  i  en  lysere  Verden!  Yndige  Guido!  hvor  hentede  du  disse 
Tryllerier?«  5* 

Hos  de  unge  Radikale  forbandt  en  ofte  højtflyvende,  men  oprigtig 
Begejstring  for  Naturen  sig  med  en  indgroet  Kærlighed  til  Anstand  og 
en  forbløffende  Smag  for  det  sødeste  Søde. 

Juel  var,  som  sagt,  Barn  af  sin  Tid ;  men  det  bør  tilføjes,  at  hans 
jævne  danske  Sind  bevarede  ham  for  det  overspændte  og  for  højstemte, 
som  saa  ofte  kommer  frem  i  Tidens  Litteratur. 

*  * 
* 

Et  af  Juels  tidligste  Arbejder,  Portrættet  af  Søsteren,  giver  et  mær- 
keligt samlet  Billede  af  Grundelementerne  i  hans  Kunst,  hans  Virkelig- 
hedssans og  hans  Anstand.  Skildringen  af  den  halvvoksne  Pige,  der 
sidder  ved  et  Bord  og  syr,  er  elskværdig,  ligefrem  og  fortrolig,  Situatio- 
nen er  til  en  vis  Grad  grebet  ud  af  Livet,  men  kun  til  en  vis  Grad.  Den 
Maade,  hvorpaa  den  unge  Pige  ser  ud  mod  Beskueren,  hendes  Haand- 
stilling.  Kappens  yndefulde  Uorden,  alt  røber  noget  bevidst  arrangeret, 
som  yderligere  understreges  af  Billedets  afvejede  Farveholdning.  Denne 
er  smuk  og  fin,  Kjolens  kraftige  blaa  staar  dejligt  til  Stolens  dybe  brune, 
Haarets  Lød ,  Teintens  og  de  røde  Læbers  Friskhed  er  udmærket  op- 
fattet. Men  Arbejdet  er  ikke  helt  sat  ind  paa  at  gengive  Virkelighedens 
Fylde.  Farverne  ere  efter  gammel  Skik  stemte  med  Henblik  paa  en 

mild  Totalvirkning;  deres  Blanding  er  mere  Resultatet  af  tilegnede 
Regler  end  af  et  umiddelbart  Naturstudium. 

I  et  af  sine  første  Manddomsarbejder,  Billedet  af  den  romerske 
Tigger,  Dværgen  Bajocco,  naaede  Juel  betydelig  videre  i  Retning  af 
uforbeholden  Livsskildring.  Han  maa  have  forstaaet,  ja  han  maa  i  høje- 
ste Grad  have  været  fængslet  af  dette  stakkels  forkrøblede  Menneske ; 


Jens  Juel:  Bajocco. 

der  er  over  Fremstillingen  en  indgaaende  Medfølelse,  en  Sanddruhed 
og  Kærlighed,  som  kendetegner  stor  Kunst.  Og  Udførelsen  er  en  Mester 
værdig,  Formgivningen  er  sikker.  Farverne  udmærket  stemte. 

Den  Oprigtighed,  som  karakteriserer  dette  Arbejde,  er  ikke  alene 
noget  nyt,  noget  epokegørende  for  Juels  egen  Tid,  men  ogsaa  en  mo- 
derne Betragter  maa  rent  umiddelbart  beundre  dens  Djærvhed.  Tiden 

var  dog  ikke  moden  til  en  saa  kraftig  Realisme,  og  Juel  har  næppe  selv 
følt  den  hel  forsvarlig.  Vel  bevarede  han  sin  Naturglæde  gennem  hele 
Livet,  men  den  fik  ikke  oftere  I^ov  at  udfolde  sig  saa  dristigt. 

Nærmest  Bajocco  staa  Juels  smaa  Landskaber.  Der  er  ganske  vist 
noget  afdæmpet  over  dem  ;  hans  formelle  Fordringer  kan  tit  synes  at 
have  berøvet  dem  noget  af  den  Friskhed,  hvormed  de  var  undfangne, 
men  bag  det  »velordnede«  mærker  man  ved  de  bedste  af  dem,  at  de  ere 
fødte  af  en  indre  Nødvendighed,  en  Naturbetagelse,  som  maatte  give 
sig  Udtryk. 

Hans  Maleri  paa  den  kongelige  Malerisamling  af  »det  optrækkende 


.Jens  .Juel:  Optrækkende  Uvejr. 


Uvejr«,  ejer,  trods  alt  det  arrangerede,  en  Rigdom  paa  Iagttagelser  og 
en  Varme  i  Skildringen,  som  maa  fange  Beskueren.  Ogsaa  hans  Bille- 
der af  Nordlyset  og  Sommeraftenen  have  ligesom  flere  andre  en  fuldto- 
nende Stemning. 

Det  er  i  øvrigt  interessant  at  lægge  Mærke  til,  hvordan  han  i  Valget 
af  sine  Landskabsmotiver  i  en  fremtrædende  Grad  viser  sig  som  Barn  af 
sin  Tids  svulmende  Følelsesliv.  Naar  Stemningens  Strenge  er  højt 
stemte,  naar  Tordenen  ruller,  naar  Stormen  jager  Skyerne  over  Himlen, 
naar  Aftenen  udfolder  sin  mest  betagende  Pragt,  og  naar  Natten  straaler 
med  Nordlysglans,  saa  rives  han  med;  men,  vel  at  erindre,  uden  som 
saa  mange  af  sine  Samtidige,  at  glide  ud  i  det  overspændte. 

Der  er,  som  en  moderne  tysk  Maler har  gjort  opmærksom  paa, 
hos  Kultur-Mennesker  en  Tilbøjehghed  til  at  se  Naturen  i  Belysning  af 
kendte  Billeder,  Hvor  ofte  tilsløres  saaledes  ikke  en  Kunstners  person- 
lige Syn  paa  Naturen  af  hans  Erindring  om  ældre  Kunst  og  af  den  Skole, 
han  tilhører;  og  hvor  tit  hører  man  ikke  Folk  ved  Beskuelsen  af  et 
Landskab  mindes  Billeder,  hvor  lignende  Motiver  ere  behandlede.  Dette 
er  et  gammelt  Fænomen,  og  i  en  Periode  som  den  her  omhandlede, 
hvor  det  konventionelle  stadig  havde  stor  Magt,  var  det  selvfølgeligt  me- 
get fremtrædende.  Til  Juels  store  Ros  maa  det  dog  siges,  at  han  kunde 
fanges  af  Naturen  i  en  saadan  Grad,  at  han  blev  helt  besjælet  af  den. 


Jens  Juel :  Dansebakken. 


Enkelte  af  hans  Arbejder  have  noget  virkeligt  almengyldigt  over  sig,  idet 
Tidens  Smag  og  dens  Krav  kun  svagt  kan  spores,  medens  Livets  Genius 
paa  en  egen  underfuld  Maade  meddeler  dem  sin  Fylde.  Men  det  var 
kun  sjældent,  at  han  helt  glemte  sig  selv;  ved  et  Par  af  de  ovennævnte 
Billeder  og  ved  nogle  faa  andre  Arbejder  er  det  Tilfældet. 

Ganske  særlig  gælder  det  et  lille  Blomsterbillede,  en  Buket  NelHker 
og  Levkøjer,  samlede  i  en  Krukke.  Det  er  vidunderhgt  inspireret,  ud- 
sprunget af  ren  og  umiddelbar  Naturglæde.  I  Lys  saa  vel  som  i  Skygge 
ere  Farverne  friske  og  intense,  samtidig  med  at  Formen  overalt  er 
levende. 

Der  kan  siges  mange  Lovord  om  saadanne  Arbejder.  Desværre  ind- 

tage  de,  som  sagt,  kun  en  underordnet  Plads  i  Juels  Kunst.  Hans  Ho- 
vedvirksomhed falder  paa  Felter,  der  i  det  hele  taget  kun  sjældent 
aabne  Muligheder  for  en  større  Umiddelbarhed. 

Allerede  som  ung  var  Juel  en  søgt  Portrætmaler.  I  Aarenes  Løb  blev 
det  et  ualmindeligt  stort  Arbejde,  han  kom  til  at  udrette  paa  dette  Om- 


Jens  Juel;  .1.  F.  Clemens. 


raade.  Under  Udførelsen  af  dem  glemte  han  dog  aldrig,  at  de,  foruden 
at  give  en  Skildring  af  vedkommende  Person ,  tillige  skulde  smykke  en 
Stue  eller  Sal;  og  det  er  bekendt  nok,  hvorledes  det  næsten  altid  lykke- 
des ham  at  faa  dem  til  at  opfylde  denne  sidste  Bestemmelse;  selv  hans 
svageste  Portrætter  har  en  fremtrædende  dekorativ  Holdning.  Men  i 
øvrigt  er  del  betegnende  for  Juel,  at  han  naaede  længst,  naar  han  ar- 

bejdede  for  ligefremme  Mennesker,  der  tillod  ham  at  give  en  mere  for- 
trolig Skildring. 

Det  bekendte  Dobbeltportræt  af  Greve  Christian  Ditlev  Reventlow 
og  Hustru  er  et  smukt  Eksempel  paa  denne  Art  af  hans  Portrætter. 
Dets  Komposition  er  rigtignok,  trods  sine  mange  fortræffelige  Egenska- 


JensJuel:  Levkøjer. 


ber,  ikke  ulastelig;  den  Maade,  hvorpaa  Grevinden  sidder  ved  sitKniple- 
bord  og  Greven  staar  ved  hendes  Side,  medens  de  begge  se  ud  mod 
Beskueren,  virker  opstillet.  Samtidig  kan  der  ogsaa  rettes  Indvendinger 
mod  Udførelsen ;  Tonerne  staa  gennemgaaende  noget  falskt,  og  Teg- 
ningen er,  som  saa  ofte  i  Juels  Kunst,  meget  mangelfuld.  Men  selve 
Menneskeskildringen  er  fortræffelig;  over  den  er  der  Varme,  Klarhed 

9* 

og  Skønhed.  Grevens  Hjertensgodhed,  Grevindens  Finhed  kaste  Glans 
over  Værket. 

I  Forbindelse  med  dette  Arbejde  og  som  nære  Slægtninge  af  det, 
kan  der  nævnes  en  lang  Række  Juelske  Portrætter,  hvor  Fremstillingen 


Jens  Juel :  Grev  Christian  Dillev  Revenllow  og  Hustru  Charlotte  Amalie,  født 
Comtesse  Holstein-Lelhraborg. 

ligesom  her  er  troværdig,  ukunstlet  og  yndefuld;  Billeder,  i  hvilke  Ro- 
kokoens Bravour  er  bleven  fortrængt  af  en  indgaaende  Karakterskild- 
ring. Blandt  de  ejendommehgste  kan  nævnes  det  Rydbergske  FamiHe- 
billede,  det  overmaade  elskværdige  Dobbeltportræt  af  Kunstneren  selv 
og  hans  Hustru  og  de  dygtige  Skildringer  af  Admiralinde  Grodtschil- 

ling,  Fru  Hage,  Fru  Gerner,  Elatsraadinde  Kirchhoff,  Grev  Siegfred 
Råben,  Abildgaard,  Colbjørnsen  og  Clemens. 

Det  er  betegnende  for  de  fleste  af  disse  Arbejder,  at  de  ikke  alene 
ere  Portrætter,  men  tilhge  Billeder  af  det  daglige  Liv.  De  skildrede  Per- 


Jens  Juel :  Fru  Hage. 

soner  ere  fremstillede  i  hjemlige  Omgivelser,  optagne  af  vante  Beskæf- 
tigelser. En  Fremgangsmaade,  som  forøvrigt  var  meget  yndet  af  Tidens 
Portrætmalere,  men  som  ingen  anden  herhjemme  udnyttede  paa  en 
saa  indtrængende  Maade  som  Juel. 

Dette  stod  sikkert  i  Forbindelse  med,  at  han  var  en  født  Genremaler. 
Allerede  i  sin  tidligste  Ungdom  fængsledes  han  af  ligefremme  Scener 
af  Livet ;  under  sit  Ophold  i  Hamborg  skal  han  have  behandlet  en  Række 

saadanne  Emner.  Fra  en  senere  Tid  ere  hans  bekendte  Billeder  fra 
Emilie -Kilden  og  Sommergæsterne  paa  Dansebakken  ved  Sorgenfri 
smukke  Prøver  paa  denne  Del  af  hans  Arbejder.  Han  viser  sig  i  dem  i 
Besiddelse  af  en  mærkelig  jævn  og  omhyggelig  Fortællekunst,  der  kan 
kaste  et  poetisk  Skær  over  Hverdagslivets  Bagateller  og  faa  selv  de 
trivielleste  til  at  virke  fængslende.  Han  er  varm  og  ligefrem,  og  han  ser 
med  umiddelbar  Glæde  paa  sine  Medmennesker. 

At  betragte  et  Menneske  som  et  isoleret  Fænomen  var  ham  kun  en 
ringe  Tilfredsstillelse;  hvor  han  kunde  komme  til  det,  maatte  han  have 
Omgivelserne  med.  Selv  overfor  Portræt-Klienter,  som  han  stod  fjernt, 
og  som  han  skulde  afbilde  i  Festdragt,  søgte  han  hyppigt  ad  denne  Vej. 

Hovedmassen  af  Juels  mere  officielle  Portrætter  ere  imidlertid  ovalt 
afskaarne  Brystbilleder  med  en  tonet  Baggrund.  Af  saadanne  har  han 
udført  en  utrolig  Mængde.  De  fleste  ere  desværre  fra  Indholdets  Side 
grumme  tomme.  Det  almindelige  Publikum  har  imidlertid  næppe  føh 
sig  brøstholden,  hans  Billeders  Sødme  og  dekorative  Holdning  blændede 
det.  De  mere  udviklede  af  hans  samtidige  vare  derimod  ikke  tilfredse. 
I  et  Brev  til  Abildgaard  skriver  Sergei:  »Det  har  ikke  forundret  mig,  at 
Juel  har  fuldt  op  at  gøre;  her  er  det  paa  samme  Maade,  Portrætmalerne 
ere  mere  Fabrikanter  end  Kunstnere« 

Betragter  man  Juels  Portrætter  som  en  Helhed,  viser  det  sig,  at  de 
omtrent  alle  ere  prægede  af  samme  usvigelig  sikre  Teknik,  der  i  svagere 
Arbejder  kan  slaa  over  i  det  stereotype.  Ligesom  de  fleste  af  den  Tids 
Malere  havde  Juel  i  sine  Lære-  og  Vandreaar  dannet  sig  en  Række  be- 
stemte Regler  for  Blandingen  af  Farven.  Han  beherskede  paa  sin  Palet 
naar  han  havde  »sat  den  op«,  en  Skala  af  Toner,  hvis  Værd  han  var 
fuldt  fortrolig  med,  og  som  gjorde  ham  i  Stand  til  uden  Famlen  at  frem- 
stille de  skønneste  Karnationer  i  alle  Nuancer  og  Afskygninger,  samt 
de  herligste  Stoffer  som  Fløjl  og  Silke.  Gennem  en  omhyggehg  Træning 
havde  han  ogsaa  erhvervet  sig  en  klar  Forstaaelse  af  sine  tekniske  Ev- 
ners Rækkevidde,  og  det  er  meget  karakteristisk  for  ham,  at  han  aldrig 
gav  sig  i  Kast  med  Opgaver,  som  han  ikke  formelt  kunde  klare.  Men  i 
Kraft  af  hans  ægte  Kunstnersind  kunde  et  Arbejde  dog  kun  rigtig  lykkes 
for  ham,  naar  han  var  inspireret.  Talrige  af  hans  Portrætter  har  et  mat 
Præg,  og  hans  Ligegyldighed  overfor  Modellerne  har  ikke  alene  gjort 
disse  Billeder  aandeligt  tomme,  men  ogsaa  Teknikken  død.  Var  han 
derimod  revet  med  af  sin  Opgave,  fik  Farverne  Friskhed  og  hans  Pensel 
og  Streg  en  fængslende  Vigeur. 

Der  er  i  Almindelighed  noget  særdeles  korrekt  over  Juels  Kunst,  og 

man  er  ikke  nu  til  Dags  tilbøjelig  til  at  finde  nogen  Oprørsaand  i  den; 
men  ser  man  hans  Værker  i  Forhold  til  hans  mest  fremskredne  For- 
gængeres, saa  betegner  den  Personlighed,  Natm-lighed  og  Oprigtighed, 
som  udmærker  Juels  bedste  Arbejder,  et  radikalt  Fremskridt. 

I  Overensstemmelse  med  hans  stærke  Naturfølelse  havde  han  ringe 
Interesse  for  Kunsten  »i  bunden  Stil«.  Hvad  han  har  udrettet  paa  dette 
Omraade  er  ganske  forsvindende.  Ogsaa  til  Ny-Klassicismen  forholdt 
Juel  sig  afvisende.  Det  er  betegnende,  at  han,  efter  at  have  forladt  Akade- 


Jens  Juel :  Mindeblad  for  Johannes  Ewald. 


miet,  saa  godt  som  ikke  har  behandlet  mytologiske  eller  andre  Emner, 
hvor  der  bliver  Lejlighed  til  at  fremstille  Mennesket  i  en  mere  almengyl- 
dig Skikkelse.  Ikke  engang  blandt  hans  Tegninger  findes  der,  saa  vidt 
Forfatteren  bekendt,  nogen,  som  gaar  i  denne  Retning.  En  Undtagelse 
kan  maaske  paapeges  ihans  Udkast  til  Mindebladet  for  Johannes  Ewald. 
Til  højre  for  en  Mindestøtte  staar  Sorgens  Genius;  hun  er,  som  det  sig 
hør  og  bør  for  et  saa  ophøjet  Væsen,  iført  et  klassisk  Kostume;  til  Gen- 
gæld har  Juel,  næsten  som  for  at  demonstrere  sin  Modstand  mod  Klassi- 
cismen, ladet  en  ung  Dame,  klædt  efter  Samtidens  Mode,  repræsentere 
Eftermælet  og  hænge  Laurbærkransen  om  Ewalds  Støtte. 


—  136  — 

Juel  var,  som  ofte  anført,  hvad  man  kalder  en  lykkelig  Natur.  I 
ydre  Henseende  bragte  Livet  ham  ingen  større  Skuffelser.  Snart  efter  at 
han  i  1780  var  kommen  hjem  fra  en  otteaarig  Rejse  til  Rom,  Frankrig 
og  Schweitz,  blev  han  Medlem  af  Kunstakademiet  og  i  en  Alder  af  godt 
41  Aar  Professor  ved  samme. 

Trods  alle  Forskelligheder  har  Eftertiden  yndet  at  nævne  Abildgaards 
og  Juels  Navne  sammen  og  egentlig  med  god  Ret.  De  to  Hovedretninger 
indenfor  dansk  Billedkunst,  den  klassiske  og  den  naturalistiske,  som 
begge  i  det  nittende  Aarhundrede  skulde  naa  saa  smukke  Maal,  havde 
i  disse  to  Kunstnere  hver  sin  første,  helt  udprægede  Repræsentant. 
Begge  kom  de  kun  til  at  betegne  Overgangsstadier  i  UdvikHngen;  men 
til  begges  Ære  maa  det  siges,  at  de  kæmpede  ærligt  for  at  naa  det  bed- 
ste; der  er  noget  i  deres  Liv  og  Virksombed,  som  kan  lede  Tanken  hen 
paa  Andersens  Eventyr  »Klokken«.  De  hørte  dens  Kalden,  de  lokkedes 
af  dens  Toner;  som  Prinsen  og  den  fattige  Dreng  søgte  de  ad  vidt  for- 
skellige Veje  mod  det  fælles  Maal;  skønt  ingen  af  dem  naaede  helt  frem 
til  Poesiens  Vidunderland,  bringer  deres  Kunst  dog  til  Tider  en  Hilsen 
fra  det. 


ASMUS  JAKOB  CARSTENS 


FOr  de  Malere,  som  fulgte  i  Abildgaards  Spor,  var  der  herhjemme  i 
Slutningen  af  det  attende  Aarhundrede  kun  trange  Kaar.  Hos  Publikum 
fandt  de  ringe  Støtte;  og  rent  kunstnerisk  set  kunde  de  kun  i  Italien 
med  dets  ældgamle  Traditioner  og  store  Skatte  af  Kunstværker  fra  Old- 
tiden og  Renaissancen  finde  frodige  Udviklingsmuligheder.  Disse  uhel- 
dige Forhold  have  næppe  været  uden  Skyld  i ,  at  Abildgaard  fandt  faa 
Elever  og  blandt  Malerne  ingen ,  som  helt  lykkedes ;  de  bekendteste, 
J.  L.  Lund,  Kratzenstein-Stub  og  C.  F.  Høyer,  ere  ret  betydningsløse 
Kunstnere.  Under  Trykket  af  Tidens  Ugunst  maatte  der  en  Asmus  Jakob 
Carstens'  Egensindighed  og  Selvforsagelse  til  for  at  uddybe  Abildgaards 
Gerning.  , 

Carstens  er  født  i  St.  Jiirgensby  ved  Slesvig.  Allerede  i  Barndommen 
betoges  han  af  en  stærk  Længsel  efter  at  blive  Kunstner ;  men  Forholdene 
vare  kontrære,  i  Stedet  for  at  komme  paa  Akademiet,  blev  han  sat  i 
Vinhandlerlære.  Hans  Ildhu  og  hans  rige  Evner  lod  ham  dog  ikke  falde 
til  Ro.  I  sin  Fritid  tilegnede  han  sig  en  ikke  ubetydelig  Færdighed  i  Por- 
trættegning og  studerede  samtidig  med  Iver  Kunstens  Teori.  Webbs  den 
Gang  meget  ansete » Untersuchung  des  Schonen  in  der  Mahlerey « var  hans 
vigtigste  Hjælpekilde.  Ved  Læsningen  af  den  blev  han  lidenskabelig 
begejstret  for  den  store  Kunst,  Antikken,  Rafael  og  Michelangelo.  Det 
blev  hans  klart  bevidste  Maal  at  udvikle  sig  til  en  epokegørende  Historie- 
maler. Men  først  i  en  Alder  af  22  Aar  lykkedes  det  ham  at  komme  ud 
af  Vinhandelen .  Han  tog  da  straks  til  København  for  med  Kraft  at  ud- 
danne sig  som  Kunstner.  Hans  Bane  var  dog  i  alt  væsentligt  bestemt. 
Han  var  i  sin  Afsondrethed  bleven  befæstet  i  sine  Teorier  og  en  fuld- 
blods Autodidakt. 

Under  sit  syvaarige  Ophold  i  København  besøgte  han  kun  hdt 
Kunstakademiets  Skoler,  og  hos  Abildgaard,  som  nærmest  burde  have 
været  hans  Vejleder,  kom  han  ikke  direkte  i  Lære.  Skønt  han  var  be- 

gejstret  for  Abildgaard  som  Kolorist  og  bogstavelig  taget  søgte  at  aflure 
ham  hans  Teknik,  kan  der  ikke  i  Carstens  Kunst  paavises  nogen  Paa- 
virkning  fra  denne  Side.  I  øvrigt  gik  han  paa  en  meget  ensidig  Maade 
sine  egne  Veje.  Noget  virkeligt  Modelstudium  kom  han  ikke  til  at  dyrke. 
Sin  kunstneriske  Næring  søgte  han  omtrent  udelukkende  i  den  gamle 
Kunst.  I  Antiksalen  paa  Christiansborg  blev  han  en  hyppig  Gæst.  Dens 
Afstøbninger  syntes  ham  Aabenbaringer  fra  den  fuldkomne  Skønheds 
Rige;  han  anvendte  lange  Tider  paa  at  indprente  sig  den  belvederiske 


Carstens  :  Fingals  Kamp  med  Loda. 

Apollon,  den  farnesiske  Herkules,  Laokoons-Gruppen  og  andre  berømte 
Værker  for  derefter  hjemme  at  tegne  dem  ud  af  Hovedet.  Samtidig  søgte 
han  paa  lignende  Maade  gennem  Kobberstik  efter  Rafaels  Loggier  at 
opnaa  Færdighed  i  maleriske  Kompositioner.  Han  lærte  ad  disse  Veje 
at  beherske  en  Art  eklektisk,  klassisk  Fremstillingsform,  saa  at  han  i 
mindre  Tegninger  med  Frihed  kunde  give  sit  Følelses-  og  Fantasiliv 
Udtryk.  Carstens  Uddannelse  blev  i  øvrigt  stærkt  hemmet  ved  hans 
Fattigdom.  En  lille  Formue,  han  havde  arvet,  var  snart  fortæret;  og 
under  Størstedelen  af  sit  Ophold  i  København  maatte  han  ernære  sig 
som  Portrættegner.  Paa  sin  første  Italia-Rejse,  som  han  foretog  i  1783 
for  møjsommeligt  sammensparede  Penge,  kom  han  kun  til  Milano. 
Nøden  tvang  ham  hjemefter.  Han  havnede  i  Lybæk,  hvor  han  i  fem 

Aar  førte  en  ret  kummerlig  Tilværelse.  Hans  glødende  Begejstring  for 
den  store  Kunst  mindskedes  dog  ikke;  med  ufortrøden  Iver  søgte  han 
at  udvikle  sin  Stil.  Kobberstik  efter  Rafael,  Michelangelo,  Giulio  Ro- 
mano, Polidor,  Annibale  Caracci  og  Pietro  Testa  vare  nu  navnlig  hans 
Hjælpemidler  og  Mønstre".  Endelig  tilsmilede  Lykken  ham;  i  1790  fik 
han  Ansættelse  som  Professor  ved  Akademiet  i  Berlin,  og  kort  efter  et 
to  aarigt  Stipendium.  Rejsen  gik  direkte  til  Rom,  hvor  han  følte,  at  han 
var  kommen  til  sit  rette  Hjemland.  Da  han  skulde  vende  tilbage  til 


Carstens:  Eteokles'  Opbrud  til  Kamp. 

Berhn,  skrev  han  til  sin  Foresatte:  »Jeg  kan  kun  uddanne  mig  her  i 
Rom  mellem  de  bedste  Kunstværker,  som  findes  i  Verden  ...  Jeg  maa 
være  en  samvittighedsfuld  Husholder  med  mine  Evner;  derfor,  naar 
det  hedder:  Aflæg  Regnskab  for  din  Husholdning!  saa  tør  jeg  ikke 
sige:  Herre,  det  Pund,  som  Du  betroede  mig,  har  jeg  nedgravet  i 
Berlin  ^^.« 

Da  Stipendiet,  som  var  bleven  forlænget  med  et  Aar,  var  udløbet, 
blev  Carstens,  trods  højere  Ordre,  i  Rom,  og  mistede  som  Følge  heraf 
sin  ProfessorstiUing.  Under  Nød  og  Modgang  kæmpede  han  endnu 
nogle  Aar  for  Livet  og  udfoldede  en  ret  frodig  Virksomhed.  Et  enkelt 
Lyspunkt  i  hans  Tilværelse  var  en  Udstilhng,  som  han  i  1795  arrange- 
rede af  sine  samlede  Arbejder;  den  vakte  betydelig  Opsigt  og  skaffede 

ham  megen  Anerkendelse.  Men  trods  denne  Opmuntring  udtømtes  hans 
Kræfter;  i  1798  døde  han,  kun  44  Aar  gammel. 

Den  kongelige  Malerisamling  i  København  ejer  to  af  Carstens'  yderst 
faatallige  Oliebilleder,  »Fingals  Kamp  med  Loda«  og  »Bacchus  veder- 
kvæger den  tørstige  Amor«.  Det  førstnævnte,  der  er  malt  1796,  er  i  flere 
Henseender  karakteristisk.  Kampscenen  er  et  vildt  Klippeplateau  med 
Udsigt  over  Havet.  Maanen  er  i  Færd  med  at  staa  op.  Fingal  demon- 
strerer paa  en  højst  effektfuld  Maade  sit  vilde  Mod.  Lodas  Kæmpeaand 
svæver  frem  paa  en  begsort  Sky,  hans  Øjne  ere  opspilede,  og  i  løftet 
højre  Haand  holder  han  sit  Spyd.  Der  er  meget  Bulder  i  dette  Stykke, 
mere  end  man  som  Regel  træffer  i  Carstens'  altid  højstemte  Kunst.  Fi- 
gurerne ere  stærkt  fortegnede,  navnlig  er  Loda  ilde  skabt;  hans  Arme 
og  Ben  ere  nærmest  deforme,  og  han  mangler  omtrent  ganske  Under- 
liv. Lysvirkningen  er  falsk.  Skønt  Maanen  staar  bag  i  Billedet,  belyser 
den  dog  Fingal  og  Khpperne  fra  Siden  og  Loda  forfra.  Desuden  er 
Landskabet  konstrueret  og  blottet  for  virkelig  Naturfølelse.  Sammen- 
ligner man  dette  Arbejde  med  Abildgaards  Billede  af  Ossian,  saa  finder 
man  her  en  overlegen  teknisk  Dygtighed,  en  koloristisk  Finhed,  en 
Poesi  og  aandelig  Fylde,  som  omtrent  ganske  mangler  i  Carstens'  Værk. 
Til  Gengæld  er  Carstens'  FremstilHng  baaret  af  en  subjektiv  Følelse,  en 
mandig  Kraft  og  en  monumental  Storhed,  som  er  enestaaende  i  Samti- 
dens Kunst. 

Helt  at  bedømme  Carstens'  Virksomhed  paa  Grundlag  af  dette  Bil- 
lede vilde  ikke  være  retfærdigt.  Det  giver  et  godt  Indblik  i  hans  Svag- 
heder og  i  nogle  af  hans  gode  Sider.  Men  om  hans  rige  Fantasi,  be- 
tydelige Kompositionstalent,  fremragende  Fortælleevne  og  hans  i  mange 
Henseender  udviklede  Smag  giver  det  kun  en  svag  Forestilhng.  Af  disse, 
hans  meget  fremtrædende  Evner,  faar  man  det  fyldigste  Indtryk  gennem 
hans  Kartoner. 

Som  oftest  hentede  han  sine  Motiver  til  dem  fra  Illaden  og  Ossian. 
Han  har  dog  ogsaa  behandlet  Emner  baade  fra  mere  dunkle  og  fra 
mere  moderne  ForestiUingskredse ;  han  har  skildret  Pareerne,  Lysets 
Fødsel,  Natten  med  hendes  Børn;  han  har  fremstillet  Fausts  Besøg  i 
Heksekøkkenet  samt  Scener  fra  Dantes  Helvede,  fra  Shakespeares,  Jo- 
hannes Ewalds  og  Klopstocks  Digtning.  En  spændende  Handhng  og  et 
Utal  af  Figurer  udmærke  som  oftest  hans  Motiver. 

Til  Carstens'  betydeligste  Kompositioner  hører  ubetinget  »Eteokles' 
Opbrud  til  Kamp«  og  »Homer,  som  synger  for  Folket«.  Den  førstnævnte 

bæres  af  en  udpræget  heroisk  Stemning.  Den  fuldt  bevæbnede  Eteok- 
les  iler  af  Sted;  han  tørster  efter  Kamp  og  er  ufølsom  for  alt  andet  i 
Verden,  hverken  de  Kvinder,  der  søge  at  holde  ham  tilbage,  eller  de, 
der  knæle  foran  et  Alter  i  Baggrunden,  har  Indflydelse  paa  ham.  De 
danne  Heltens  Modsætning;  deres  Frygt  er  vidtskuende  og  de  fylde 
Luften  med  Klager.  Fortællingen  er  let  fattelig,  men  man  savner  en  ud- 


Carstens:  Homer  synger  for  Folket  (Brudstykke). 

dybende  Redegørelse  for  Karaktererne.  Samtidig  røbe  de  arkitektoni- 
ske Led  en  minimal  Kendskab  til  Oldtidens  Bygningskunst. 

I  Billedet  af  Homer,  som  synger  for  Folket,  fængsles  man  i  og  for 
sig  af  den  smukke  rafaeUske  Komposition,  men  det  bedste  er  dog  Skild- 
ringen af  Sangens  Virkning  paa  ForsamUngen.  Nogle  af  Figurerne  ere 
baarne  af  en  sjælden  ren  og  umiddelbar  Følelse;  særlig  gælder  det 
Forgrundsgruppen  med  Oldingen  og  Ynglingen,  hvor  den  unges  Be- 
gejstring og  den  gamles  Eftertænksomhed  er  overmaade  smukt  an- 
skueliggjort. 

Blandt  Carstens'  mest  virkningsfulde  Kartoner  maa  nævnes  Mega- 
pentes  Indskibning  i  Carons  Baad.  Billedet  slutter  sig  fast  om  Sagnet 
og  ejer  i  sin  Figurrigdom,  sin  Gruppering  og  sin  Stemning  en  betydelig 
Magt.  Dets  store  Svaghed  er,  at  Carstens,  som  i  saa  mange  andre  af 
sine  Arbejder,  ogsaa  her  har  laant  overmaade  meget  fra  Michelangelo, 
og  at  han  ikke,  hvad  der  mest  kunde  berettige  en  saadan  Fremgangs- 
maade,  har  forbedret  det  laante;  han  er  ikke  en  Gang  tilnærmelsesvis 
kommen  paa  Højde  med  Forbillederne. 

Og  dog  var  der  ægte  Kunstnerblod  i  Carstens.  Hans  Betydning 


Carstens :  Megapentes  indskibes  i  Carons  Baad. 

svækkedes  mest  af  hans  bristende  Evne  til  at  beherske  den  mekaniske 
Del  af  sit  Fag.  Det  er  betegnende,  at  .et  af  hans  mest  fængslende,  men 
ikke  betydeligste  Udkast,  Helena  hos  Trojas  Ældste,  kun  er  skizzeret; 
man  savner  derfor  ikke  en  indgaaende  Redegørelse.  Uden  Forbehold 
glæder  man  sig  over  den  Sikkerhed,  hvormed  Grundtonen  i  Indholdet 
er  anslaaet.  Det  centrale  i  Kompositionen  er  Kong  Priamos,  der  sam- 
men med  Trojas  Ældste,  de  højt  bedagede  Mænd,  sidder  langs  Mur- 
kronen paa  den  skæiske  Port.  Kredsens  Snæverhed  fremhæves  ved  den 
vide  Udsigt  over  den  troiske  Slette  mod  de  fjerne  Bjerge,  hvis  storhnjede 
Konturer  tegne  sig  skarpt  mod  den  klare  Luft.  I  psykologisk  Henseende 
er  Kong  Priamos  betydeligst.  Trods  Skildringens  Flygtighed  føler  man, 
at  han  er  prøvet  i  Modgang.  Selve  den  skønne  Helena  er  derimod  den 
svageste  Del  af  Arbejdet.  De  underlige  Dansefjed,  som  hun  bevæger  sig 

frem  paa,  ere  hverken  smukke  eller  kongelige.  Til  hendes  Fordel  maa 
anføres,  at  den  Gruppe,  hun  danner  sammen  med  sine  Terner,  paa  en 
heldig  Maade  afballancerer  de  Ældstes  lange  Række. 

Der  var  i  Carstens  Naturel  en  egen  Urkraft;  han  blev  ikke  alene  til- 
trukket af  det  voldsomme  og  bevægede ,  men  ogsaa  af  det  mystiske  og 
dunkle.  Hans  Skildringer  af  Lysets  Fødsel,  Natten  med  sine  Børn  og 
Pareerne,  høre  til  hans  bedste.  Men  ved  Siden  af  det  vældige  og  det 
mystiske,  øvede  det  jævne  og  idylliske  ogsaa  stor  Indflydelse  paa  ham. 
I  det  ovenfor  beskrevne  Udkast  af  Trojas  Ældste  træder  det  tydeligt 


Carstens :  Helena  hos  Trojas  Ældste. 

frem;  paa  en  nok  saa  overbevisende  Maade  viser  det  sig  dog  i  de  smaa 
Portrættegninger,  som  spille  en  saa  stor  Rolle  i  hans  Tilværelse.  Gen- 
nem dem  mærkes  ingen  stormende  Aand;  det  er  ved  deres  stilfærdige 
Ligefremhed,  at  de  vinder  Beskueren.  Den  her  gengivne  Tegning  af  en 
ung  ubekendt  Dame  er  meget  elskværdig  og  meget  tilforladehg,  men 
ikke  synderlig  dybtgaaende  i  sin  Karakteristik. 

*  * 
* 

Blandt  de  Kunstteoretikere,  som  Carstens  havde  særlig  Respekt  for, 
indtager,  som  sagt,  Webb  en  fremragende  Plads.  I  sin  ovennævnte  Bog 
hævder  han,  at  Billedkunsten  falder  i  tvende  Dele,  først  den  mekaniske 
eller  efterlignende,  dernæst  den  ideale  eller  skabende.  Den  Kunstner, 

som  ensidig  er  i  Besiddelse  af  den  første,  bliver  aandløs,  medens  den, 
som  helt  hengiver  sig  til  den  ideale  Del,  uden  grundig  at  uddanne  sig  i 
den  mekaniske,  kun  kommer  til  at  udføre  Udkast,  aldrig  rigtige  Male- 
rier. Carstens'  store  Fejl  var,  at  han,  som  alt  anført,  havde  forsømt  sin 
tekniske  Uddannelse;  alle  hans  mange  Laan  fra  Fortidens  store  Kunst- 
nere havde  ikke  givet  ham  en  virkelig  Forstaaelse  af  Menneskets  Byg- 


Carstens:  Portræt  af  en  ung  Dame. 

ning.  Webbs  Ord  ere  som  skrevne  om  ham.  Hans  Arbejder  ere  med 
faa  Undtagelser  ret  smaa  Kartoner,  selv  ved  hans  mest  omfattende 
Motiver  er  de  kun  IV2  Alen  paa  den  længste  Led;  han  magtede  ikke  at 
gennemføre  sine  Ideer  i  større  Maalestok ;  hvor  han,  som  i  Billedet  af 
»Bacchus  vederkvæger  den  tørstige  Amor«,  forsøgte  det,  træde  hans  bri- 
stende Evner  skarpt  frem.  Set  fra  et  »teknisk«  Synspunkt  bliver  Car- 
stens Bannerfører  for  en  lidet  lystelig  Skare  IdeaHster,  som  over  deres 
store  Drømme  og  Ideer  har  forsømt  at  underbygge  deres  Arbejde  med 
et  solidt  Studium.  Men  det  maa  straks  tilføjes,  at  det  vilde  være  i  høje- 

ste  Grad  uretfærdigt  kun  at  fastholde  dette  Synspunkt.  Dertil  er  Car- 
stens Indskud  i  Udviklingen  for  stort,  hans  Begejstring  for  glødende, 
hans  Uegennyttighed  for  overbevisende.  Og  til  hans  Hæder  maa  det 
siges,  at  han  var  blandt  de  første,  ja  maaske  den  første  Maler,  som  helt 
frigjorde  sig  fra  Rokokoen;  mere  end  nogen  anden  af  sine  Samtidige 
søgte  han  gennem  Kunsten  kun  et  Udtryk  for  sit  personlige  Følelsesliv. 
Han  fordrede,  at  hans  Arbejder  skulde  virke  monumentale,  men  han 
afpassede  dem  ikke  efter  forud  givne  arkitektoniske  Rammer.  Naar 
undtages  et  Par  dekorative  Billeder,  som  han  udførte  i  Berhn,  synes 
han  aldrig  at  have  arbejdet  i  bunden  Stil. 

Han  laante  unægtehg  i  stor  Udstrækning  sin  Form  fra  Fortidens 
Storheder,  men  som  Julius  Lange  har  gjort  opmærksom  paa ,  er  der 
maaske  ingen  anden,  der  i  den  Grad  som  han  har  trængt  ind  i  og 
forstaaet  det  store  og  skønne  i  Antikken,  i  Michelangelos  og  Rafaels 
Kunst  og  derved  ledet  Beundringen  for  dem  ind  i  et  frugtbart  Spor. 
Hans  Kunst  præges  næsten  altid  af  en  god  og  sund  Smag  og  blandt 
hans  Fortjenester  maa  det  ogsaa  anføres,  at  han  med  større  Tydelighed 
end  nogen  anden  af  sine  Samtidige  indsaa,  at  den  Kunstner,  som  vilde 
skildre  Mennesket  i  dets  ideale  Fuldkommenhed,  alene  i  Itahen  kunde 
fmde  fyldestgørende  Vejledning.  Og  det  maa  ikke  overses,  at  han  doku- 
menterede sin  Overbevisning  ved  at  blive  dernede  paa  Bekostning  af 
sin  Stilling  i  Berlin,  hvad  der  for  ham  betød  at  byde  Næringssorgen  til 
daglig  Gæst.  Carstens  var  altid  yderst  naiv,  men  han  var  tillige  baade  i 
sin  Kunst  og  sit  Levned  en  ualmindelig  mandig  Karakter. 

Det  bedste  i  hans  Gerning  skyldes  hans  Varme,  Iver  og  hans  rene 
Sind.  Helt  uden  Betydning  for  den  Særstilling,  han  indtog,  har  det 
næppe  været,  at  han  kom  paa  en  saa  irregulær  Maade  ind  i  sin  Virken 
som  Kunstner,  at  han  ingen  skoleret  Undervisning  fik,  at  han  ikke  til 
at  begynde  med  blev  oplært  efter  de  gamle  Traditioner.  I  Kampen 
mod  forældet  Lærdom,  indtager  den,  som  ikke  har  indsuget  den  gen- 
nem sin  Opdragelse,  en  særlig  stærk  Stilling. 

Der  kan  rettes  mange  og  vægtige  Indvendinger  mod  Carstens  Kunst, 
et  vil  ikke  glemmes,  han  satte  Livet  ind,  og  han  vandt  Livet.  Hans 
Navn  har  nu  en  rigere  Klang,  end  da  han  selv  møjsommelig  kæmpede 
med  Nød  og  Modgang. 

AFSLUTNING. 


Fængsler  Abildgaards,  saavelsom  Juels  og  Carstens  Kunst  Beskueren 
gennem  de  store  Nydannelser,  som  præge  den,  saa  minde  til  Gengæld 
de  samtidige  Maleres  Arbejder  om  den  store  Magt,  det  konventionelle 
endnu  havde.  Selv  den  betydeligste  blandt  dem,  Erik  Pauelsen  (1749 

—1790)  danner  ingen  Undtagelse  fra  denne  Regel. 

Allerede  som  temmelig  ung  aabenbarede  Pauelsen  ualmindelige 
Evner.  I  Billedet  af  Salomos  Dom,  hvormed  han  i  1777  vandt  Akade- 
miets store  Guldmedaille,  er  der  en  for  den  Art  Arbejder  sjælden  Fantasi 
og  Skønhedsfølelse  og  dertil  en  betydelig  Dristighed  i  Kompositionen. 
Nærmere  beset  er  Løsningen  dog  meget  overfladisk ;  Arbejdet  er  væ- 
sentligst sat  ind  paa  at  opnaa  en  smuk,  dekorativ  Virkning.  Skønt 
Formen  hører  den  nye  Tid  til,  er  Aanden  Rokokoens;  et  Forhold, 
som  bunder  dybt  i  Pauelsens  Natur.  Han  havde  vanskehgt  ved  at  tage 
bestemt  Parti;  Betydningen  af  et  »Enten-Eller«  gik  aldrig  op  for  ham, 
Livet  igennem  vedblev  han  at  være  for  alsidig.  Han  arbejdede  baade 
som  Portræt-,  Genre-,  Landskabs-  og  Historiemaler,  han  havde  klassi- 
ske Idealer,  var  naturbegejstret,  men  kunde  dog  ikke  helt  frigøre  sig 
fra  Rokokoen.  Sig  selv  fandt  han  aldrig  rigtig. 

Som  Portrætmaler  har  Pauelsen  udført  flere  dygtige  Arbejder,  blandt 
dem  det  livfulde  og  klart  opfattede  af  Grevinde  Schimmelmann,  født 
Schubart,  og  det  udmærket  kraftigt  behandlede  af  C.  F.  Stanley.  Oftest 
gled  han  dog  ud  i  det  flove.  I  hans  bekendte  Billede  af  Fru  Frederikke 
Brun  holder  Karakteristikken  sig  kun  paa  Overfladen ;  selve  Figuren 
er  meget  fortegnet,  og  Farverne  nærme  sig  det  falske.  Gennemgaaende 
savnede  Pauelsen  i  sine  Portrætter  naturhg  Anstand  og  Takt.  Hvor 
usikker  han  var  paa  disse  Omraader,  træder  skarpest  frem  i  hans 
smagløse  Billede  af  hans  Hustru,  som  er  fremstillet  i  et  ret  intimt 
Negligé. 

Ogsaa  som  Landskabsmaler  kom  Pauelsen  til  at  udfolde  en  om- 

fattende  Virksomhed,  mest  dog  i  bunden  Stil.  I  det  nuværende  Molt- 
keske Palæ  i  Bredgade  har  han  dekoreret  Spisesalens  Langvægge  og 
Pladsen  over  Dørene  med  otte  Billeder  fra  Dronninggaard  og  Omegn. 
Tidens  Smag  for  det  idylliske  og  stemningsfulde  markerer  sig  stærkt  i 
dem  alle.  Det  bedst  lykkedes  er  det  meget  store  af  Udsigten  over  Fure- 
søen. Kompositionen  er  udmærket.  Land  og  Sø  brede  sig  for  Øjet;  i 
det  Fjerne  blinker  Næsseslottet  frem  fra  sin  skovklædte  Pynt.  Den 
stille  Sommereftermiddags  fredfyldte  Stemning  er,  ligesom  Landska- 


Pauelsen :  Salomos  Dom. 


bets  bløde  Former,  lange  Linjer  og  mættede  Lufttoner,  smukt  frem- 
hævede. Men  medens  Helheden  virker  festlig,  ere  Detaillerne  mindre 
tilfredsstillende.  Smedien  til  venstre  og  Figurerne  til  højre  ere  ligesaa 
konventionelt  behandlede  som  Forgrundens  Træer,  der  ere  gengivne 
med  de  obligate  »Baumschlag«. 

Forøvrigt  maa  Billedets  Størrelse  have  beredt  Pauelsen  store  Van- 
skeligheder. Det  er  c.  8  Alen  langt  og  c.  4  Alen  bredt  En  nogenlunde 
god  Løsning  af  en  saa  omfattende  Opgave  maa  altid  respekteres.  Samtidig 
bør  det  bemærkes,  at  Salens  Arkitektur  ikke  er  synderlig  vægtig,  men 
dog  slutter  sig  godt  om  dette  og  de  andre  Billeder.  Ved  Bedømmelsen 

af  den  maa  det  ikke  glemmes,  at  Rummets  Form  og  Forhold  skriver 
sig  fra  gammel  Tid.  Arkitekten  har  kun  skullet  »modernisere«  det. 

Det,  som  mest  giver  Pauelsens  Landskabsbilleder  Værd ,  ere  de 
sarte  Stemninger,  han  ofte  gennem  dem  kunde  tolke.  Særlig  gælder 
dette  hans  smukke  Studie  paa  den  kongelige  Malerisamling  af  Ud- 


Pauelsen:  Grevinde  Scliimmelmann,  født  Scliubart. 


sigten  over  St.  Jørgenssø  mod  Frederiksberg  By.  Det  synes  malet  »con 
amore«.  Dets  kølige,  sølvagtige  Toner  staa  lysende  og  lette;  der  føles 
det,  at  Stemningen  er  langt  mere  villet  end  set. 

Skønt  man  blandt  Pauelsens  Portrætter  og  Landskaber  finder  hans 
bedste  Arbejder,  synes  hans  største  Popularitet  at  skyldes  to  smaa 
Genrebilleder  paa  den  kongelige  Malerisamling:  »Frieriet«  og  »Over- 
raskelsen«. Begge  afgive  Vidnesbyrd  om,  hvor  uklar  han  var  over 

Malerkunstens  Begrænsning.  Ligesom  saa  mange  andre  Genremalere 
har  han  søgt  at  fremstille  en  lille  Roman.  Beskuerens  Opmærksomhed 
ledes  fra  Billedets  maleriske  Værdi  og  dets  Menneskeskildring  bort  til 
en  Fortælling,  som  intet  har  med  Malerkunst  at  gøre,  og  som  langt 
bedre  kunde  gengives  med  Ord. 

Som  alt  anført  behandlede  Pauelsen  ogsaa  historiske  Emner.  I  flere 
store  Tegninger  skildrede  han  berømte  Scener  fra  Danmarks  og  Norges 
Historie.  Det  er  betegnende  for  Tidens  stærke  etiske  Trang,  at  Formaa- 
let  med  disse  Arbejder  i  første  Linie  har  været  moralsk  opstrammende. 


Pauelsen :  Spisesal  i  det  Moltkeske  Palæ  1  Bredgade. 


Der  er  ikke  fjerneste  Forsøg  paa  at  trænge  ind  i  de  henfarne  Slægters 
Sæder  eller  Skikke  eller  paa  at  give  en  dybere  gaaende  Skildring  af 
mærkelige  Mennesker.  Ove  Mallings  store  og  gode  Handlinger  har  baade 
afgivet  Motiverne  og  Mønsteret.  Fortællingen  er  yderst  knap;  kun  de 
store  Fakta  drages  frem;  Helten  fremstilles  som  det  almengyldige  Ideal, 
og  Stilen  er  saa  klassisk  som  mulig;  men  Resultatet  er  desværre  nær- 
mest umuligt.  Medens  Mallings  Fortællinger  ere  jævne  og  beskedne, 
tendere  Pauelsens  Billeder  mod  det  trivielle;  den  tilsigtede  klassiske 
Storhed  er  ligesom  ved  Mandelbergs  antikke  Kompositioner  gleden  ud 
i  en  flov  Almindelighed. 

En  særlig  Interesse  knytter  sig  rent  ydre  set  til  disse  Arbejder.  De 

kaste  et  Strejflys  over  Borgerstandens  vaagnende  Kunstsans.  Gengivne 
i  Kobberstik  fandt  de  stor  Udbredelse.  Høyen  beretter ,  at  de  i  hans 
Barndom  i  stor  Udstrækning  hang  paa  Væggene  hos  Borgerfolk ;  det 
var  Billeder,  som  gjorde  umaadelig  Lykke,  og  som  enhver  den  Gang 
ejede^^.  Ogsaa  Porcelænsfabrikken  benyttede  dem.  Paa  et  Par  Vaser 
paa  Folkemuseet  ere  Stikkene  efter  Anna  Colbjørnsen  og  Daniel  Rantzau 
reproducerede,  og  det  maa  tilføjes,  at  de  i  den  lille  Maalestok  faa  en 
Ynde,  som  de  mangle  i  deres  oprindelige  Format. 


Lorentzen:  Abildgaard. 


Blandt  de  øvrige  Malere  fra  denne  Periode  er  Christian  August  Lo- 
rentzen (1749 — 1828)  vel  nok  den  mest  bekendte.  Som  Kunstner  er  der 
oftest  noget  underligt  vagt  og  ufærdigt  over  ham.  Hans  største  Fortrin 
var  hans  jævne  Elskværdighed.  Ligesom  Pauelsen  var  han  altfor  al- 
sidig. Han  malede  Portrætter,  Landskaber,  Historie-  og  Genrebilleder 
og  virkede  desuden  som  Holbergillustrator.  De  fleste  af  hans  Arbejder 
ere  yderst  svage.  I  nogle  enkelte  viser  han  dog  gode  Evner.  Dette  gæl- 
der navnlig  hans  Portrætter  af  Jacob  Baden,  Abildgaard  og  Fru  Tutein. 
Skildringen  i  disse  Arbejder  er  fast,  og  Formbehandlingen  er  Hgesom 
Farveholdningen  god,  uden  dog  at  have  nogen  særlig  Ynde ;  i  Modsæt- 
ning til,  hvad  der  er  Regel  ved  hans  Kunst,  bæres  de  af  et  solidt  Stu- 

dium.  Noget  lignende  gælder  hans  bekendte  Billede  af  Slaget  paa  Rhe- 
den,  hvor  det  øjensynligt  har  været  hans  Maal  at  give  et  klart  Over- 
blik over  Begivenhederne.  Det  adskiller  sig  derfor  stærkt  fra  hans  andre 
Landskabsbilleder,  i  hvilke  han,  ligesom  Pauelsen,  lagde  al  Vægten 
paa  den  dekorative  Virkning.  Hans  norske  Landskaber,  som  ogsaa 


Fritzsch:  Kurv  med  Blomster. 


han  vandt  særlig  Berømmelse  ved,  ere  meget  konventionelle;  Luftto- 
nerne spille  en  afgørende  Rolle,  og  paa  intet  Punkt  præges  de  af  en 
umiddelbar  Følelse  for  Naturen. 

Foruden  Pauelsen  og  Lorentzen  kunde  der  nævnes  en  temmelig 
lang  Række  Malere  —  Weinwich  omtaler  i  sin  Kunsthistorie  over  60 
—  som  arbejdede  herhjemme  i  Slutningen  af  det  18de  Aarhundrede. 
Mange  af  disse  vare  dog  rene  Dilettanter,  og  kun  faa  hævede  sig  over 
det  intetsigende.  Til  de  bedste  høre  Landskabsmaleren  Elias  Meyer, 

Dyremaleren  Gebauer  og  Blomstermalerne  Fritzsch  og  Bayer.  De  to 
førstes,  Meyers  og  Gebauers,  Arbejder  ere,  hvad  Anlæg  og  Form  an- 
gaar,  yderst  konventionelle;  dog  kan  der  i  sidstnævntes  af  og  til  spores 
en  fm  personlig  Skønhedsfølelse.  De  to  Blomstermaleres  Kunst  præges 
derimod  af  et  indgaaende  Naturstudium,  hvis  Umiddelbarhed  dog  er 
noget  dæmpet  af  en  velskolet  Fremstillingsform.  Fritzsch  er  med  Rette 
den  bekendteste  af  dem.  Han  forener  i  sine  bedste  Arbejder  en  klar, 
noget  tør  Redegørelse  med  en  dristig  Anvendelse  af  stærke  Farver  og 
en  dekorativ  Holdning.  Bayer,  som  var  tysk  af  Fødsel  og  var  knyttet 
til  Porcelænsfabrikken,  har  i  et  enkelt,  meget  beskedent  Billede  naaet 
særdeles  højt.  Det  er  kun  en  Studie  efter  en  Nellike,  men  den  er  dejlig 
gjort  paa  Grundlag  af  nøjagtige  og  omhyggehge  Iagttagelser.  Med  dette 
Arbejde  »in  mente«  maa  det  desuden  anses  for  sandsynligt,  at  den  Fri- 
hed og  karakterfulde  Ynde,  som  tit  udmærker  Dekorationerne  paa 
Porcelænsfabrikkens  storblomstrede  Stel  i  dets  ældste  Udgaver,  har 
deres  Udspring  i  hans  Forarbejders  Finhed  og  Grundighed. 

*  * 
* 

Ogsaa  i  Malerkunstens  mere  underordnede  Sidegrene  som  Miniatur- 
maleriet,  Portrættegningerne  og  Silhouetterne  udfoldedes  der  i  denne 
Periode  en  ret  omfattende  Virksomhed. 

Blandt  de  Kunstnere,  som  virkede  i  disse  Fag,  knytter  der  sig  størst 
Interesse  til  Miniaturmaleren  Cornelius  Høyer  (1741 — 1804).  Hans 
Portræt  af  Prinsesse  Louise  Augusta,  kendt  gennem  Clemens'  Stik, 
giver  en  smuk  Prøve  paa  hans  Kunst,  Skildringen  af  Ansigtstrækkene, 
Dragten  og  den  overdaadige  Frisure  er  yndefuld  og  ukunstlet.  Modens 
Ekstravagancer  og  det  naturlige  Menneske  have  i  lige  høj  Grad  fanget 
Høyers  Interesse.  Og  da  Prinsessen  baade  var  ung  og  smuk,  har  den  ret 
umiddelbare  Løsning  neppe  foraarsaget  ham  større  Vanskeligheder. 

Forholdene  stillede  sig  dog  ikke  altid  saa  let.  Der  kunde  være  stor 
Divergens  mellem  hans  Sanddruhed  og  de  konventionelle  Krav,  han 
mente  at  burde  bøje  sig  for.  Ret  oplysende  om  hans  Kamp  mellem 
Pligt  og  Tilbøjelighed  er  Forarbejdet  til  et  Billede  af  Enkedronning 
JuHane  Marie.  Det  er  en  lille,  ret  flygtig  Blyantstegning,  der  ejes  af 
Kobberstiksamhngen ;  Kompositionen  er  ikke  selvstændig,  den  er  laant 
fra  La  Tours  bekendte  Fremstilling  af  Madame  Pompadour;  derimod 
skimtes  der  gennem  Menneskeskildringen  indtrængende  personlig  Op- 
fattelse af  Opgaven.  Enkedronningen  har  øjensynligt  selv  siddet  Model. 

Ansigtstrækkene  ere  nænsomt  og  klart  skildrede  og  hendes  noget  sam- 
mensunkne Figur  er  gengivet  med  en  mærkelig  Oprigtighed.  Denne 
noget  usminkede  Fremstillling  har  Høyer  dog  ikke  turdet  fastholde.  I 
det  endelige  Billede  er,  efter  Kleves  Stik  at  dømme,  alt  det  karakteristi- 
ske forsvundet.  Enkedronningens  Alderdom  er  dér  bleven  forvandlet 
til  en  blomstrende  Ungdommelighed. 


Høyer:  Dronning  Juliane  Marie. 

Ved  Siden  af  sine  Portrætter  udførte  Høyer  en  Del  allegoriske  og 
mytologiske  Billeder.  De  ere  oftest  flotte,  og  de  ere  altid  baarne  af  en 
udpræget  Rokokosmag.  I  Forhold  til  Abildgaard  og  Juel  repræsenterer 
han  ubetinget  et  ret  konservativt  Standpunkt. 

Medens  Høyer  helt  ud  magtede  sin  Kunst,  ja  næsten  var  en  Mester 
i  den,  var  de  fleste  af  hans  talrige  Kolleger  paa  Portrættegningernes 
og  Miniaturmaleriets  Omraade  kun  Dilettanter.  Blandt  de  mest  be- 
kendte er  Povl  Ipsen.  Som  Prøve  paa  hans  Kunst  kan  henvises  til 
hans  Portrættegning  paa  Kobberstiksamhngen  af  en  ældre  Dame.  Dens 
Udførelse  er  i  flere  Henseender  mangelfuld,  navnlig  er  Gengivelsen  af 

Skulderpartiet  ikke  saa  lidt  misforstaaet ;  men  Opfattelsen  af  det 
sjælelige  er  saa  troskyldig,  at  man  over  dette  Gode  forsoner  sig  noget 
med  Manglerne. 

Ved  Siden  af  de  smaa  Portrættegninger  spillede  Silhouetterne  en  be- 
tydelig Rolle.  Fremstillingen  af  dem  var  i  Frankrig  kommen  paa  Mode 
ved  det  attende  Aarhundredes  Midte;  herhjemme  tog  den  stærk  Fart 
ved  dets  Slutning.  Skønt  Weinwich  i  sin  Kunsthistorie  omtaler  Perle- 
stikkere, Elfenbensdrejere  og  Formskærere,  viser  han  ikke  nogen  Sil- 
houetteur  den  samme  Ære.  Grunden  er  vel,  at  de  fleste  enten  vare  rene 
Dilettanter  eller  Gøglere.  I  en  hlle  Notits  om  Silhouetter  anfører  For- 
fatteren E.  Hannover  følgende  Avertissement,  som  peger  i  den  sidst  an- 
tydede Retning:  »Den  i  endeel  Aar  her  i  Danmark  for  sit  heldige  Treffen 
bekiendte  Silhouetteur  Franz  Liborius  Schmitz,  anbefaler  sig  til  det  re- 
spective  Publicum  med  sit  Arbeide,  klipper  med  venstre  Haand  Bryst- 
billeder for  3  Rbmk.  og  heel  Figur  for  5  Rbmk.,  forfærdiger  ogsaa  Fa- 
miliestykker; paa  Forlangende  er  han  ogsaa  vilhg  at  opvarte  hjemme. 
Han  boer  i  lille  Helliggeiststræde  Nr.  162,  3.  Sal«««. 

Desværre  faar  man  ikke  at  vide,  hvad  Hr.  Schmitz  tog  for  at  klippe 
med  højre  Haand.  Ved  en  systematisk  Gennempløjning  af  Dagspressen 
kunde  man  sandsynligvis  finde  en  Del  lignende  Avertissementer.  Dr. 
Gigas  har  i  Adresseavisens  ældre  Aargange  truffet  et  Par^K  Men  disse 
Forhold  afkræfter  ikke,  at  ogsaa  dette  Fag  havde  hæderlige  og  dygtige 
Dyrkere,  som  i  deres  stærkt  begrænsede  Kunst  viser  en  klar  Opfattelse 
og  fin  Følelse. 

Af  de  talløse  Silhouetter,  som  ere  bevarede,  er  det  kun  forholdsvis  faa, 
som  kunne  henføres  til  bestemte  Kunstnere.  Frederiksborg-Museet  ejer 
en  smuk,  paa  Glas  malet  Silhouet  af  Kronprins  Frederik  med  Gemalinde. 
Den  skal,  efter  hvad  der  meddeles  paa  Rammen,  være  udført  i  1 795  af  Roh- 
termundt.  Paa  det  store  kongehgeBibhotek  findes  tvende  ret  omfattende 
Samlinger;  den  ene  er  udført  af  W^eitland  og  Limprecht«^^  (jg^  anden 
af  Johannes  Schandorffs^.  Den  første  rummer  Portrætter  af  de  mest 
forskelligartede  Mennesker;  Schandorffs  Modeller  ere  alle  Elever  i  en 
Pigeskole.  I  begge  Samlinger  ere  Silhouetterne  sirligt  anbragte,  hen- 
holdsvis i  kobberstukne  og  malede  Indfatninger.  Silhouetteurerne  fandt 
deres  Kunder  i  alle  Stænder;  lige  fra  »de  Kongelige«  til  »Sophie  Stue- 
Pige«  lod  man  sig  afbilde  paa  denne  Maade.  Middelstanden  afgav  dog 
det  største  Klientel ;  af  Embedsmænd,  Officerer,  Præster  og  større  Køb- 
mænd findes  der  talrige  Silhouetter.  De  fleste  ere  kun  Brystbilleder; 
i  mange  ere  dog  samtlige  Medlemmer  af  en  Familie  skildrede  i  fuld 

Figur  og  behændigt  arrangerede  i  et  Interiør  eller  Haveanlæg.  Som 
Regel  ere  Silhouetterne  klippede  af  sort  Papir  og  klistret  paa  en  hvid 
Grund;  ikke  sjældent  ere  de  malte  med  mørk  Farve  paa  lys  Baggrund, 
Deres  store  Popularitet  skyldtes  vistnok  ikke  alene  deres  Prisbillighed, 
den  maa  ogsaa  have  staaet  i  nøje  Forbindelse  med,  at  de  forenede  en 
smuk,  dekorativ  Holdning  med  en  skarp  og  træffende  Skildring.  Den 


Købmand  i  Randers  Daniel  Smith  med  Hustru  og  Børn. 


første  var  uundværhg  i  Kraft  af  Tidens  rodfæstede  Skønhedskrav ;  det 
andet  begyndte  man  at  faa  Smag  for,  og  det  maa  tillige  fremhæves,  at 
Silhouetterne  sandsynligvis  har  virket  fremmende  i  denne  Retning. 
Mangen  Silhouet  giver  paa  sit  meget  snævre  Omraade  en  baade  nøjag- 
tigere og  mere  uforbeholden  Karakteristik  end  man  i  Almindehghed 
traf  i  Samtidens  malede  Portrætter.  Den  her  gengivne,  der  forestiller 
Købmand  i  Randers  Daniel  Smith  med  Hustru  og  Børn,  hører  for  Per- 
son-Karakteristikkens Vedkommende  til  de  bedre;  Interiøret  og  Per- 
spektiven  er  derimod  behandlet  mere  kinesisk  end  det  var  Regel. 

Som  Slutning  paa  Omtalen  af  denne  Periodes  Malerkunst  maa  det 
fremhæves,  at  dens  Forhold  til  Arkitekturen  var  ved  at  undergaa  en 
gennemgribende  Forandring.  Denne  Tingenes  Tilstand  illustreres  paa 

en  ejendommelig  Maade  af  Tidens  kobberstukne  Portrætter.  I  Overens- 
stemmelse med  gammel  Skik,  og  næsten  som  en  Tribut  til  Arkitektu- 
ren, er  der  saa  godt  som  altid  om  selve  Portrættet  stukket  en  arkitek- 
tonisk Ramme.  Under  Paavirknirig  af  Klassicismen  er  den  bygget  over 
antikke  Motiver,  medens  selve  Portrættet  præges  af  en  frisk  Naturlighed. 
Vare  Modsætningerne  end  store,  saa  var  Evnen  til  at  forlige  dem  ikke 
ringere.  Harmonien  mellem  Ramme  og  Indhold  blev  som  Regel  be- 
varet. Men  det  maa  tilføjes,  at  Buen  næppe  kunde  spændes  højere.  I 


Liselunds  gamle  Hovedbygning. 


det  bekendte  Stik  efter  Peter  Als'  Portræt  af  Mandelberg  synes  den 
yderste  Grænse  at  være  naaet;  Forholdet  mellem  Indhold  og  Form 
nærmer  sig  i  en  betænkelig  Grad  det  disharmoniske. 

Ogsaa  i  de  i  bunden  Stil  udførte  Malerier  gør  det  sanddru  og  per- 
sonlige Syn  sig  saa  stærkt  gældende,  at  en  nøjere  Samvirken  med  Ar- 
kitekturen er  ved  at  briste.  Selv  gennem  Abildgaards  Kunst  anes  det. 
Pauelsens  Billeder  i  Spisesalen  i  Moltkes  Palæ  ere  dog  særlig  beteg- 
nende. Der  er  en  smuk  Harmoni  over  Rummet,  men  Grænsen  er  naaet; 
havde  der  i  Malerierne  blot  været  en  ringe  Del  mere  »holden  sig  kun 
til  Naturen«,  vilde  Sammenspillet  være  bristet.  De  afgørende  Skridt 
vare  dog  forbeholdte  Fremtiden,  og  de  bleve  tagne  meget  jævnt. 

Naar  Ingemann  taler  om  »Idyllen  under  Christian  den  Syvende«, 
passer  det  i  en  særlig  Grad  paa  Overgangstiden  ved  Aarhundredskiftet. 

De  store  Begivenheder  i  Europa  sendte  kun  svage  Dønninger  ind  over 
Danmark.  I  Fredens  Stilhed  sværmede  og  drømte  man  om  ideale  Til- 
stande, hvor  Menneskene  levede  som  gode  Borgere  og  Naturens  Børn  i 
en  »yndig«  Harmoni  med  den  og  sig  selv.  Grand-Seigneurernes  Tid  med 
dens  Pomp  og  Pragt  var  ved  et  slutte.  Mangfoldige  Forhold  taler  om, 
hvordan  Borgerstanden  arbejdede  sig  frem,  og,  hvad  der  maaske  var  mest 
afgørende,  om  hvorledes  Kongemagten  saavel  som  de  ledende  Kredse 
prægedes  af  Sansen  for  det  nyttige.  Paa  Rammen  omkring  Kunstlivet, 


Spisesal  i  Liselunds  gamle  Hovedbygning. 


paa  Haverne,  Parkerne  og  Boligerne  satte  denne  idylliske  borgerlige 
Stemning  i  en  særlig  Grad  sit  Stempel.  Jens  Baggesens  borgerlige  Ideal 
for  et  Hjem,  det  reventlowske  paa  Tremsbuttel,  havde  utvivlsomt  almen 
Gyldighed.  Indflettet  mellem  ekstatiske  Udbrud  giver  han  følgende, 
forholdsvis  rolige  Beskrivelse  af  det:  »En  simpel,  men  yderst  bequem 
Vaaning,  hvor  Orden,  Nethed,  Fred,  Uskyldighed  oplives,  modnes  og 
beskyttes  i  Viisdoms  Hegn  og  Venskabs  himmelske  Soelskin  1  hvor  man 
uden  Pral,  uden  Pomp ,  uden  Paastand,  finder  foreenet  alt  hvad  der 
svarer  til  Menneskets  ædleste  Bestemmelse:  Arbeide,  Landlyst,  Roe, 
Frihed  —  overalt  Natur  og  Lyksahghed« 

Om  denne  idealt  borgerlige  Livsform  giver  den  gamle,  mærkelig 
vel  bevarede  Hovedbygning  paa  Liselund  et  godt  Begreb.  Den  er  op- 

ført  som  et  Sommertilflugtssted  for  Familien  Caimette,  om  hvis  over- 
daadige  Liv  paa  Marienborg  der  gaar  store  Sagn.  Den  er  lille,  men 
praktisk  indrettet;  Grundplanen  turde  til  alle  Tider  være  et  Mønster  for 
denne  Art  Bygninger.  Dens  Ydre  med  de  hvidkalkede  Mure,  de  velan- 
bragte Vinduer  og  det  store  Straatag  passer  udmærket  ind  i  de  landlige 
Omgivelser.  Detaillerne  ere  let  behandlede;  Bygningen  maatte  ikke 
gennem  dem  komme  til  at  virke  for  fremtrædende.  Interiørerne  ere 
lyse  og  venlige.  Dekorationerne  beskedne.  Alt  var  gennemført;  det 


Den  kinesiske  Bro  i  Frederiksberg  Have. 


i  stor  Udstrækning  endnu  bevarede  Inventar  fortæller  om  en  højt  udvik- 
let Smag. 

Ogsaa  i  Havekunsten  mærkes  Tidens  borgerlige,  sværmeriske  Aand. 
De  franske  Haveanlæg  fortrængtes  fuldstændigt  af  de  kinesisk-engel- 
ske. Det  uregelmæssige  og  det  romantiske  blev  altbeherskende.  Store 
Plæner,  fritstaaende  Træer,  mørke  Busketter,  vide  Udsigter,  skygge- 
fulde Damme,  bugtede  Kanaler  med  kunstfærdige  Broer  kom  til  at 
spille  en  fremtrædende  Rolle. 

Man  var  romantisk ;  fra  det  flade  Land  længtes  man  mod  Alperne 
og  de  norske  Fjelde.  Man  byggede  Klippehuler  med  Kildespring  og  gav 
Forholdene  blot  et  Vink,  straks  fremtiyllede  man  et  norsk  Parti  eller 
indrettede  et  Schweitzerhus.  Ja,  under  Klinten  ved  Liselund  blev  der 

endog  opført  et  »Tells  Kapel«,  medens  den  fredelige  Kløft,  som  førte 
derned,  udstyredes  paa  en  skrækindjagende  Maade  med  Djævlebroer 
og  hist  og  her  med  hvide  Kors,  der  skulde  angive  Steder,  hvor  ulykke- 
lige Mennesker  vare  komne  voldsomt  af  Dage. 

Evnen  til  at  lade  sig  illusionere  var  barnlig  stærk.  Man  veg  ikke  til- 
bage for,  efter  kinesisk  Mønster,  at  indrette  kunstige  Vandfald.  Der  fin- 
des endnu  Rester  af  et  saadant  paa  en  af  Øerne  i  Frederiksberg  Have. 
Store  Sten,  som  ere  stablede  op  ad  en  Jordhøj,  danne  Fjældvæggen. 
Medens. Tilskuerne  sade  ved  den  stille  Kanal  og  lode  sig  betage  af  det 
nedstrømmende  Vands  Poesi ,  siede  et  Par  Heste  paa  den  anden  Side 
Øen  med  at  pumpe  det  op. 

Oftest  bevægede  Fantasien  sig  dog  ad  mere  fredelige  Baner.  Man 
rejste  Templer  for  Pan,  Apis  og  andre  mærkelige  Væsener.  Man  byggede 
kinesiske  Huse  og  navnlig  en  Uendelighed  af  Eremit-,  Kilde-,  Løv-  og 
Venskabshytter.  I  Tidens  Elysium  boede  man  fortrinsvis  i  Hytter,  yn- 
dige Steder  med  Roser,  Vedbend  og  Vildvin,  med  Duer  og  Sangfugle  og 
med  et  broget  Flor  af  fine  og  sjældne  Blomster. 

Hvor  smukt  og  yndefuldt  dette  Sværmeri  end  var,  det  synes  at  have 
affødt  en  Del  Vaghed  og  have  lagt  en  Dæmper  paa  Udviklingen.  Dertil 
kom,  at  Abildgaards  Kunst  var  mildnet  medAarene,  og  Juels  havde  tabt 
en  Del  af  sin  Fyrighed.  Af  dem,  af  hvem  Frigørelsen  skulde  fuldbyrdes, 
var  Thorvaldsen  i  Italien  og  Freund  og  Eckersberg  endnu  for  uudviklede. 

Men  var  der  end  Stilstand  ved  Aarhundredskiftet,  saa  var  der  dog 
ogsaa,  saaledes  som  den  efterfølgende  Udvikling  bekræftede,  udsaaet  en 
god  Sæd.  Man  havde  villet,  og  Forstand  var  givet. 

